Shamrah ge adun 4426 ge promotional lava | Mihaaru\nމުނިފޫހިފިލުވުން / ފާތިމަތު ނަހުލާ\nޝަމްރާހްގެ އަޑުން "4426" ގެ ޕްރޮމޯޝަނަލް ލަވަ\nޑރ. ޝަމްރާން: ނަހުލާގެ "4426" ގެ މުހިންމު ލަވައެއް ކިޔައިދޭން ވަނީ އެއްބަސްވެފައި.\n20 އޯގަސްޓް 2016 - 17:23\nފާތުމަތު ނަހުލާ އުފައްދާ ބިރުވެރި ފިލްމު، 4426 (ފޯފޯޓޫސިކްސް) އަކީ ހުރިހާ ގޮތަކުން ވެސް ފުރިހަމަ ފިލްމަކަށް ހެދޭތޯ އޭނާ އަންނަނީ މަސައްކަތްކުރަމުންނެވެ.\nނަހުލާގެ ކުރީގެ ފިލްމުތަކާ ހިލާފަށް "4426" ގައި މާ ގިނަ ލަވަތަކެއް ނުހިމެނެ އެވެ. މި ފިލްމުގެ އެންމެ ހާއްސަ އެއް ލަވައަކަށް ވެގެން ދާނީ ފިލްމުގެ ޕްރޮމޯޝަނަލް ލަވަ އެވެ. އެ ލަވަ ކިޔަައިދެނީ ޑރ. އަހުމަދު ޝަމްރާހް އެވެ.\nޝަމްރާހަކީ ރަޝިއާގައި ޕްލާސްޓިކް ސާޖަރީގެ ދާއިރާ އިން ހާއްސަވަމުން އަންނަ ޒުވާނެކެވެ. އެކަމަކު އޭނާއަކީ ލަވަކިއުމުގެ ދާއިރާ އަށް އެއްގޮތަކަށް ވެސް އާ ފަންނާނެއް ނޫނެވެ. ސްކޫލް ކުދިންގެ ލަވަ މުބާރާތުގައި ކުޑައިރު އޭނާގެ ހުނަރު ވާނީ ފެނިފަ އެވެ.\nއޭގެ އަހަރުތަކެއް ފަހުން ޝަމްރާހް ދެން ފެނުނީ ރަޝިއާގެ ރިއަލިޓީ ޝޯ "ވޮއިސް" ގައި ވާދަކޮށް ލަވަ ހުށަހަޅައި ދިން ތަނެވެ. އޭގެ ފަހުން ދިވެހިންނަށް އޭނާގެ ލަވަ ކިއުމުގެ ހުނަރު ފެނުނީ މި އަހަރުގެ ކުރީކޮޅު ޓީވީއެމުން ގެނެސް ދިން "މޯލްޑިވިއަން އައިޑޮލް" އިންނެވެ.\nއެ ޝޯގެ އެޕިސޯޑެއްގައި ހާއްސަ މެހުމާނެއްގެ ގޮތުގައި ބައިވެރިވެ ޝަމްރާހް ވަނީ ދިވެހިންގެ ތެރޭގައި ވަރަށް މަގުބޫލް ލަވައެއް މުޅިން އާ ސްޓައިލަކަށް ހުށަހަޅައި ދީ އެތައް ބަޔަކު ހައިރާންކޮށްލައިފަ އެވެ.\n"މޫނު ބުރުގާ ނެގީމާ" ލަވަ އޭނާ ހުށަހަޅައި ދިނީ އޮޕެރާގެ ރަހަތަކާ އެކުގަ އެވެ. އެއީ ދިވެހި ލަވައަކަށް މުޅިން އާ ރަހައެކެވެ. އެ ލަވައަށް އޭނާ ގެނެސް ދިން ބަޑިތަކާ އެކު "މޫނު ބުރުގާ ނެގީމާ" ވަރަށް ގިނަ ބަޔަކަށް ކަމުދިޔަ އެވެ.\nޝަމްރާހް އެ ލަވަ ހުށަހަޅައިދިނީ ނަހުލާގެ ފިލްމުތަކުގެ ލަވަތަކަށް ހާއްސަކޮށްގެން ގެނެސްދިން "ނަހުލާ ސްޕެޝަލް" އެޕިސޯޑްގަ އެވެ. އެ ޕްރޮގްރާމްގައި ހާއްސަ ފަނޑިޔާރެއްގެ ގޮތުން ނަހުލާ ބައިވެރިވި އެވެ. އެ ރޭ ވެސް ނަހުލާ ވަނީ ޝަމްރާހްގެ ހުނަރަށް ތައުރީފުކޮށްފަ އެވެ.\n"މޯލްޑިވިއަން އައިޑޮލް" ގައި ނަހުލާ އާއި ޝަމްރާހް ޝޯގެ ޖަޖުންނާ އެކު. ފޮޓޯ: ޕީއެސްއެމް\nއޭގެ ނަތީޖާއަކަށް މިވީ "4426" ގެ ހާއްސަ ލަވައެއް ކިއުމުގެ ފުރުސަތު ޝަމްރާހަށް ދިނުމެވެ. އެ ލަވަ ރެކޯޑް ކުރުމަށްޓަކައި ރަޝިއާ އިން ޝަމްރާހް މާލެ ގެނައުމުގެ ތައްޔާރީތައް ނަހުލާ މިހާރު އަންނަނީ ވަމުންނެވެ.\nނަހުލާ ބުނީ ފިލްމުގެ އެ ލަވަ ޝަމްރާހަށް ދިން މައިގަނޑު ސަބަބަކީ އޭނާއަކީ ދިވެހި ލަވަ މުޅިން އެހެން ހިސާބަށް ގެންގޮސް ދިން ކުޅަދާނަ ލަވަ ކިއުންތެރިއަކަށް ވުމެވެ.\nނަހުލާގެ ފަރާތުން ލިބުނު ފުރުސަތުގެ ސަބަބުން ޝަމްރާހް ވެސް ހުރީ އުފަލުންނެވެ. އޭނާގެ ފޭސްބުކް ޕޭޖްގައި ބުނީ ނަހުލާގެ މާސްޓަޕީސް "4426" އަށް ލަވަ ކިޔާލަން ފުރުސަތު ލިބުމުން ވަރަށް އުފާވެފައި ހުރި ކަމަށެވެ.\nނަހުލާ ބުނި ގޮތުގައި "4426" ވަރަށް ހާއްސަ ޕްރޮމޯޝަނަލް އިވެންޓެއް އަންނަ މަހުގެ މެދު ތެރޭގައި ބާއްވާނެ އެވެ. ޝަމްރާހް ފިލްމަށް ކިޔައިދޭ ލަވަ އެ އިވެންޓްގައި ލައިވްކޮށް ހުށަހަޅައި ދޭނެ ކަމަށް ވެސް ނަހުލާ ބުންޏެވެ.\n"4426" ސިނަމާ އަށް އަންނާނީ އޮކްޓޯބަރު 18 ގަ އެވެ.\nފާތިމަތު ނަހުލާ ދިވެހި ފިލްމް އިންޑަސްޓްރީ\n5 ކޮމެންޓް, 108 ރިއެކްޝަންސް\nއަހަރެމެން ޒުވާބު ކުރިވަރަކަށް ފިލްމު ޕްރޮމޯޓްވާނީ. މީ ނަހުލާގެ ސްޓައިލް. އަހަރެން ދިވެހި ފިލްމު ނުބަލަނީ ފެންވަރު ދަށްކަމުން.\nހަމަ ޖޭ ވަނީ. ނަހުލާ ހަދާ ފިލްމަކަށް ނަހުލާ ބޭނުންމީހަކު ލައްވާ ކިޔުއްވާނީ. ނަހޫ އަށް ކަމުދިޔައިމަތާ އެތައް ޚަރަދެއްކޮށްގެން ޝަމްރާޙު މާލެ ގެންނާނީ. ޖޭވާ މީހުން ތިބޭ ބަލަން.\nކުރުވާހަކަ އެއް ތޯ މިކިޔަނީ ލަވައެއް ތޯ މިކިޔަނީ.\nއޯ ގޯޑް..ވަކި ހިސާބަކުން އޮޕެރާއެއް ނުޖައްސައިފިއްޔާ ރަނގަޅު ކިތައްމެހާވެސް..\nއޮޕެރާވެސް ޖެއްސޭނީ ޖެއްސޭ ފެންވަރު ހުރެގެން ތާކު މީހަކު ހުއްޓަކަސް އެކަމެއް ނުވާނެ. ރަޝިއާ ގެ ރިޔާސީ ގަނޑުވަރު (ކްރެމްލިން) އަށް ދައުވަތުދީގެން ދިވެއްސަކު ގެންގޮސް ލަވަ އެއް ކިއުއްވީތީ ދިވެހިން ފަޚުރުވެރިވާންޖެހޭ. ޑރ. ޝަމްރާހު ވަނީ އެ ޝަރަފް ވެސް ހޯއްދަވާފަ.


Baa nootuge5percent adhi ves badhalu nukoh\nކުރީގެ ފަސް ރުފިޔާގެ ނޫޓެއް: އަދިވެސް ބައެއް ނޫޓުތައް ބަދަލު ނުކުރޭ\n"ރަންދިހަ ފަހެއް" ނޫޓު ސީރީޒްގެ ކުރިން ބޭނުން ކުރަމުން އައި ނޫޓޫގެ ފަސް ޕަސެންޓް އަދިވެސް ބަދަލު ނުހޯދާ އެބަހުރި ކަމަށް އެމްއެމްއޭއިން ބުނެފި އެވެ.\nއެމްއެމްއޭ އިން ވަނީ ކުރީގެ ބާ ނޫޓު އެމްއެމްއޭ އަށް ގެންގޮސް މިހާރުގެ ނޫޓަށް ބަދަލު ކުރަން އެންމެ ފަހުގެ ފުރުސަތެއްގެ ގޮތުގައި މި މަހުގެ 31 ވަނަ ދުވަހުގެ ނިޔަލަށް ކަމަށް ހަމަޖައްސާފަ އެވެ. އޭގެ ފަހުން އެ ނޫޓުތައް އެމްއެމްއޭ އިން ބަދަލު ކޮށެއް ނުދޭނެ އެވެ. ނަމަވެސް މިހާރު އެ އޮތޯރިޓީ އަށް ގެންގޮސްފިނަމަ "ރަންދިހަފަހެއް" ގެ އާ ނޫޓަށް ބަަދަލު ކޮށްދޭނެ އެވެ.\nއެމްއެމްއޭ އިން ބުނީ ރަން ދިހަފަހެއް ނޫޓު ސީރީޒް ދައުރުކުރުމަށް ނެރުނު އިރު ދައުރުވަމުން ދިޔަ 2.9 ބިލިއަން ރުފިޔާގެ ތެރެއިން 95 ޕަސެންޓް މިހާތަނަށް ބަދަލު ހޯދަން އެމްއެމްއޭ އަށް ހުށަހަޅާފައިވާ ކަމަށެވެ. އަދި މިމަހުގެ 31 ގެ ކުރިން، ރަސްމީކޮށް އެމްއެމްއޭ ހުޅުވާފައިހުންނަ ހުރިހާ ދުވަހެއްގައި ވެސް ބޭންކިން ހިދުމަތްދޭ ގަޑިތަކުގައި އެމްއެމްއޭ އަށް ދިއުމުން ނޫޓުތައް ބަދަލު ކުރެވޭނެ އެވެ. މި ނޫޓުތަކަށް ބަދަލު ލިބޭނީ ހަމައެކަނި އެމްއެމްއޭ އިންނެވެ.\nލީގަލް ޓެންޑަ ނޫންކަމުގައި ކަނޑައަޅާ ނޫޓަށް ބަދަލު ހޯދުމުގެ ފުރުސަތު ދެނީ މަރުހަލާތަކަކަށް ބަހާލައިގެންނެވެ.\nމި ގޮތުން "ރަން ދިހަފަހެއް" ގެ ނޫޓު ސީރީޒް ބޭނުން ކުރަން ފެށުމަށްފަހު 31 ޖުލައި 2016 ގެ ނިޔަލަށް ރާއްޖޭގެ ހުރިހާ ބޭންކްތަކަށް ހުށަހެޅި 2، 10، 20، 50، 100 އަދި 500 ރުފިޔާގެ ކަރުދާސް ނޫޓުތައް ވަނީ ރަން ދިހަފަހެއް ނޫޓަށް ބަދަލުކޮށްދީފަ އެވެ. އަދި ރަން ދިހަފަހެއް ނޫޓު ސީރީޒް ގެ5ރުފިޔާ ދައުރު ކުރުމަށް ނެރުމަށް ފަހު 31 ޑިސެންބަރު 2017 ގެ ނިޔަލަށް ރާއްޖޭގެ ހުރިހާ ބޭންކްތަކަށް ހުށަހެޅި5ރުފިޔާގެ ކަރުދާސް ނޫޓުތައްވެ ސް ވަނީ "ރަން ދިހަފަހެއް" ނޫޓަށް ބަދަލުކޮށްދީފަ އެވެ.\nއެމްއެމްއޭ އިން ވަނީ މި ނޫޓުތައް ނެގުމުގެ ގޮތުން ހިންގާ "ބަދަލު ކުރަމާ" ކެމްޕޭނުން ނަގަނީ ރައީސުލް ޖުމްހޫރިއްޔާގެ ޤަރާރުން، 1، އޮގަސްޓު 2016 އިން ފެށިގެން ލީގަލްޓެންޑާއެއް ނޫން ކަމުގައި ކަނޑައަޅުއްވާފައިވާ 2ރ، އާއި 10ރ. އަދި 20ރ.ގެ އިތުރުން 50ރ. އާއި 100ރ. އަދި 500 ރުފިޔާގެ ކަރުދާސް ނޫޓުތަކެވެ. މީގެ އިތުރުން ރައީސުލް ޖުމްހޫރިއްޔާގެ ނަންބަރު 2017/7 (27 ޑިސެންބަރު 2017) އިން 1، ޖަނަވަރީ 2018 އިން ފެށިގެން ލީގަލްޓެންޑައެއް ނޫންކަމަށް ކަނޑައަޅުއްވާފައިވާ5ރުފިޔާގެ ކަރުދާސް ނޫޓު ތަކަށެވެ.\nމި ނޫޓު ގައިވާ ތާރީހުން ބަލާނަމަ މިއީ 1983 އިން ފެށިގެން ދައުރުކުރުމަށް ނެރެފައިވާ 2، 5، 10، 20، 50، އަދި 100 ރުފިޔާގެ ނޫޓުތަކާއި 2006 އިން ފެށިގެން ދައުރުކުރުމަށް ނެރެފައިވާ 500 ރުފިޔާގެ ނޫޓު ތަކެވެ.\nބައެއް 500ރ. ގެ ނޫޓަށް ބަދަލު ނުލިބޭނެ!\nކަރުދާސް ނޫޓުތަކުގެ ތެރެއިން 1990 އަދި 1996 ގެ ތާރީހުގެ ނޫޓުތަކަކީ 2007 ވަނަ އަހަރު ލީގަލް ޓެންޑާއެއް ނޫން ކަމުގައި ކަނޑައަޅައި 2008 ވަނަ އަހަރުގެ ނިޔަލަށް ބަދަލު ހޯދުމުގެ މުއްދަތު ހަމަވެފައިވާ ނޫޓުތަކެކެވެ. މި ނޫޓުތަކަކީ "ރަން ދިހަފަހެއް" ނޫޓު ސީރީޒް ބޭނުންކުރަން ފެށިއިރު ބޭނުން ކުރަމުން އައި ނޫޓުތަކެއް ނޫނެވެ. އެހެންކަމުން، 31 ޖުލައި 2021 ނިޔަލަށް އޮތް މި މުއްދަތުގައި ބަދަލު ލިބޭނީ ރަން ދިހަފަހެއް ނޫޓު ސީރީޒް ބޭނުންކުރަން ފެށިއިރު ބޭނުންކުރަމުން އައި 500 ރުފިޔާގެ ކަރުދާސް ނޫޓުތަކަށެވެ. އެއީ 2006 އަދި 2008 ގެ ތާރީޚުތަކުގައިވާ 500 ރުފިޔާގެ ކަރުދާސް ނޫޓުތަކެވެ.\nއެމްއެމްއޭ ރަންދިހަފަހެއް ބޫޓާން


Raees Yameen thulusdhoo dhaairaa ah vadaigannavanee\nކުރީގެ ރައީސް އަބްދުﷲ ޔާމީން އަތޮޅުތެރެއަށް ކުރެއްވި ދަތުރުފުޅަކަށް ފުރާވަޑައިގަންނަވަނީ -- ފޮޓޯ: އަވަސް އާކައިވް\nތުލުސްދޫ ދާއިރާގައި ހިމެނޭ ރަށްރަށަށް ކުރައްވާ ދަތުރުފުޅެއްގައި އިދިކޮޅު ލީޑަރު، ކުރީގެ ރައީސް އަބްދުﷲ ޔާމީން އަންނަ ބުރާސްފަތި ދުވަހު ފުރާވަޑައިގަންނަވާނެ ކަމަށް އިދިކޮޅު ޕީޕީއެމާއި ކޮންގްރެސް ޕާޓީގެ ކޯލިޝަނުން މިއަދު ބުނެފި އެވެ.\nދެ ޕާޓީން ގުޅިގެން ބޭއްވި ނޫސްވެރިންގެ ބައްދަލުވުމެއްގައި ކޮންގްރެސްގެ ނައިބު ރައީސް އިބްރާހީމް ޝުޖާއު މިއަދު ވިދާޅުވީ ބުރާސްފަތި ދުވަހު ރައީސް ޔާމީން ދިއްފުއްޓާއި ތުލުސްދޫއަށް ވަޑައިގަންނަވާނެ ކަމަށެވެ. އަދި އެ ދުވަހުގެ ރޭ ތުލުސްދޫގައި ޖަލްސާއެއް ވެސް ބާއްވާނެ ކަމަށެވެ. ހުކުރު ދުވަހު ރައީސް ޔާމީން ހުރާއަށާއި ހިންމަފުއްޓަށް ވެސް ވަޑައިގަންނަވާނެ އެވެ.\nރައީސް ޔާމީން މި ދަތުރުފުޅު ކުރައްވާއިރު އެ މަނިކުފާނުގެ މައްޗަށް އުފުލާފައިވާ މަނީ ލޯޑާ ކުރުމުގެ ކުށުގެ ދައުވާ ޝަރީއަތުގެ ހުލާސާ ބަޔާން އިއްވުމުގެ މަޖިލިސް ވަނީ އަވަސް ކޮށްފަ އެވެ. މި ހާރު އޮތް ގޮތުން އެ މަޖިލިސް އޮންނާނީ މި މަހުގެ ނުވަވަނަ ދުވަހު އެވެ.\nޝުޖާއު ވިދާޅުވީ އަތޮޅުތަކުގެ ރަށްރަށަށް އިދިކޮޅު ދެ ޕާޓީން ކުރާ ދަތުރުތަކުން ސަރުކާރަށް ޕްރެސަރު ބޮޑުވާ ކަމަށެވެ. އެ ގޮތުން އެންމެ ފަހުން މ. އަތޮޅަށް ކުރި ދަތުރުގެ ފަހުން، އެ އަތޮޅަކީ ސަރުކާރުން ވަރަށް ބޮޑަށް މުހިއްމު ކަމެއް ދޭ އަތޮޅެއް ކަމަށް ދައްކަން މިނިސްޓަރުން މަސައްކަތް ކުރެއްވި ކަމަށެވެ.\nއޭނާ ވިދާޅުވީ ރައްޔިތުންގެ ކަންބޮޑުވުންތަކާއި ޝަކުވާތައް ރައީސް އިބްރާހިމް މުހައްމަދު ސޯލިހުގެ ސަރުކާރަށް އަޑު ނީވޭ ކަމަށާއި ރަށްރަށަށް ދިމާވެފައިވާ މައްސަލަތައް ހައްލު ކުރަން އެއްވެސް ކަމެއް ކުރާ ތަން ވެސް ނުފެންނަ ކަމަށެވެ.\nލޯކަލް ކައުންސިލް އިންތިހާބަށް ޕާޓީން ތައްޔާރުވުމުގެ ގޮތުން ރައްޔިތުންގެ ހިޔާލު ހޯދުމަށް ރައީސް ޔާމީނާއި އިދިކޮޅު ދެ ޕާޓީގެ އިސް ބޭފުޅުން ވަނީ މިދިޔަ މަހު ތިން އަތޮޅަކަށް ވަޑައިގެންފަ އެވެ. އެއީ އދ. އަތޮޅުގެ ބައެއް ރަށްރަށާއި، މ. އަތޮޅުގެ ބައެއް ރަށްރަށުގެ އިތުރަށް ފ. އަތޮޅުގެ ބައެއް ރަށްރަށެވެ.\nރައީސް އަބްދުﷲ ޔާމީން ޕީޕީއެމް އިދިކޮޅު ފަރާތްތައް + ތުލުސްދޫ ޕީޕަލްސް ނޭޝަނަލް ކޮންގްރެސް - ޕީއެންސީ ހުރާ ދިއްފުށި


Male' Gai Pfizer Vaccine Dheyn Fashaifi - Vaguthu\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 އިން ރައްކާތެރިވުމަށް ރާއްޖޭގައި ފައިޒާ ވެކްސިން ދޭން ފަށައިފިއެވެ.\nހެެލްތު ޕްރޮޓެކްޝަން އެޖެންސީ (އެޗްޕީއޭ)އިން ވިދާޅުވީ މި ވެކްސިން ދޭނީ ރަޖިސްޓްރީކޮށްފައިވާ ފަރާތްތަކަށް އެކަނި ކަމަށެވެ.\nމި ވެކްސިން ދިނުމަށް ހަމަޖެހިފައި ވަނީ 16 އަދި 17 އަހަރުގެ ކުދިންނާއި 60 އަހަރުން މަތީގެ މީހުން ތެރެއިން ދިގުމުއްދަތަކަށް ދާއިމީ ބައްޔަށް ބޭސްކުރާ ފަރާތްތަކަށަށާއި، 18 - 60 އަހަރާއި ދެމެދުގެ ދިފާއީ ނިޒާމް ބަލިކަށިވެފައިވާ ހާއްސަ ހާލަތްތަކުގައިވާ ފަރާތަކަަށް ކަމަށެވެ.\n‘ފައިޒަރ’ ވެކްސިން ދިނުން މާދަމާ ފެށޭއިރު މި ވެކްސިން ޖެހުމަށް ހަމަޖެހިފައިވަނީ ރެޖިސްޓްރީ ކުރައްވާ ފަރާތްތަކަށް. ލިބިފައިވަނީ ފައިޒަރ ވެކްސިންގެ މަދު އަދަދެއްގެ ސްޓޮކެެއް. ވެކްސިން ޖެއްސެވުމަށްޓަކައި ކަނޑައެޅިފައިވާ ކެޓަގަރީތަކުގައި ހިމެނޭ ބޭފުޅުން އަވަހަށް ރަޖިސްޓްރީ ކުރައްވާ.\n— Health Protection Agency (@HPA_MV) April 10, 2021


Islamic Affairs – Page2– Ministry of Islamic Affairs\nމިނިސްޓްރީ އޮފް އިސްލާމިކް އެފެއާޒްގެ ފަރާތުން އާއްމުކޮށްގެން ނެރޭ ކަލަންޑަރު އެ މިނިސްޓްރީން ނެރެފިއެވެ. 2020 ވަނަ އަހަރުގެ ކަލަންޑަރަކީ އެހެން އަހަރުތަކާއި ޚިލާފަށް ވަރަށް ތަފާތު އަދި ހިތްގައިމު ކަލަންޑަރެކެވެ. އިސްލާމިކް މިނިސްޓްރީގެ އިސްލާމިކް ސްޓޫއިން ތައްޔާރުކުރި މި ކަލަންޑަރާއި ބެހޭގޮތުން އިސްލާމިކް ސްޓޫޑިއޯގެ މެނޭޖަރ އަދި މިނިސްޓްރީގެ މީޑިއާ އޮފިޝަލް ވިދާޅުވީ މިފަހަރުގެ ކަލަންޑަރު ޑިޒައިން ކޮށްފައިވަނީ “ކީރިތި ﷲ ދެއްވި ޤުދުރަތީ ރީތިކަން” ތީމަކަށް ބަލައިގެންނެވެ. މި ކަލަންޑަރުގައި ރާއްޖޭގެ މީހުން ދިރިއުޅޭ ރަށްރަށުގެ މަތިން ނަގާފައިވާ ޤުދުރަތީ ރީތި މަންޒަރުތައްވަނީ ހިމަނާފައެވެ. އަދި އެކަލާނގެ ކުޅަދުންވަތަކަމުން އަޅަމެންނަށް ދެއްވާފައިވާ ޤުދުރަތީ ރީތިކަން ހިމާޔަތްކުރުމުގެ މުހިއްމުކަން ހާމަކޮށްދޭ މި މަންޒަރުތައް ނަގާފައިވަނީ ރާއްޖޭގެ ޕްރޮފެޝަނަލް ފޮޓޯގްރާފަރުންނެވެ.\nއިސްލާމިކް މިނިސްޓްރީގެ އިސްލާމިކް ސްޓޫޑިއޯއިން ޑިޒައިންކޮށް ތައްޔާރުކުރި މި ކަލަންޑަރުގައި ހިމަނާފައިވާ މަންޒަރުތަކާއި ގުޅޭގޮތުން ތަފާތު ޢިލްމީ ނަސޭޙަތްތައް ކީރިތި ޤުރުއާނާއި ސުންނަތުގެ އަލީގައިވަނީ ހިމަނާފައެވެ. މީގެއިތުރުން ހަނދުކޭތައާއި އިރުކޭތަ ހިފާދުވަސްތައް ފަސޭހައިން އެނގޭނެ ނިޝާނެއްވެސް ކަލަންޑަރުގައި ހިމަނާފައިވާނެއެވެ. އަދި ކިޔާލަން ފަސޭހަވާނެ ގޮތަށް ކަލަންޑަރުގައި ލިޔުމަށްބޭނުންކޮށްފައިވާ ފޮންޓްވެސްވަނީ ބޯލްޑްކުރެވިފައެވެ. ވޯލް ކަލަންޑަރުގެ އިތުރުން ޑެސްކްޓޮޕް ކަލަންޑަރުވެސް ނެރޭގޮތައްވަނީ ހަމަޖެހިފައެވެ. ކަލަންޑަރު ވިއްކުމަށް ހަމަޖެހިފައިވަނީ އެންމެ -/25 ރ އަށެވެ.


Adheeb ge iuthiraaf akee deal akah vedhaane: Idhikolhu | Mihaaru\nއަދީބުގެ އިއުތިރާފަކީ ވަކި ބަޔަކު ހިމާޔަތްކުރާ "ޑީލަކަށް" ވެދާނެ: އިދިކޮޅު\nކުރީގެ ނައިބު ރައީސް އަހްމަދު އަދީބު: އެމަނިކުފާނުގެ އިއުތިރާފަކީ ވަކި ބަޔަކު ހިމާޔަތްކުރުމުގެ ޑީލެއް ކަމަށް ތުހުމަތު ކުރޭ. --ފޮޓޯ/މިހާރު\n03 އޮކްޓޯބަރ 2020 - 12:23\nއެމްއެމްޕީއާރުސީ މެދުވެރިކޮށް ޚިޔާނާތް ހިންގި ގޮތާއި އެ ފައިސާ ބެހުނު ގޮތާއި މަންފާވި މީހުން ތިބި ކަމަށް ވިދާޅުވެ ކުރީގެ ނައިބު ރައީސް އަހްމަދު އަދީބް ޝަރީއަތުގެ މަޖިލީހުގައި ވެވަޑައިގަތް އިއުތިރާފަކީ ވަކި ބަޔަކު ހިމާޔަތް ކުރުމުގެ "ޑީލަކަށް" ވެދާނެ ކަމަށް އިދިކޮޅުން ތުހުމަތުކޮށްފި އެވެ.\nޚިޔާނާތް ހިންގެވި ކަމަށް އިއުތިރާފްވެވަޑައިގެން ތަފްސީލްތައް އާއްމުކުރެއްވީ އެމަނިކުފާނުގެ މައްޗަށް އުފުލާފައިވާ ހަތް ދައުވާގެ ޝަރީއަތުގެ މަޖިލީހުގައި މިދިޔަ ބުރާސްފަތި ދުވަހު ކްރިމިނަލް ކޯޓުގަ އެވެ. އެކަމަކު އެ ޝަރީއަތުގެ އަޑުއެހުމަށް ފަހު ޖަލު ބަންދުން އެމަނިކުފާނު މިހާރު ވަނީ ގޭ ބަންދަށް ބަދަލުކޮށްފަ އެވެ.\nމަޑުއްވަރީ ދާއިރާގެ ރައްޔިތުންގެ މަޖިލީހުގެ ޕީއެންސީގެ މެމްބަރު އަދި ކުރީގެ ޑިފެންސް މިނިސްޓަރު އާދަމް ޝަރީފް ވިދާޅުވީ އެމްއެމްޕީއާރުސީގެ ހިޔާނާތުގެ ފައިސާ ދިން މީހުންނާއި ހަވާލުވި އަދި ބޭންކް މެދުވެރިކޮށް ފޮނުވި ފަރާތްތަކުގެ ސައްހަ ލިސްޓެއް ހެއްކާ އެކު ހާމަނުކުރާ ހިނދަނު ރައްޔިތުންނަށް އިތުބާރެއް ނުކުރެވޭނެ ކަމަށެވެ. އޮޅުވާލާނެ ކަމުގެ ބިރު އޮންނާނެ ކަމަށް ވިދާޅުވި އެވެ.\n"އިއުތިރާފަކީ ވަކި ބަޔަކު ހިމާޔަތް ކުރަން ހެދި ޑީލަކަށް ވެދާނެ،" އާދަމް ޝަރީފް ވިދާޅުވި އެވެ.\nMMPRC ge khiyaanaathuge faisaa dhin/havaaluvi/bank medhuverikoh fonuvi faraaiythakuge sahha list hekkaaieku haama nukuraahaa hindhaku rayyithunnakah ithubaareh nukureveyne, olhuvaalaane kamuge biru onnaane, iuthiraafakee vaki bayaku himaayaiy kurumah hedhi "deal"akah vedhaane!\n— Adam Shareef Umar (@Adamshareefz) October 2, 2020\nއެމްއެމްޕީއާރުސީގެ ހިޔާނާތާ ގުޅޭގޮތުން ކަމާބެހޭ އިދާރާތަކުން ހިންގާ ތަހުގީގުގައި ވަނީ މަންފާ ލިބުނު 267 މީހުންގެ ލިސްޓެއް އެކުލަވާލައިފަ އެވެ. އެ ލިސްޓުގައި މި ސަރުކާރުގެ އިސް މަގާމްތަކާއި މަޖިލީހުގެ މެމްބަރުންނާއި ކުރީގެ ސަރުކާރުގެ އެކި ފަންތީގައި އުޅުއްވި ގިނަ ބޭފުޅުންނާއި މަޖިލީހުގެ މެމްބަރުންނާއި މިނިވަން މުއައްސަސާތަކާއި ކޯޓުތަކުގެ ފަނޑިޔާރުކަން ކުރެއްވި ބޭފުޅުން ވެސް ހިމެނިވަޑައިގަންނަވަ އެވެ.\nއާދަމް ޝަރީފް ހިމެނިވަޑައިގަންނަވާ އިދިކޮޅު ކޯލިޝަނުން ވެސް ވަނީ އަދީބުގެ އިއުތިރާފްއާ މެދު ސުވާލު އުފައްދައިފަ އެވެ.\nމާފަށް އެދިވަޑައިގަތް ހަގީގަތޭ ވިދާޅުވެ ދެއްކެވި ވާހަކަތަކަކީ އަދަބު ލުއިކުރަން ސަރުކާރާ އެކު ހެދި އެއްބަސްވުމުގައިވާ ގޮތަށް ކުރިއަށް ގެންދާ ކަމެއް ކަމުގެ ތުހުމަތު އެ ކޯލިޝަން ހިންގަވާ ޕީއެންސީގެ ރައީސް އަބްދުއްރަހީމް ވަނީ ކުރައްވައިފަ އެވެ.\nކުށްކުރުން ދިވެހި ސަރުކާރު ކްރިމިނަލް ކޯޓް ޕީޕީއެމް މެމްބަރު އާދަމް ޝަރީފް (މަޑުއްވަރި) ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން ޕީޕީއެމް/ޕީއެންސީ އިއްތިހާދު\nސަރުކާރަށް ޢެބޭފުޅުން ވަންނަނީ ވުލޫ ކުރައްވައިގެން، ރައްޔިތުންގެ ޓެކްސް ލާރިން ވައްކަން ކުރައްވަން ނިޔަތް ގަނެގެން..ދެކޮޅުން ވެސް އެ ބަލަނީ ރައްޔިތުންގެ ލޮލުގަ އަނދުން އަޅުވަން...ރައްޔިތުން ހެދި ގާނޫނު ބެކަށް...\nމިކަމަކީ ރޭވިގެން ހިނގަމުންދާ ސިންނިލާ ޑުރާމާއެއް.\nވިޔަސް ނުވުޔަސް ޔާމީންއަކަށް އަމިއްލެ2ޕާޓީ ކޯލީޝަންއަކަށް ވާނޭކަ ފައިދާއެއް ނުފެނެ. އަދި ގެއްލުމެއްވެސްނުފެނެ. އެސްކްރޯ ކުރީމާ ދެން ނޭގެ ވާނެ ގޮތެއް.\nޕީޕީ ކުދިން ނުލާ އެއްވެސް ޑީލެއް ނަހަދައްޗޭ\nފެންނަ މަންޒަރުތަކާ ވާހަކަތަކަށް ބަލާއިރު މިޚިޔާނާތުގެ ސަބަބުން ގެއްލިގެންދިޔަ ފައިސާ ދައުލަތަށް ހޯދުމަށްވުރެ އިސްކަންދެވިފައިވަނީ ޔާމީންއަށް އަމާޒުކުރެވޭ ތީރެއްގޮތުގައި ކަމަށްބެލެވޭ. އެހެން ނުހައްދަވާ. އަޅުގަނޑުމެން ބޭނުންވަނީ ވަކި މީހަކަށް އަދަބުދޭކަށްްނޫން. ކުށްކޮށް ފައިދާހޯދި އެންމެނަށް ހައްގު އަދަބު ދިނުން.\nއިދިކޮޅަކީ މިހާރު ޗެނެލް13 އެތަނުންތަ ތިހެންބުނީ\nމިހާރުގެ ސަރުކާރުން ރައަޔިތުން ބަނޑަށް ޖައްސާ ދައުލަތް ދަރުވާލުމަށްފަހު ކުރާ ވައްކަންތަކުގެ ބަދަލު އިބްރާހީމް މުޙައްމަދު ޞާލިހް ރައަޔިތުންނަށް ދައްކަންޖެހޭނެ.\nއަދީބު ވަށައިގެން އޭރު ތޮވާފް ކުރި މެންބަރުން ކޮބާ؟ އޭރު ކޯއްޗެއް ދެއްވާތީތޯ އަދީބު ފޫބުޑުން ނުނެއްޓިގެން ތިބޭފުޅުން އުޅުނީ.. ބުއްދި ސަލާމަތުން ހުރި ކޮންމެ މީހަކަށް އިގޭނެ މިގައުމުގެ ވަގުންނަކީ ކޮބައިކަން.. ހުސް ވަގުން..\nޔާމީން ގެ ވެރިކަމުގަ ޑީލް ހަދައިގެން މުޅި ދައުލަތް ވަނީ ހިޞާރުކޮށްފަ. އެކަމުން ސަލާމަތްނުވެގެން ދޯ މިއުޅެންޖެހެނީ.\nޑީލަކަށްވެ ނިމިއްޖެ. ޢަދީބުގެ އަގައިން ބުނާ ކޮންމެ އެއްޗެއް އެއީ ތެދުކަމަށްވާނަމަ ދެން ބުނާނެ އެއްޗެއްނެތް. އަދީބު ބެހި ފައިސާއާ އޭނަ ބޭނުންކުރި ފައިސާގެ ޒިންމާ އޭނަ ނަގަންޖެހޭނެ. ޢޭނާގެ މުދާވިއްކާފަ އަހަރެމެންގެ ފައިސާ ދައުލަތަށް ހޯދައިދީ. ޔާމީނު އަތުން އެކަންޏެއްނޫން ފައިސާ ހޯދަންޖެހޭނީ.\nބަލަ ގީސް ކޮސްނުގޮވާށެވެ. އަދީބުނާއިރަށް ތެދަކަށްވެހުކުންޖެހެނީކީނޫނެވެ. އެކަންކަން އެރޮގުން އިތުރަށްބަލާ ހެކި ހޯދާނެއެވެ. މިސާލަކަށް އެފައިސާ ގީސ އެކައުންޓަށްޖަ މާކުރީ މޭ ބުނު މަކުން ނުނި މޭނެއެވެ. އެޖަ މާކުރި އަދި ތިޔަފަރާތުން ފައިސާނެގިނަ މަ އެބޭނުންކުރި ކަ މުގެސް ހެކި.ލިބުނީއެވެ. ބިރުނުގަންނާށެވެ.


Kareena dharifulhahttakai London aai Mumbai aa dhemedhu hafuthaa aku dhathureh kuranee - One Online\nކަރީނީ ދަރިފުޅަށް ޓަކައި ލަންޑަނާއި މުމްބާއީ އާ ދެމެދު ހަފުތާއަކު ދަތުރެއް ކުރަނީ\nބޮލީވުޑްގެ ސުޕާ ހިޓް ބަތަލާއިންގެ ތެރޭގައި ހިމެނޭ ކަރީނާ ކަޕޫރު ޚާން މިދުވަސްވަރު އަންނަނީ ރިއަލިޓީ ޝޯ ޑާންސް އިންޑިއާ ޑާންސް ހަތެއްގެ ޖަޖެއްގެ ގޮތުގައި މަސައްކަތް ކުރަމުންނެވެ.\nދެ އަހަރުގެ ކުޑަ ކުއްޖެއް އޮންނަ ކަރީނާ އަމިއްލަ ދިރިއުޅުމަށާއި މަސައްކަތަށް ވަގުތު ދޭ ގޮތުގެ މިސާލަށް ގިނަ ބަޔަކު އަންނަނީ ތައުރީފު ކުރަމުންނެވެ.\nރިޕޯޓްތައް ބުނާ ގޮތުގައި ކޮންމެ ހަފުތާއަކު ލަންޑަނުން މުމްބާއީއަށް ޝޯގެ ޝޫޓިންނަށް ކަރީނާ ދަތުރު ކުރެއެވެ. އެގޮތުން ކޮންމެ ބުރާސްފަތި ދުވަހެއްގެ ހެނދުނު ލަންޑަނުން މުމްބާއީއަށް ގޮސް ހަމަ އެރޭ ފުރައިގެން ލަންޑަނަށް ކޮންމެ ހަފުތާއަކު ކަރީނާ ދަތުރު ކުރެއެވެ. މިގޮތަށް ކަރީނާ ކުރިއަށް އޮތް ދެތިން މަސްދުވަހު ދަތުރު ކުރާނެއެވެ. މިއީ ދަރިފުޅު ޓައިމުރްއާއެކު ވީހާވެސް ގިނަ ވަގުތު ހޭދަ ކުރުމަށް ކަރީނާ ކުރާކަމެކެވެ.\nމީގެ ސަބަބުން ޝޯގެ ޝޫޓިން ކުރިއަށް ގެންދެވިފައި، ކަރީނާގެ ބްރޭންޑް އެންޑޯސްމަަންޓްސްތައްވެސް ނުހުއްޓި ކުރިއަށް ގެންފެވިފައި އަދި ފިލްމު "އަންގްރޭޒީ މީޑިއަމް" ގެ ޝޫޓިން ލަންޑަނުގައި ކަރީނާއަށް ކުރިއަށް ގެންދެވިދާނެ ކަމަށް ރިޕޯޓުތައް ބުނެ އެވެ.\nމިއަހަރު ކަރީނާ ހަތަރު ފިލްމެއްގެ މަސައްކަތް ކުރިއަށް ގެންދާނެ އެވެ. އޭގެ ތެރޭގައި ތަޚްތު، ގުޑް ނިއުސް، ލާލް ސިންގް ޗައްދާ އަދި އަންގްރޭޒީ މީޑިއަމް ހިމެނެއެވެ. އެހެން ކަމުން ކުރިއަށް އޮތީ ވަރަށް ބިޒީ ދުވަސްވަރެއް ކަމަށް ވާތީ މިހާރު ވަގުތު ހޭދަ ކުރެވެން އޮތް އިރު ވީހާވެސް ގިނަ ވަގުތު ދަރިފުޅު ޓައިމުރްއާއެކު ހޭދަ ކުރަން ކަރީނާ ބޭނުން ވަނީ ކަމަށް ވެސް މީޑިއާ ރިޕޯޓްތައް ބުނެއެވެ.\nއަންގްރޭޒީ މީޑިއަމްގެ ޝޫޓިން ކަރީނާ ފަށާނީ ޖުލައި ފަހުކޮޅު ނުވަތަ އޯގަސްޓްގައެވެ. އަކްޝޭ ކުމާރު އާއެކު ފެނިގެންދާ ފިލްމު ގުޑް ނިއުސް ރިލީސް ކުރަނީ މިއަހަރު ފަހުކޮޅެވެ.\nކަރީނާގެ ފިރި،މީހާ، ބަތަލު ސައިފް އަލީ ޚާން ވެސް މިދުވަސްވަރު އަންނަނީ ޖަވާނި ޖާނެމަންގެ ޝޫޓިން ލަންޑަނުގައި ކުރިއަށްގެންދަމުންނެވެ. މިއީ އެއްކޮށް އާއިލާ ގިނަ ވަގުތު ހޭދަކުރުމަށް ކަރީނާއަށް މަސައްކަތްތައް ނުހުއްޓައި ކުރިއަށް ގެންދެވޭނެ ގޮތެވެ.


Salaamathee Majileehah Kurimathi Laigen India Ah 40 Vote Libunu - Vaguthu\nސަލާމަތީ މަޖިލީހަށް ކުރިމަތިލައިގެން އިންޑިއާ އަށް 40 ވޯޓް ލިބުނު\nއިއްޔެ، އދ.ގެ ސަލާމަތީ މަޖިލީހުގެ ދާޢިމީ ނޫން މެންބަރަކަށް ވުމަށް ނެގި ވޯޓު، ރާއްޖެއަށްވަނީ ނާކާމިޔާބުވެފައެވެ. ވޯޓުގައި ރާއްޖެއަށް ލިބުނީ 46 ވޯޓެވެ. އަދި، އޭޝިޔާ ޕެސިފިކް ސަރަޙައްދުން ދެން ވާދަކުރި އިންޑޮނޭޝިޔާ އަށް ލިބުނީ 144 ވޯޓެވެ.\nރާއްޖެފަދަ ކުޑަ ކުޑަ ޤައުމަކަށް، މިވަރުގެ ބޮޑު މަޖިލީހެއްގައި 46 ވޯޓު ލިބުމަކީވެސް ކާމިޔާބެކެވެ. އެހެންނަމަވެސް، މިކަމަށް ބައެއް ފަރާތްތަކުން ދަނީ ފާޑުކިޔަމުންނެވެ. މިއީ، ސަރުކާރުގެ ނާޤާބިލުކަންކަމަށްވެސް، އެފަރާތްތަކުން ދަނީ ބުނަމުންނެވެ.\nއެހެންނަމަވެސް، މި ވޯޓުގައި މީގެކުރިން، ރާއްޖެއަށްވުރެ ބާރުގަދަ އަދި ނަން ހިނގާ ޤައުމުތަކަށްވެސް، މާ މަދުން ވޯޓު ލިބިފައިވެއެވެ. އެގޮތުން، 1996 ވަނަ އަހަރު، ސަލާމަތީ މަޖިލީހަށް މެންބަރުން ނަގަން ހޮވި ވޯޓުގައި، އަވަށްޓެރި އިންޑިޔާ ވާދަކޮށް ލިބިފައިވަނީ 40 ވޯޓެވެ. އެފަހަރު، އޭޝިޔާއިން ދެން ވާދަކޮށްފައިވަނީ ޖަޕާން އިންނެވެ. އެގޮތުން، ޖަޕާނަށް 142 ވޯޓު ލިބިފައިވެއެވެ.\nއެހެންކަމުން، މިވަރުގެ ވޯޓެއްގައި އިންޑިޔާއަށް 40 ވޯޓު ލިބުނުއިރު، ރާއްޖެއިން އަލަށް ބައިވެރިވެގެން 46 ވޯޓު ލިބުމަކީ ކާމިޔާބެއްކަން ޔަޤީނެވެ.\nއޭގެފަހުން، އިންޑިޔާއިން ސަލާމަތީ މަޖިލީހަށް، އެކި އަހަރުތަކުގައި ކުރިމަތިލައިގެން، ގޮނޑި ކާމިޔާބުކޮށްފައިވެސްވެއެވެ. އެހެންކަމުން، މިއީ އަދި ރާއްޖެއަށްވެސް ކާމިޔާބު ނުކުރެވޭނެ ގޮނޑިއެކޭ ބުނެވޭނެ ޖާގައެއްވެސް ނެތެވެ.\nސަލާމަތީ މަޖިލީހަކީ، އދ.ގެ އެންމެ ބާރުގަދަ ގުނަވަނެވެ. ދުނިޔޭގެ މަޝްރަހުގައި ހިނގާ ކަންކަމަށް ގޮތްކިޔައި، ނުފޫޒު ފޯރުވުމުގެ އެންމެ ބޮޑު ބާރެއްވެސް އޮންނަނީ އެމަޖިލީހުގެ އަތްމަތީގައެވެ.\n15 މެންބަރުގެ ޤައުމުގެ މައްޗަށް މި މަޖިލިސް އެކުލެވިގެންވާއިރު، އޭގެތެރޭގައި ދާޢިމީ ފަސް މެންބަރުން ހިމެނެއެވެ. އެއީ، އެމެރިކާ، ރަޝިޔާ، ޗައިނާ، އިނގިރޭސިވިލާތް އަދި ރަޝިޔާއެވެ. އެއީ، ދެވަނަ ބޮޑު ހަނގުރާމައިގައި ކާމިޔާބު ލިބުން ޤައުމުތަކަށްވާއިރު، އެޤައުމުތަކަށް ވީޓޯ ކުރުމުގެ ބާރު ލިބިގެންވެއެވެ.\nޖޫން 9, 2018 13:20\nތިޔަ ގޮނޑި ނުލިބުނަސް މިގައުމުގެ ރައީސުލްޖުމުހޫރިއްޔާގެ މަގާމުގައި އަދިވެސް އެހުރީ ޔާމީނުދޯ ، ކެނެރީ ނަސީދައް ހަމަ އަސަރެއްކުރާނީ ވ ސަލާމް\nޖޫން 9, 2018 13:52\nއިބުރާމެން ތިޔަނަށަނީ ކިހިނެއްތޯ ؟ ފާޑުވެރިކަމެއްނެތް ރަހުމާތަ ހަމަބުނާއިރައް ނަށަންވީމަ ވާނީވެސް ތިހެން\nޖޫން 9, 2018 17:51\nފޮނިކަނޑާފަ ބަލިވީމާ އެވާހަކަ ދައްކާނެދޯ\nޖޫން 9, 2018 19:02\nކުރިމަތި ލި ލުމަކީ ކާމިޔާބެއް! ގޮނޑި ނުލިބުނެއްކަމަކު ލިބުނު ވޯޓުގެ އަދަދަށާއި ވޯޓު ދިނަ ޤައުމުތަކަށް ބަލާއިރު މިއީވެސް ވަރަށް ބޮޑު ކާމިޔާބީއެއް.\nޖޫން 9, 2018 23:35\nދެޤައުމުގެ ދެމެދުގައި ވާދަވެރިކަމެއްނޫން މުހިއްމީ، އެކަކައްވުރެ އަނެކަކުގެ ގަދަކަން ދެއްކުމެއްނޫން މުހިއްމީ، އެކުވެރިކަން މުހިއްމީ، މާދަންވެސް ދާންޖެހިދާނެ އެޙީއައް އެދި އެކަކު އަނެކަކު ގާތައް\nޖޫން 13, 2018 14:27\nމިގޮނޑިޔަކީ ނުލިބޭނެ ގޮންޑިއެއް ނޫން .މިފަހަރު ނުލިބުނީ ކުރަންޖެހޭ ފެންވަރުގަ މަސައްކަތް ނުކުރެވުނީމަ މިކަމަށްޓަކާ ހާއްސ ދަތުރުތަކެއް ރާއްޖެއިން އެގައުމުތަކަކަށް ނުކުރޭ އެއީ ހަރަދުގެ ގޮތުން ކަމަށްވެދާނެ .ހަވާސާ ތަކުގަ ވާހަކަދެކެވުނަސް ސަރުކާރު ތަކުގާ މަސްވަރާ ނުކުރެވޭނަމަ ކާމިޔާބުވުން ދުރުވާނެ.


SunOnline: Artificial beach bodukoh zamaanee fenvarakah tharahgee kuran MTCC ah\nއާޓިފިޝަލް ބީޗް ބޮޑުކޮށް ޒަމާނީ ފެންވަރަކަށް ތަރައްގީކުރަން އެމްޓީސީސީއަށް\nމުހައްމަދު ސިމާއު 15 May 2018, 17:46\nހެންވޭރު އާޓިފިޝަލް ބީޗު --\nމާލޭ އިރުމަތީ ފަރާތުގައި އޮންނަ "އާޓިފިޝަލް ބީޗް" ބޮޑުކޮށް ޒަމާނީ ފެންވަރަށް ތަރައްގީކުރަން މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)އަށް ހަވާލު ކޮށްފި އެވެ.\nއާޓިފިޝަލް ބީޗް ތަރައްގީ ކުރަން މިއަދު ބަޔަކާ ހަވާލުކޮށްފައިވާއިރު، މާފަންނުގައި ތަރައްގީ ކޮށްފައިވާ ރަސްފަންނު ގޮތަށް އެތަން ތަރައްގީ ކުރާނެ ކަމަށް 2016 ވަނަ އަހަރުގެ ތެރޭގައި ސަރުކާރުން ބުނެފައިވެއެވެ. ކުރިން ހައުސިން މިނިސްޓަރު ވިދާޅުވީ، އާޓިފިޝަލް ބީޗް ތަރައްގީ ކުރަން ރާވާފައިވަނީ ކާނިވާ ސަރަހައްދު ހިމެނޭ ގޮތަށް ކަމަށެވެ.\nހައުސިން މިނިސްޓްރީގައި މިއަދު ބޭއްވި ސޮއި ކުރުމުގެ ރަސްމިއްޔާތުގައި ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، އާޓިފިޝަލް ބީޗު ވެސް ރަސްފަންނު ފަދަ ތަފާތު އަދި ރީތި ކޮންސެޕްޓަކަށް ތަރައްގީ ކުރަން ނިންމާފައިވާ ކަމަށެވެ.\nއެގޮތުން މިހާރު ރަސްފަންނުގައި ހުންނަ ގޮތަށް ކުޑަތަކާއި ހޮޅުއަށްޓާއި އުނދޯލިގެއާއި އައުޓް ޑޯ ޖިމްގެ އިތުރުން އެ ސަރަހައްދާ ގުޅޭ މިންވަރަކަށް ކެފޭތައް ވެސް ހުންނާނެ ކަމަށް މުއިއްޒު ވިދާޅުވި އެވެ.\nއެމްޓީސީސީއަށް އެ މަސައްކަތްތައް ނިންމަން ދިނީ ފަސް މަސް ދުވަހެވެ. މިއަދުގެ ރަސްމިއްޔާތުގައި އެމްޓީސީސީގެ ސީއީއޯ އިބްރާހިމް ޒިޔަތު ވިދާޅުވީ، އެ މުއްދަތުގެ ތެރޭގައި މަސައްކަތް ނިންމައި ހައުސިން މިނިސްޓްރީއާ ހަވާލުކުރާނެ ކަމުގެ ޔަގީންކަން އެބަ އޮތް ކަމަށެވެ.\nމިނިސްޓަރު ވިދާޅުވީ، އާޓިފިޝަލް ބީޗް ތަރައްގީ ކުރާ މަޝްރޫއަށް ޖުމްލަ 13 މިލިއަން ރުފިޔާ ހަރަދު ވާނޭ ކަމަށެވެ. އޭގެ ތިން މިލިއަން ރުފިޔާ އަކީ އެ މަޝްރޫއު ހަވާލު ކޮށްފައިވާ އެމްޓީސީސީގެ ސީއެސްއާރުގެ ދަށުން ހިލޭ ދޭ އަދަދެކެވެ.\nނަމަވެސް އެހެން ކުންފުނިތަކުގެ ސީއެސްއާރުގެ ދަށުން ތަފާތު މަޝްރޫއުތައް އެތަނަށް އަންނާނެ ކަމަށް މިނިސްޓަރު މުއިއްޒު ވިދާޅުވި އެވެ.\nމިނިސްޓަރު ވިދާޅުވީ، އާޓިފިޝަލް ބީޗް ތަރައްގީ ކުރުމަށް އެތަނުގައި ހުރި ކެފޭތައް ބަންދުކުރަން ދިން ނޯޓިސް ހަމަވެފައިވާ ކަމަށެވެ. އަދި ސަރުކާރުން ފައިސާ ދޭން ނުޖެހޭނެ ގޮތަކަށް އެ ކެފޭތައް ހިންގާ ފަރާތްތަކާއެކު އެއްބަސްވުމަކަށް އާދެވިފައިވާ ކަމަށް ވިދާޅުވިއެވެ.\nބަސް ދަތުރު އެމްޓީސީސީގެ ދަށަށް ގެންނަން ނިންމައިފި\nއިތުބާރާއެކު ދިވެހިންނަށް ލުއި ގެނެސްދިން ޔަންމާ އިންޖީނު\nކުޅުދުއްފުށީ ބަނދަރު ބޮޑުކުރަން އެމްޓީސީސީ އަށް


Hawaii Gai Rock Kaiveni Koffi - Vaguthu\nރޮކް އާއި ލައުރެން\nމަޝްހޫރު އެކްޓާ އަދި ވްރެސްލާ ޑްވޭން ޖޯންސަން (ރޮކް) ހަވާއީގައި ކައިވެނި ކޮށްފިއެވެ.\nރޮކް ކައިވެނި ކޮށްފައި ވަނީ އޭނާ ލޯބީގެ ގޮތުން ގިނަ އަހަރު ތަކެއް ވަންދެން ގުޅިގެން އުޅުނު މިއުސިޝަން ލައުރެން ހާޝިއަން އާއެވެ. ހަވާއީގައި ބޭއްވުނު ސިއްރު ރަސްމިއްޔާތެއްގައި އިއްޔެ މި ދެ މީހުން ކައިވެނި ކޮށްފައި ވާއިރު، ރޮކް މިކަން ހާމަ ކޮށްފައި ވަނީ އޭނާގެ އިންސްޓަގްރާމް އެކައުންޓުގެ ޒަރިއްޔާއިންނެވެ.\nއުމުރުން 47 އަހަރުގެ ރޮކް އާއި 34 އަހަރުގެ ލައުރެން ދިމާވެފައި ވަނީ 2006ވަނަ އަހަރު ރޮކް ކުޅެމުން ދިޔަ ފިލްމް "ގޭމް ޕްލޭން" ގެ ތެރެއިންނެވެ. މީގެ ކުރިން ރޮކް ޑެނީ ގާސިއާ އާއި ކައިވެނި ކޮށްގެން އަންހެން ކުއްޖަކު ލިބިފައި ވީ ނަމަވެސް، 2007ވަނަ އަހަރު އެ ދެމީހުން ވަނީ ވަރިވެފައެވެ. މިހާރު އެ ކުއްޖާ އަށް ވަނީ 18 އަހަރު ވެފައެވެ.\nކުރީގެ އަނބިމީހާ ވަރިކުރުމަށް ފަހު ރޮކް އާއި ލައުރެން 2007ވަނަ އަހަރުގައި ވަނީ ލޯބީގެ ގޮތުން ގުޅިފައެވެ. އެ މީހުން ކައިވެނި ކުރީ އިއްޔެ ނަމަވެސް، ރޮކް އާއި ލައުރެންގެ ދެ ކުދިން ތިބެއެވެ. އެއީ 2015ވަނަ އަހަރު ލިބުނު ޖޭސްމިން އާއި މިދިޔަ އަހަރު ލިބުނު ޓިއާރާ އެވެ.\nދާދި ފަހުން ރަސްމީ ރެސްލިން ކުޅުމުން ރިޓަޔާ ކުރި ރޮކްގެ ކައިވެނީގެ ހަބަރު ލިބުމާއި އެކު ދުނިޔޭގެ އެކި ކަންކޮޅުތަކުގައި ތިބި އޭނާގެ ފޭނުން އަންނަނީ ކައިވެންޏަށް މަރުހަބާ ކިޔަމުންކަން ފާހަގަކޮށްލެވެއެވެ.\nއޮގަސްޓް 20, 2019 08:25\nދައްޖާލު ބައިގަނޑުގެ ޝައިޠާނެއް ހަފުސްކޮށްފަ2ދަރިން ލިބުނީމަ ދެންތަ ކައިވެނި ކުރަނީ ، މީ ކޮން ދީނެއްގެ ބައެއްތަ ގިނަފަހަރަށް އޮންނާނީ ކްރިސްޓިއަނެއްގެ ނަމުގަ ބޯ ގިނަކުރަން


vnews - Suu Kyi ah dheefaivaa sharaf nigulhaigathumun Myanmar rulhi ais, varah bodah hithuga jehijje\nއެމްނެސްޓީން ސޫކީއަށް ދީފައިވާ އެންމެމަތީ ޝަރަފް ނިގުޅައިގަތުމުން މިޔަންމާ ރުޅިއައިސް ވަރަށްބޮޑަށް ހިތުގައި ޖެހިއްޖެ\nޑިމޮކްރަސީއާއި އިންސާނީ ހައްގުތަކުގެ ޗެމްޕިއަންގެ ގޮތުގައި ދުނިޔޭގައި އެއް އިރެއްގައި ބެލެވުނު މިޔަންމާގެ ލީޑަރ އަންގް ސަން ސޫކީ:\nޑިމޮކްރަސީއާއި، އިންސާނީ ހައްގުތަކުގެ ޗެމްޕިއަންގެ ގޮތުގައި އެއް އިރެއްގައި މުޅި ދުނިޔޭގެ އިހްތިރާމާގައި ލޯބި ހޯޢްދެވި މިޔަންމާގެ ލީޑަރ އަންގް ސަން ސޫކީއަށް އެމްނެސްޓީ އިންޓަރނޭޝަނަލްއިން ދީފައިވާ އެ ޖަމާއަތުގެ އެންމެމަތީ ޝަރަފް ނިގުޅައިގަތުމުން މިޔަންމާ ވަރަށް ރުޅި އަތުވެއްޖެއެވެ.\nސޫކީއަށް ދީފައިވާ އެންމެތީ ޝަރަފް އެމްނެސްޓީ އިންޓަރނޭޝަނަލްއިން ނިގުޅައިގަތީ، މިޔަންމާގެ ބައިމަދު ރޮހިންގާ މުސްލިމް ދަރިކޮޅުގެ މީހުންނާމެދު މިޔަންމާއިން ހިންގަމުންގެންދާ ލާއިންސާނީ ކަތިލުންތަކާއި، ޖަރީމާތައް ހުއްޓުވަން ސޫކީގެ ސަރުކާރުން އެއްވެސް ފިޔަވަޅެއް ނާޅާ މައްސަލާގައެވެ.\nއަންގް ސަން ސޫކީއަށް އެމްނެސްޓީ އިންޓަރނޭޝަނަލްއިން ދީފައިވާ އެޖަމާއަތުގެ އެންމެ މަތީ އެވޯޑަކީ "އެމްބަސެޑަރ އޮފް ކޮންސައިންސް އެވޯޑް" އެވެ. 2009 ވަނަ އަހަރު ސޫކީގެ އިތުރުން މިއެވޯޑް ލިބިވަޑައިގެންނެވި ބޭފުޅުންގެ ތެރޭގައި ދެކުނު އެފްރިކާގެ ކުރީގެ ރައީސް ނޭލްސަން މަންޑޭލާއާއި، މަލާލާ ޔޫސުފާއީއާއި، އަލީ ވެއިވެއި ހިމެނިވަޑައިގަންނަވައެވެ.\n"ކަމަނާއަކީ އެމްބަސެޑަރ އޮފް ކޮންސައިންސް އެވޯޑް ލިބިވަޑައިގެން ހުންނެވި ބޭފުޅެއްގެ ގޮތުގައި އެމްނެސްޓީއަކަށް މިއަދު ބަލައިގަނެވޭކަށް ނެތްކަން ހިތާމަޔާއެކު ދަންނަވަން. އަދި އެ އެވޯޑް ކަމަނާގެ ކިބައިން އަނބުރާ ނަގައިފިކަން ވަރަށް ހިތާމަޔާއެކު ދަންނަވަން" އެމްނެސްޓީ ވެރިޔާ ސޫކީއަށް ފޮނުއްވި ސިޓީގައި ވިދާޅުވެފައި ވެއެވެ. އެމްނެސްޓީންވަނީ ސޫކީއަށް ފޮނުވި ސިޓީ އާންމުކޮށްފައެވެ.\nސޫކީއަށް ދީފައިވާ ޝަރަފް އެމްނެސްޓީން ނިގުޅައިގަތުމާ ގުޅިގެން ސޫކީގެ ނޭޝަނަލް ލީގު ފޮރ ޑިމޮކްރަސީ ޕާޓީންވަނީ އެކަމާ ވަރަށް ބޮޑަށް ހިތާމަކުރާކަން ހާމަކޮށްފައެވެ.\nއެ ޕާޓީގެ ތަރުޖަމާނު ބުނީ، ޝަރަފް ނިގުޅައިގަތުމުން އޭގެ ގެއްލުން ލިބޭނީ ހަމައެކަނި އަންގް ސަން ސޫކީއަށް ނޫން ކަމަށާއި، އެމްނެސްޓީގެ ނިންމުމުގެ ސަބަބުން ޕާޓީއަށްވެސް އޭގެ ނިކަމެތިކަން ލިބޭނޭ ކަމަށެވެ.\nއެހެން ނަމަވެސް، ތަރުޖަމާނު މިޔޯ ނިޔަންޓް ބުނީ، މިއީ މިޔަންމާ ދޫކޮށް ގޮސްފައިވާ "ބަންގާޅީންގެ" ހިމާޔަތުގައި މަސައްކަތްކުރާ ޖަމާއަތްތަކުން ރާވައިގެން ހިންގާ ޖަރީމާއެއް ކަމަށެވެ. "ބަންގާޅީން" މިބަހަކީ ރޮހިންގާ މުސްލިމުންނަކީ ބަނގްލަދޭޝްއިން މިޔަންމާއަށް ހިޖުރަކޮށްގެން އުޅޭ މީހުން ކަމަށްބުނެ އެމީހުން ނިކަމެތިކޮށްލުމުގެ ގޮތުން މިޔަންމާގެ ބުދިސްޓުންނާއި، ސަރުކާރުންވެސް މުސްލިމުންނަށް މުޚާތަބުކުރާ ނަމެކެވެ.\n"އެ ހުރިހާ ޖަމާއަތްތައް ގުޅިގެން މަސައްކަތް ކުރަމުން ގެންދަނީ، މިޔަންމާގެ ރަށްވެހިކަން ހޯދުމަށް މިޔަންމާ ދޫކޮށް ގޮސްފައިވާ ބަންގާޅީންގެ ހިމާޔަތުގައި" ތަރުޖަމާނު ބުނެފައި ވެއެވެ.\nމިޔަންމާ ސަރުކާރުގެ ޑެޕިއުޓީ މިނިސްޓަރ އޮފް އިންފޮމޭޝަން އަންގް ހްލަ ޓުން ވިދާޅުވީ، އެމްނެސްޓީގެ ނިންމުމާމެދު އަމިއްލަ ހައިސއްޔަތުންވެސް ހިތާމަކުރާ ކަމަށާއި، ވަރަށް ބޮޑަށް ނާއުންމީދުވެއްޖެ ކަމަށެވެ.\nއަދި އަންގް ސަން ސޫކީއާމެދު ކަންތައް ކުރަމުންދަނީ ވަރަށް ބޭއިންސާފުން ކަމަށްވެސް ވިދާޅުވެފައި ވެއެވެ. ހަމަ އެއާއެކު، ސޫކީއާމެދު މިފަދައިން ކަންތައް ކުރުމުގެ ސަބަބުން މިޔަންމާގެ ރައްޔިތުންގެ ހިތުގައި ސޫކީއަށް އޮތް ލޯބި ވެގެންދާނީ އިތުރު ކަމަށްވެސް އަންގް ހްލި ޓުން ވިދާޅުވިއެވެ.\nމިޔަންމާގެ އާންމުން ގެންދަނީ، ދުނިޔެއިންދޭ އެފަދަ ޝަރަފްތަކާއި، އިނާމުތައް ސޫކީއަށް ބޭނުން ނުވާ ކަމަށާއި، ދީފައިހުރި އިނާމުތައް އަތުލިޔަސް ހެޔޮކަމަށް ބުނަމުންނެވެ. އަދި އެމްނެސްޓީން ދީފައިވާ އެވޯޑް އަތުލުމަކީ ކުޑަކުދިންކުރާ ޒާތުގެ ކަމެއް ކަމަށްވެސް ބުނަމުން ގެންދެއެވެ.\nއެމްނެސްޓީ އިންޓަރނޭޝަނަލްއިން ދީފައިވާ އެ ޖަމާއަތުގެ އެންމެމަތީ އެވޯޑް އަތުލަމަކީ ބައިނަލްއަގްވާމީ މުޖުމަތައުގައި ސޫކީގެ ގަދަރު އެތައްގުނަ އިތުރަށް ވެއްޓިގެންދާނޭ ކަމެކެވެ. އިންސާނީ ހައްގުތަކުގެ ޗެމްޕިއަނެއްގެ ގޮތުގައި ލޭބަލްވެފައި އޮތްއޮތުން އިތުރަށް ހަލާކުވެގެންދާނޭ ކަމެކެވެ.\nރޮހިންގާ މައްސަލާގައި ހިތްހަމަ ނުޖެހިގެން ސޫކީއަށް ދީފައިވާ ޝަރަފްވެރި ރަށްވެހިކަން ކެނެޑާއިން މިދިޔަމަހު ނިގުޅައިގެންފައި ވާއިރު، އެމެރިކާގެ މިއުޒިއަމަކުން ސޫކީއަށް ދީފައިވާ އެވޯޑެއްވެސް މިއަހަރުގެ މާޗްމަހުވަނީ އަތުލާފައެވެ.\nއަންގް ސަން ސޫކީ ތައުލީމު ހާސިލްކުރި އިނގިރޭސިވިލާތުގެ އެންމެ ޝަރަފްވެރި އޮކްސްފޯރޑް ޔުނިވަރސިޓީގެ ހިޔުސް ކޮލެޖްގެ މައި ގޭޓަށް ވާގޮތަށް ބަހައްޓާފައި ހުރި، ސޫކީގެ ބޮޑު ފޮޓޯވެސް މިދިޔަ އަހަރުގެ ސެޕްޓެމްބަރުމަހުވަނީ ނަގައި ގުދަނަށް ލާފައެވެ.


Massaikathah nikuthee hafthage hatharu dhuvahu, mi goiy maa kaamiyaabu - vNews.mv\nމަރްޔަމް ޝަނީޒާ 21 July 2018, 21:42\nހަފްތާއަކު ހަތަރު ދުވަހު މަސައްކަތް ކުރާ އުސޫލެއް ތައާރަފްކޮށް އެކަމުގެ އަޖުމަ ބެލުމަށް ފަހު އެއީ ވަރަށް ކާމިޔާބު ކަމެއް ކަމަށް އެކަން ތަޖްރިބާ ކުރި ނިއުޒިލޭންޑްގެ ކުންފުންޏަކުން ބުނެފިއެވެ.\n"ޕާޕެޗުއަލް ގާޑިއަން" ކިޔާ މި ކުންފުނިން ބުނީ ހަފްތާގެ ހަތަރު ދުވަހު މަސައްކަތް ކުރާ އުސޫލު ވަރަށް ކާމިޔާބު ކަމަށާއި، އެކުންފުނިން މިހާރު ބޭނުން ވަނީ އެ އުސޫލު ދާއިމީކޮށް ދަމަހައްޓަން ކަމަށެވެ.\nއެކުންފުނިން ވަނީ އެ އުސޫލު ކާމިޔާބުވޭތޯ ނުވަތަ ނޫންތޯ ބެލުމަށް ދެ މަސް ދުވަސް ވަންދެން އެކުންފުނީގެ މުވައްޒަފުންގެ ލައްވާ ހަފްތާގެ ހަތަރު ދުވަހު މަސައްކަތް ކުރުވާފައެވެ.\nދެ މަސްދުވަހުގެ "ޓެސްޓް ރަން" އަކަށް ފަހު އެ ކުންފުނިން ބުނީ ހަފްތާގެ ހަތަރު ދުވަހު މުވައްޒަފުން މަސައްކަތަށް ނެރުމުން އެ މުވައްޒަފުންގެ ކޮންމެ ދުވަހެއްގެވެސް އުފެއްދުންތެރިކަން ވަރަށް ބޮޑަށް ކުރިއެރި ކަމަށެވެ.\nމިގޮތަށް އަމަލުކުރަމުން ދިޔަ ދެ މަސްދުވަހުވެސް ހުރިހާ މުވައްޒަފުންވެސް މަސައްކަތަށް ނިކުތީ ވަރަށް ހިތްހަމަ ޖެހިގެން ކަމަށް އެ ކުންފުނިން ބުންޏެވެ. އަދި ކުރިޔަށްވުރެ ރަނގަޅު މަސައްކަތުގެ މާހައުލެއްގައި އުޅެލުމުގެ ފުރުސަތު ލިބުމާއި އެކު މުވައްޒަފުންގެ ހާސްކަން ނުވަތަ ސްޓްރެސް ލެވެލްވެސް ބެލެންސް ކުރެވުނު ކަމަށެވެ.\nނިއުޒިލޭންޑްގެ މި ކުންފުނިން ހަފްތާގެ ހަތަރު ދުވަހު މަސައްކަތް ކުރާ އުސޫލު ތަޖްރިބާ ކުރި ދެ މަސްދުވަހުވެސް އެކުންފުނީގެ 240 އަށް ވުރެ ގިނަ މުވައްޒަފުން ގެންގުޅުނީ ހަފްތާއަކު ފަސް ދުވަހު މަސައްކަތް ކޮށްގެން އުޖޫރަދޭ ގޮތަށެވެ.\nއެހެންނަމަވެސް އެ ދެ މަސްދުވަހު ހުރިހާ މުވައްޒަފުންވެސް މަސައްކަތަށް ނިކުތީ ހަފްތާގެ ހަތަރު ދުވަހު އެކަނި އެވެ. ބާކީ ދުވަސްތަކަކީ އެ މުވަޒަފުންގެ ޗުއްޓީ ދުވަސްތަކެވެ.\nހަފްތާގެ ހަތަރު ދުވަހު މަސައްކަތް ކުރާ އުސޫލުގެ އަޖުމަ ބެލުމުގެ ގޮތުން އެ ކުންފުނީގެ މުވައްޒަފުން މިގޮތަށް މަސައްކަތަށް ނެރުނީ މާޗް މަހުން ފެށިގެން އޭޕްރީލްގެ ނިޔަލަށެވެ. މި ތަޖްރިބާގެ ނަތީޖާ ނިކުންނަ ގޮތެއް ބެލުމަށްޓަކައި އެ ކުންފުނިން އެ މަސައްކަތް ހަވާލުކޮށްފައި އޮތީ ކުންފުންޏާއި ގުޅުމެއް ނެތް ދިރާސާ ކާރުންނާއެވެ.\n"ޕާޕެޗުއަލް ގާޑިއަން" ކުންފުނީގެ ސީއީއޯ އެންޑްރޫ ބާނެސް ވިދާޅުވީ މިއީ ތިއަރީއެއް ކަމަށާއި، މި ތިޔަރީ ޓެސްޓް ކުރަން ބޭނުންވީ މުވައްޒަފުންނަށް މިހާރަށްވުރެ ރަނގަޅު މަސައްކަތުގެ މާހައުލެއް ފަހިކޮށްދިނުމުގެ ބޭނުމުގައި ކަމަށެވެ.\n"އަހަރެން ވަރަށް ހިތްހަމަ ޖެހިއްޖެ އަހަރެންގެ ޓީމުން މިކަމަށް އިޖާބަދިނީމަ، އަދި އަހަރެން އުންމީދު ކުރިވަރަށް ވުރެ ނުވަތަ ދެކެމުންއައި ހުވަފެނަށް ވުރެ މާ ރަނގަޅަށްވެސް އެ މުވައްޒަފުން މަސައްކަތް ކޮށްފި" އެންޑްރޫ ވިދާޅުވިއެވެ.\nމިދިޔަ އަހަރު އެ ކުންފުނިން ކުރި ސާވޭއެއްގައި، ވަޒީފާ އަދާކުރަމުން އަމިއްލަ ދިރިއުޅުމުގެ ކަންކަން ބެލެންސް ކުރެވޭ ކަމަށް ބުނެފައިވަނީ 54 އިންސައްތަ މީހުންނެވެ. އެހެންނަމަވެސް "ޕާޕެޗުއަލް ގާޑިއަން" ގެ މި ތަޖްރިބާ އަށް ފަހު އެ އަދަދު މިހާރު ވަނީ 78 އިންސައްތައަށް މައްޗަށް ޖެހިލާފައެވެ.\nހަފްތާގެ ހަތަރު ދުވަހު މަސައްކަތް ކުރާ އުސޫލުގެ އަޖުމަ ބެލުމުގެ ދެ މަސްދުވަހަށް ފަހު މުވައްޒަފުންގެ ސްޓްރެސް ލެވެލްވެސް ވަނީ ގާތްގަނޑަކަށް7އިންސައްތައަށް ދަށްވެފައެވެ. އަދި ހުރިހާ މުވައްޒަފުންގެ ބަދަހިކަންވެސް އިތުރުވެ 20 އިންސައްތަ ކުރިއަށް ޖެހިލާފައިވާ ކަމަށް މި ދިރާސާއިން ދެއްކި އެވެ.\nނިއުޒިލޭންޑްގެ ކުންފުންޏަކުން މި ފަދަ ތަޖްރިބާއެއް ކޮށްފައިވާއިރު ކޮންމެ އަހަރުވެސް ވަޒީފާގެ ހާސްކަމާއި ގުޅިގެން މަރުވާ މީހުންގެ އަދަދު އަންނަނީ އިތުރުވަމުންނެވެ.\nއެގޮތުން 2015 ވަނަ އަހަރު އެމެރިކާގައި ކޮށްފައިވާ ދިރާސާއަކުން ދައްކާ ގޮތުގައި "ވާކް ސްޓްރެސް" އާއި ހެދި ކޮންމެ އަހަރަކުވެސް 120،000 މީހުން މަރުވެއެވެ.


Salman Rasgefaan Faruvaa hoadhavaaifi\nސަލްމާން ރަސްގެފާން ކޮލޮނޮސްކޯޕީ ހައްދަވައިފި\nސަލްމާން ރަސްގެފާން: އެޑްމިޓްކުރެއްވީ ކޮލޮނޮސްކޯޕީއެއް ހެދުމަށް\nސައުދީ އަރަބިއްޔާގެ ރަސްގެފާން ސަލްމާން ބިން އަބްދުލްއަޒީޒު 86، ޖިއްދާގައި ހުންނަ ކިންގް ފައިސަލް ސްޕެޝަލިސްޓް ހޮސްޕިޓަލްގައި އިއްޔެ އެޑްމިޓް ކުރެއްވުން ދުނިޔެއަށް ވީ ވަރަށް ބޮޑު ވާހަކައަކަށެވެ. ރަސްގެފާން އެޑްމިޓްކުރެއްވި ސަބަބެއް ކަމަށް ޝާހީ ގަނޑުވަރުން އެއިރު ވިދާޅުވީ ޓެސްޓްތަކެއް ހެއްދެވުމަށް ކަމަށެވެ. އިތުރު ތަފުސީލެއް ނުދެއްވަ އެވެ.\nއެހެން ނަމަވެސް، ޝާހީ ގަނޑުވަރުން މިހާރު ވިދާޅުވަނީ ރަސްގެފާން އެޑްމިޓް ކުރެއްވީ ގޮހޮރު ޓެސްޓެއް ކުރަން ހަދާ ކޮލޮނޮސްކޯޕީއެއް ހެއްދެވުމަށް ކަމަށެވެ. ހާލަތު ރަނގަޅު ކަމަށާއި ނަތީޖާ ވެސް ރަނގަޅު ކަމަށް ބަޔާނުގައި ބުނެފައި ވެއެވެ.\nސަލްމާން ރަސްގެފާން ފަހަކަށް އައިސް އުޅުއްވަނީ އުމުރާ ގުޅުން ހުރި ބަދަލުތަކުގައި އާލާސްކަންފުޅާ އެވެ. ގޯލްބްލެޑާގެ އާލާސްކަންފުޅެއްގައި 2020 ގައި ގޯލްބްލެޑާ ނަގާފައިވާ ކަމަށް ވެސް ސައޫދީ ޕްރެސް އޭޖެންސީން ބުނެ އެވެ.\nއަދި މިދާކަށް ދުވަހު، ފާއިތުވި މާޗުގައި ހިތުގެ ވިންދު އެއްވަރު ކުރަން ބޭނުންކުރާ ޕޭސްމޭކާގެ ބެޓެރީ ބަދަލު ކުރުމަށް ހޮސްޕިޓަލުގައި ރަސްގެފާން އެޑްމިޓް ކުރެއްވި އެވެ.\nސައުދީ އަަރަބިއްޔާ ސަލްމާން ރަސްގެފާނު


Sheffield Athun Balivumun United Ge Kulhuntherinnah Furassara Kuranee - Vaguthu\nޝެފީލްޑް އަތުން ބަލިވުމުން ޔުނައިޓެޑުގެ ކުޅުންތެރިންނަށް ފުރައްސާރަ ކުރަނީ\nއިނގިރޭސި ޕްރިމިއަ ލީގުގެ ތާވަލުގެ ފުލުގައި އޮތް ޝެފީލްޑް ޔުނައިޓެޑް އަތުން މެންޗެސްޓަ ޔުނައިޓެޑް ބަލިވި މެޗަށް ފަހު ޔުނައިޓެޑުގެ ކުޅުންތެރިންނަށް ފުރައްސާރަ އާއި ގަނާކުރާ މައްސަލަ ބޮޑުވުމުން މީސް މީޑިއާތައް ހިންގާ ފަރާތްތަކުން އުސޫލުތައް ހަރުކަށިކުރުމަށް އެ ކުލަބުން ގޮވާލައިފިއެވެ.\nޔުނައިޓެޑުގެ ދަނޑުގައި ކުޅުނު މި މެޗުގައި ޝެފީލްޑް އަތުން ޔުނައިޓެޑް ބަލިވީ 2-1 ގެ ނަތީޖާއަކުންނެވެ. މިއީ ޝެފީލްޑް އަށް ވަރަށް މުހިއްމު މޮޅެކެވެ. ޔުނައިޓެޑްގެ މައްޗަށް ޝެފީލްޑް މި ހޯދި ކާމިޔާބީއަކީ މި ލީގުގައި އެޓީމު މިހާތަނަށް ކުޅުނު ވިހި މެޗުން ލިބުނު ދެވަނަ މޮޅެވެ.\nމެޗުގައި ފުރަތަމަ ލަނޑުޖަހައި ލީޑުނެގީ ޝެފީލްޑްއެވެ. މި ލަނޑު ފުރަތަމަ ހާފުގެ 23 ވަނަ މިނެޓުގައި ކާމިޔާބުކުރީ ކީން ބްރަޔަން އެވެ. މެޗުގެ ފުރަތަމަ ހާފު ނިމުނީ ޝެފީލްޑް ލީޑުގައި އޮވެގެންނެވެ. ދެވަނަ ހާފުގައި ޔުނައިޓެޑުން ކުޅުން ރަނގަޅުކުރަން ވަރަށް މަސައްކަތްކުރިއެވެ. އެގޮތުން ހާފުގެ ކުރީކޮޅު ނަތީޖާ އެއްވަރުކުރުމަށް އެ ޓީމުން ކުރި މަސައްކަތުގެ ނަތީޖާއެއްގެ ގޮތުން މެޗުގެ 64 ވަނަ މިނެޓުގައި އެ ޓީމުގެ ކެޕްޓަން ހެރީ މެގުއާ އެ ޓީމަށް ނަތީޖާ ހަމަހަމަކުރިއެވެ.\nމި ލަނޑަށްފަހު ޔުނައިޓެޑުން ފޯވާޑް ލައިނަށް ބަދަލެއް ގެނައެވެ. މޭސަން ގްރީންވުޑްގެ ބަދަލުގައި އެޑިންސަން ކަވާނީ ކުޅެން އެރުވިއެވެ.\nނަމަވެސް މާބޮޑު ތަފާތެއް އޭނާ އެރުވުމަށް ފަހު ނުފެނުނެވެ. މެޗުން ޝެފީލްޑް މޮޅުވި ލަނޑު ފެނިގެންގޮސްފައި ވަނީ މެޗުގެ 74 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ އޮލިވަ ބާކްއެވެ.\nމި މައްސަލައިގައި މެންޗެސްޓަ ޔުނައިޓެޑުން މީސް މީޑިއާތަކަށް ވަނީ މިކަންކަމަށް ސަމާލުވުމަށް އެދިފައެވެ. އަދި މީސް މީޑިއާތަކުގައި ޔުނައިޓެޑުގެ ކުޅުންތެރިންނަށް ގަނާ ކުރުން ނިމުމަކަށް ގެންނަންޖެހޭ ކަމަށްވެސް ބުނެފައިވެއެވެ. މީޑިއާ ރިޕޯޓުތައް ބުނާ ގޮތުން ޔުނައިޓެޑުގެ ޓުއަންޒެބޭ އާއި މާޝިއާލް އަށް ބޮޑެތި ބަހުގެ ހަމަލާތަކެއް ސޯޝަލް މީޑިއާގައި ދަނީ ކުރަމުންނެވެ.\nމިކަމާ ގުޅިގެން މެންޗެސްޓާ ޔުނައިޓެޑުގެ ކުރީގެ ކުޅުންތެރިން ވެސް ވަނީ ޔުނައިޓެޑުގެ ކުޅުންތެރިންގެ ދިފާއުގައި ތެދުވެފައެވެ. އަދި މީސް މީޑިއާގައި އެ ކުޅުންތެރިންގެ ހުރި ހިތްހަމަނުޖެހުންތައް ދަނީ ފާޅުކުރަމުންނެވެ. މީގެތެރޭގައި ޔުނައިޓެޑުގެ ކުރީގެ ކެޕްޓަން ރިއޯ ފާޑިނޭންޑް ފަދަ ކުޅުންތެރިން ހިމެނެއެވެ. އަދި އެ ޓީމަށް މިހާރު ކުޅެމުން އަންނަ ކުޅުންތެރިންވެސް ހިމެނެއެވެ.\nމި މެޗުން މޮޅުވި ނަމަވެސް އަދިވެސް ޝެފީލްޑް އޮތީ ތާވަލުގެ ފުލުގައެވެ. އެ ޓީމު ރެލިގޭޝަނުން ސަލާމަތްވާން އިތުރު ދިހަ ޕޮއިންޓު އަދި ބޭނުންވެއެވެ. މި ނަތީޖާއާއެކު ތާވަލުގެ އެއްވަނައަށް އަރަން ލިބުނު ފުރުސަތު ޔުނައިޓެޑަށް ވަނީ ގެއްލިފައެވެ.


vnews - Amilla ah vihai dharifulhu kaireega baavvaafa game kulhumaaigen kuriah\nއަމިއްލައަށް ވިހައި، ދަރިފުޅު ކައިރީގައި ބާއްވާފައިވެސް ގޭމް ކުޅުމާއިގެން ކުރިއަށް\nޗައިނާގެ ސައިބަރ ކެފޭއެއްގެ ތެރޭގައި ބަޔަކު އިންޓަރނެޓް ބޭނުން ކުރަނީ: ސައިބަރ ކެފޭއެއްގެ ތެރެއަށް ވިހެއި މީހަކު، ދަރިފުޅު ކައިރީގައި ބާއްވާފައިވެސް ގޭމް ގުޅުން ހުއްޓައެއް ނުލި\nސައިބަރ ކެފޭއަކަށް ގޭމް ކުޅެންދިޔަ ޗައިނާގެ މާބަނޑު އަންހެނަކު، ބަނޑުގައި ރިއްސަން ފެށުމުން ސައިބަރ ކެފޭ ތެރެއަށް އަމިއްލައަށް ވިހެއުމަށްފަހު، ދަރިފުޅު ކައިރީގައި ބާއްވާފައި އޮންލައިން ގޭމް ކުޅުމާއިގެން ކުރިއަށް ގެންގޮސްފިއެވެ.\nޗައިނާގެ ނަންޗަންގްގައި ހިނގި މިހާދިސާގައި، އުމުރުން 24 އަހަރުގެ މިއަންހެން މީހާ ވިހާފައިވަނީ ސައިބަރ ކެފޭގެ ތަޅުންގަނޑު މައްޗަށެވެ. އޭނާ ވިހާފައިވަނީ އަންހެން ކުއްޖެކެވެ.\nއެ އަންހެންމީހާ ހުރިތަނުން ތުއްތު ކުއްޖަކު ރޯއަޑު އިވިގެން ކެފޭ ތެރޭގައި ތިބި މީހުން އެތަނަށް މީހުން ދިޔައިރު، ވިހެއި ކުއްޖާ ކައިރީގައި ބާއްވާފައި އަންހެން މީހާ އިނީ ގޭމްކުޅެން ކަމަށް ވެއެވެ. އެކަމާ އެންމެނަށް ލިބުނީ ބޮޑު ޝޮކެކެވެ.\nއެތަނުން މީހަކު އަންހެން މީހާ ސާފުވާން ހޫނުފެން ގެނަސްދިނުމުން، ސާފުވާންވެސް ދެކޮޅުހަދައި އަންހެންމީހާ ގޭމް ކުޅުމާއިގެން ކުރިއަށް ދިޔައީކަމަށް ޚަބަރު ލިބެއެވެ.\nއެހެންކަމުން، ސައިބަރ ކެފޭގައި ތިބި މީހުންވަނީ، ތުއްތު ކުއްޖާ ބިންމަތިން ނަގައި، ގައިގައި ފޮތިގަނޑެއް ލައި، އެމްބިއުލެންސްއަށް ގުޅާފައެވެ. އެދެމައިން ހޮސްޕިޓަލަށް ގެންދިޔައީ ސައިބަރ ކެފޭގައި ތިބި މީހުންނެވެ.\nއެ އަންހެން މީހާއާއި ހަވާލާދީ މީޑިއާއިން ރިޕޯޓް ކޮށްފައިވަނީ، އަންހެންމީހާ ސައިބަރ ކެފޭއަށް ދިޔައީ އާއިލާތެރޭގައި ޖެހުނު މައްސަލައަކާ ހެދި ރުޅިއައިސްގެން ކަމަށާއި، އޭނާ ގެއިން ނުކުތީ ލޯބިވެރިޔާގެ ގެއަށް ދިއުމަށް ކަމަށެވެ. ނަމަވެސް، ދިޔަ މަގުމަތީގައި ވޮލެޓް ގެއްލިގެން، ލޯބިވެރިޔާގެ ޚަބަރެއް ވަންދެން ސައިބަރ ކެފޭގައި މަޑުކޮށްލަން ވަނީ ކަމަށް ބުނެފައި ވެއެވެ.\nއަންހެން މީހާ ސައިބަރ ކެފޭ ތެރެއަށް ވިހެއުމުން، ހޮސްޕިޓަލަށް ގެންދިޔަ ޚަބަރު ލިބިގެން އެ އަންހެން މީހާގެ އާއިލާއާއި، ލޯބިވެރިޔާވެސް ތެޅެމުން ފޮޅެމުން ހޮސްޕިޓަލަށް ދިޔަކަމަށް މީޑިއާއިން ބުނެއެވެ.


ތިން ކިލޯގެ މަސްތުވާތަކެތީގެ މައްސަލަ: މަންމަ ގެއަށް، ދަރިފުޅު އެއްބަސްވެއްޖެ | Jazeera\tތިން ކިލޯގެ މަސްތުވާތަކެތީގެ މައްސަލަ: މަންމަ ގެއަށް، ދަރިފުޅު އެއްބަސްވެއްޖެ - Jazeera\nތިން ކިލޯގެ މަސްތުވާތަކެތީގެ މައްސަލަ: މަންމަ ގެއަށް، ދަރިފުޅު އެއްބަސްވެއްޖެ\nއަލީ ޝިފާޒް June 6, 2019 73 views0\nމިދިޔަ އަންގާރަ ދުވަހު ހުޅުމާލޭގައި ފުލުހުން ހިންގި ޚާއްސަ އޮޕަރޭޝަނެއްގައި3ކިލޯގެ މަސްތުވާތަކެއްޗާއި ގުޅިގެން ހައްޔަރުކުތި 25 އަހަރުގެ ފިރިހެން މީހާ އެ ތަކެއްޗާއި ހަވާލުވެއްޖެއެވެ.\nތިންވަނަ ފަހަރަށް ކޯޓު އަމުރެއްގެ ދަށުން 52 އަހަރުގެ މަންމައާއި، 25 އަހަރުގެ ދަރިފުޅު ހައްޔަރުކޮށް މުއްދަތު ޖެހުމަށް ހުޅުމާލޭ މެޖިސްޓްރޭޓް ކޯޓަށް ގެންދިޔުމުން ފިރިހެން މީހާގެ މުއްދަތަށް ވަނީ 10 ދުވަސް ޖަހާދީފައެވެ. އަދި ޝަރުތުތަކަކާއިއެކު މަންމަ ވަނީ ދޫކޮށްލާފައެވެ. މިއަދުގެ އަޑުއެހުމުގައި ފިރިހެން މީހާގެ މުއްދަތަށް 15 ދުވަސްޖެހުމުން، އެ ކޮޓަރީގައި ހުރި މަސްތުވާ ތަކެއްޗަކީ އޭނާގެ ތަކެތިކަމަށް އެއްބަސްވެފައިވާކަމަށް ފުލުހުން ވިދާޅުވެއެވެ. އެ ގޮތުން އިތުރު ފުރުސަތަކަށް އެދުމަށްފަހު އެ ކޮޓަރިން ފެނުނު މަސްތުވާތަކެއްޗަކީ އޭނާގެ ތަކެތިކަމަށް އެއްބަސްވެފައިވާކަމަށްވެސް ފުލުހުން މައުލޫމާތުދެއެވެ. އަދި މަންމައަށް އެއާއި ބެހޭ އެއްވެސް މައުލޫމާތެއް ނޭނގޭނެކަމަށް ބުނެފައިވާކަމަށްވެސް ފުލުހުން މައުލޫމާތުދެއެވެ.\nއެ މައްސަލައިގައި އެ މީހުން ހައްޔަރުކުރި މިއީ ތިންވަނަ ފަހަރެވެ. އެންމެ ފުރަތަމަ ހުޅުމާލޭ ކޯޓުން އަމުރު ނެރެގެން ބަލާ ފާސްކޮށްފައިވާއިރު، އެ އަމުރުގައި ފަނޑިޔާރުގެ ނަމާއި ތައްގަނޑު ނެތްކަމަށްބުނެ ކްރިމިނަލް ކޯޓުން ވަނީ އެ ދެ މީހުން ދޫކޮށްލާފައެވެ. ދެވަނަ ފަހަރަށް ހުޅުމާލޭ ކޯޓުން އަމުރެއް ހޯދުމަށްފަހު އެ ދެ މީހުން ހައްުޔަރުކޮށް ހަމަ އެ ކޯޓަށް މުއްދަތު ޖެހުމަށް ގެންދިޔުމުން، އިޖުރާއަތްތަކާއި ފުލުހުން ޚިލާފުވެފައިވާކަމަށް ބުނެ ވަނީ އެ ދެމީހުން ދޫކޮށްލާފައެވެ.\nމައްސަލައާއި ގުޅިގެން ފުލުހުން ހާމަކުރި ބައެއް މައުލޫމާތުތަކާއި ގުޅިގެން، ކްރިމިނަލް ކޯޓުންވަނީ ރޭގެ ވަގުތެއްގައި ބަޔާނެއް ނެރެފައެވެ. އަދި ފުލުހުން އަމަލުކުރަމުންދަނީ ޖިނާއީ އަދުލުގެ ތަރުތީބުތަކާއި މުޅިން ޚިލާފަށްކަމަށްވެސް އެ ބަޔާނުގައި ފާހަގަކޮށްފައިވެއެވެ.\nއެ މައްސަލައިގައި ހައްޔަރުކުރި ދެ މީހުންނަކީ ޕީޖީ އޮފީހުގެ ވަކީލާއެއްގެ މަންމައާއި ކޮއްކޮ ކަމަށްވެސް ވަނީ އަޑުތަކެއް ފެތުރިފައެވެ. އަދި ވަކީލާގެ ފިރިމީހާ މިވަގުތުވެސް އޮތީ ޑްރަގް ޓްރެފިކިންގް މައްސަލައެއްގައި ލަންކާގެ ޖަލެއްގައިކަމަށްވެސް މައުލޫމާތުލިބެއެވެ.


ތައިރޮއިޑް ގްލޭންޑް (Thyroid gland) އަކީ އިންސާނާގެ ހަށިގަނޑުގައިވާ ހޯރމޯން އުފައްދައި ދޫކުރާ ގްލޭންޑް ތަކުގެ ތެރެއިން އެންމެ ބޮޑު އެއް ގްލޭންޑް އެވެ. މިއީ ވެސް ހަށިގަނޑުގައި ވަރަށް މުހިއްމު ދައުރެއް އަދާކޮށްދޭ ގްލޭންޑް އެކެވެ. ތައިރޮއިޑް ގްލޭންޑް ހުންނަނީ މައިބަދައިގައި ކަރުގެ ހިސާބުގައިވާ ކަށިތަކުގެ 5،6،7 ވަނަ ކަށިކޮޅާއި އަދި މޭމައްޗާއިވީ ދިމާލުގެ މައިބަދައިގެ ފުރަތަމަ ކަށިކޮޅާއި ދިމާ އެއްހަމައެއްގައެވެ.\nތައިރޮއިޑް ގްލޭންޑްގެ ބޮޑުމިން\nބޮޑުމީހެއްގެ ތައިރޮއިޑް ގްލޭންޑްގެ ބަރުދަނުގައި ގާތްގަނޑަކަށް 30-20 ގްރާމްގެ މިންވަރެއް ހުރެއެވެ. އެހެންކަމުން އެވްރެޖްކޮށް ހުންނަނީ ގާތްގަނޑަކަށް 25 ގްރާމެވެ. ތައިރޮއިޑް ގްލޭންޑްގެ ބޮޑުމިނުގައި 3-2 އިންޗި ހުރެއެވެ. އާންމު ގޮތެއްގައި ފިރިހެނުންނަށްވުރެ އަންހެނުންގެ ތައިރޮއިޑް ގްލޭންޑް ބޮޑުކަން ފާހަގަ ކުރެވެއެވެ. މާބަނޑު ދުވަސްވަރު ހަށިގަނޑުގެ މެޓަބޮލިޒަމްގެ މަސައްކަތްތައް އިތުރުވާތީ، އެމަސައްކަތްތައް ފޫބައްދާލެވޭ ވަރަށް ތައިރޮއިޑް ގްލޭންޑް ސައިޒުވެސް މާބަނޑުވުމުން ބޮޑުވެގެން ދެއެވެ.\nތައިރޮއިޑް ގްލޭންޑްގެ މައްސަލައެއްނެތި އޭގެ އާދައިގެ ސައިޒުގައި ހުންނައިރު އަހަރެމެންނަށް ތައިރޮއިޑް ގްލޭންޑް (ކަރުގެ ކުރިމަތިން އަތްލުމުން) އިހްސާސެއް ނުކުރެވޭނެ އެވެ. މުށި-ރަތް ކުލައިގައިވާ ތައިރޮއިޑް ގްލޭންޑް އަކީ ލެއިން މުއްސަދިވެފައިވާ ގޮށެކެވެ. އަޑު އުފެއްދުމުގައި މުހިއްމު ދައުރެއް އަދާކުރާ ނާރު، ގޮސްފައިވަނީ ތައިރޮއިޑް ގްލޭންޑްގެ ތެރެއިންނެވެ.\nތައިރޮއިޑް ގްލޭންޑް އުފެދިފައިވާގޮތް\nތައިރޮއިޑް ގްލޭންޑް އަކީ “ކޮކަލެއްގެ-ބައްޓަމަށް”(Butterfly-shaped) ކަރުގެ ކުރިމަތިން ތިރީގައި އިންނަ ގޮށެކެވެ. ތައިރޮއިޑް ގްލޭންޑް އިންނަނީ ކަރުގެ ކުރިމަތިން މެދެއްހާ ހިސާބުން ހަމާއި މަސްފަށަލައިގެ ދަށުން އެޑަމްސް އެޕަލް ގެ ތިރިން ވައިނޮޅީގެ ކުރިމަތިން ގޮސްފައެވެ. ތައިރޮއިޑް ގްލޭންޑް ނިވާކުރެވި ފޮރުވިފައިވަނީ “ސްޓްރެޕް މަސްކޮޅު”(Strap muscles) އޭ ކިޔާ ފަތި މަސްކޮޅު ތަކަކުންނެވެ.\nތައިރޮއިޑް ގްލޭންޑް ވަނީ ދެބަޔަކަށް ބެހިފައެވެ. އެއީ ކަނާތު ލޯބު(Right lobe) އަދި ވާތު ލޯބު(Left lobe) އެވެ. މިއިން ކޮންމެ ލޯބެއްގެ ދިގުމިނުގައި5ސމ އަދި ފުޅާމިނުގައި3ސމ ހުރެއެވެ. މިދެލޯބު ނުވަތަ މިދެބައި އިންނަނީ މެދުން ތައިރޮއިޑް ޓިޝޫގެ ފާލަމަކުން(Isthmus) ގުޅިފައެވެ. އެހެންކަމުން މިދެލޯބު އިންނާނީ ވައިނޮޅީގެ ދެއަރިމައްޗަށްވާ ގޮތަށެވެ. މިއިން ކޮންމެ ލޯބެއް ދެބަޔަކަށް ބެހިފައި ވެއެވެ. އެއީ މަތީބައި(Upper pole) އަދި ތިރީބައި(Lower pole) އެވެ. ކޮންމެ ލޯބެއްގެ ދެފަރާތުން ސިކުނޑިއަށް ލޭފޮނުވައިދޭ ލޭހޮޅިއެއް ކަމުގައިވާ “ކެރޮޓިޑް އާޓަރީ”(Carotid artery) ގޮސްފައި ވެއެވެ. އަދި ކަނާތް ފަރާތުން ސިކުނޑިން ހިތަށް ފޮނުވައިދިނުމުގައި ޝާމިލްވާ ލޭހޮޅިއެއް ކަމުގައިވާ “ޖުގުޔުލާ ވެއިން”(Jugular vein) ގޮސްފައި ވެއެވެ. ބައެއް މީހުންގެ ހަށިގަނޑުގައި ތައިރޮއިޑް ގްލޭންޑްގެ ދެ ލޯބު ގުޅުވައިދޭ ފާލަމުން މައްޗަށް އުފުލުމެއް އުފެދިފައި އިނދެއެވެ. މިބަޔަށް ކިޔަނީ “ޕިރަމިޑަލް ލޯބު”(pyramidal lobe) އެވެ.\nތައިރޮއިޑް ގްލޭންޑް ފަހަތުން ހަރުލާފައި އިންނަނީ ލަގޮނޑީގެ މަޑުކަށި ތަކާއި، ވައިނޮޅީގެ މަތީގައިވާ މަޑުކަށީގެ ބަދަތަކުގައެވެ. މިބުނި ބައިތަކާއި ތައިރޮއިޑް ގްލޭންޑް ތަތްވެ، ހަރުލާފައިވަނީ “ބެރީސް ލިގަމެންޓް”(Berry’s ligament) ކިޔާ ލިގަމެންޓަކުންނެވެ. މިކަމުގެ ސަބަބުން ކާތަކެތި ދިރުވާއިރު، ލަގޮނޑި(Larynx) އާއެކު ތައިރޮއިޑް ގްލޭންޑް ވެސް މައްޗަށާއި، ތިރިއަށް ހަރަކާތްކުރާނެ އެވެ. ކަރުގައި އުފެދޭ ދުޅަތަކުގެ ތެރެއިން ތައިރޮއިޑް ގްލޭންޑް ދުޅަވުމާއި އެހެން ދުޅަތައް ވަކިކުރުމަށް މިކަމުގެ ސަބަބުން އެހީތެރިވެދެއެވެ. ތައިރޮއިޑް ގްލޭންޑް ދުޅަވިޔަސް ކުރިން ބުނި ފަދައިން ކާތަކެތި ދިރުވާއިރު މައްޗާއި ތިރިއަށް ހަރަކާތްކުރާނެ އެވެ. ނަމަވެސް ކަރުގައި އުފެދިފައިވާ އެހެން ދުޅައެއް ނަމަ، މިބީދައިން ހަރަކާތެއް ނުކުރާނެ އެވެ.\nތައިރޮއިޑް ގްލޭންޑް އުފެދިގެންއައުން\nތައިރޮއިޑް ގްލޭންޑް އުފެދެނީ ކުޑަކުއްޖާ މާބަނޑުގައި އަށަގަންނަން ފަށާތާ 6-5 ހަފްތާ އާއި ދެމެދުގައެވެ. މައިމީހާގެ ބަނޑުގައި ކުޑަދަރިފުޅުގެ ބައިތައް އުފެދެމުން އަންނައިރު، ތައިރޮއިޑް ގްލޭންޑް އުފެދިގެން އަންނަނީ ދުލުގެ ފެށޭ ހިސާބުގައި ހުންނަ ޓިޝޫތަކުންނެވެ. އެއަށްފަހު މަޑުމަޑުން ތިރިއަށްޖެހި، “ތައިރޯގްލޯސަލް ޑަކްޓް”(Thyroglossal duct) ގެ ގޮތުގައި ކަރުގައި ތައިރޮއިޑް ގްލޭންޑް އަސްލު ހުންނަ ހިސާބަށް ވާޞިލް ވެއެވެ. ތައިރޮއިޑް ގްލޭންޑްގެ ވަށައިގެން އެނިވާކުރުމަށްޓަކައި “ކެޕްސޫލް”(Capsule) އެއް ލެވިފައި ވެއެވެ. މިކެޕްސޫލްގައި ވަރަށް ބައިވަރު ލޭހޮޅިތައް ހުރެއެވެ.\nތައިރޮއިޑް ގްލޭންޑްގެ އަސާސީ ޔުނިޓް\nތައިރޮއިޑް ގްލޭންޑްގެ ތެރޭގައި “ދިޔާތަކެތިން-ފުރިފައިވާ ކޮތަޅު”(Fluid-filled sac) ތަކެއް ހުރެއެވެ. މިކޮތަޅުތަކަށް ކިޔަނީ “ފޮލިކަލް”(follicles) އެވެ. މިކޮތަޅުތަކުގެ ދޭތެރޭގައި ކުދިކުދި ހިމަ ލޭހޮޅިތަކާއި، ކަނެކްޓިވް ޓިޝޫތައް ހުރެއެވެ. ތައިރޮއިޑް ގްލޭންޑްގެ މަސައްކަތްތައް ފުރިހަމަކޮށްދޭ އަސާސީ ޔުނިޓް ތަކަކީ މިދެންނެވި ފޮލިކަލް އޭ ކިޔާ ކޮތަޅުތަކެވެ.\nތައިރޮއިޑް ހޯރމޯންތަކުގެ ތެރެއިން ޓްރައި އައޯޑޯ ތައިރޮނީން އުފައްދައި ދޫކުރަނީ ތައިރޮއިޑް ގްލޭންޑް ތެރޭގައި ހުންނަ ”ތައިރޮއިޑް އެޕިތީލިއަލް ސެލް”(Thyroid epithelial cell) ތަކުންނެވެ. އަދި ތައިރޮކްސިން އުފައްދައި ދޫކުރަނީ ތައިރޮއިޑް ގްލޭންޑް ގައި ހުންނަ ”ފޮލިކިއުލާ ސެލް”(Follicular cell) ތަކުންނެވެ. ތައިރޮއިޑް ގްލޭންޑް ގެ ފޮލިކަލް ތަކުގެ ދެމެދުގައިވާ ކަނެކްޓިވް ޓިޝޫތަކުގެ ތެރޭގައި “ސީ ސެލް”(C cells) ނުވަތަ ޕެރަފޮލިކިޔުލަރ ސެލް(parafollicular cells) ކިޔާ ވަރަށް ފަނޑު ކުލައިގެ ސެލްތަކެއް ހުރެއެވެ. މިސެލްތަކުން ކެލްސިއަމް މެޓަބޮލިޒަމްގައި ބައިވެރިވާ ކެލްސިޓޯނިން ދޫކުރެއެވެ.\nކޮންމެ ފޮލިކަލް އެއްގެ ފާރުގައި “ކިޔުބޮއިޑަލް އެޕިތީލިއަލް ސެލް”(Cuboidal epithelial cell) ތައް ހުރެއެވެ. މިސެލްތަކުން “ކޮލޮއިޑް”(Colloid) ކިޔާ ދިޔައެއް ދޫކުރެއެވެ. ފޮލިކަލް ތައް ފުރިފައި ހުންނަނީ މިދިޔައިންނެވެ. ކޮލޮއިޑް ގެ ތެރޭގައި “ތައިރޯގްލޯބިޔުލިން”(Thyroglobulin) ކިޔާ ގްލައިކޯޕްރޮޓީން އެއް ހުރެއެވެ. ތައިރޯގްލޯބިޔުލިން އަކީ ތައިރޮއިޑް ހޯރމޯންތަކުގެ ޕްރިކޯސަރ(Precursor) އެކެވެ. ތައިރޮއިޑް ހޯރމޯން ތައް ދޫކުރަން ވަންދެން ރައްކާކުރެވިފައި ހުންނަނީ “ކޮލޮއިޑް” ތަކުގެ ތެރޭގައެވެ. ތައިރޮއިޑް ހޯރމޯން އުފެއްދުމަށް ކޮންމެހެން ބޭނުންވާ އަޔޮޑިން ލޭގެ ތެރެއިން ތައިރޮއިޑް ގްލޭންޑް ގެތެރެއަށް ނެގުމުގެ ބާރު ތައިރޮއިޑް ސެލް ތަކަށް ލިބިގެން ވެއެވެ.\nތައިރޮއިޑް ގްލޭންޑްގެ ވަޒީފާ\nތައިރޮއިޑް ގްލޭންޑް މައިގަނޑު ގޮތެއްގައި ހަރަކާތްތެރިވަނީ އަހަރެމެންގެ ހަށިގަނޑުގައި ހިނގާ މެޓަބޮލިޒަމްގެ މަސައްކަތްތައް ތަންޒީމުކޮށް، ރާވައި، ކޮންޓްރޯލް ކުރުމުގައެވެ. މިދެންނެވި މެޓަބޮލިޒަމްގެ މަސައްކަތްތައް ތަންޒީމުކޮށް ކޮންޓްރޯލްކުރަނީ ތައިރޮއިޑް ގްލޭންޑުން އުފައްދާ ހޯރމޯންތައް ކަމުގައިވާ ތައިރޮކްސިން(T4) ، ޓްރައި އައޯޑޯ ތައިރޮނީން(T3) ، އަދި ކެލްސިޓޯނިން(Calcitonin) ގެ އެހީގައެވެ. މިހޯރމޯންތައް އުފެދުމަށް އަޔޯޑިން ބޭނުންވެއެވެ. އެހެންކަމުން ކާނާއާއި، ފެނާއެކު ހަށިގަނޑަށް ވަންނަ އަޔޯޑިން ގެ ބޭނުން ތައިރޮއިޑް ގްލޭންޑް ހިފައެވެ. ހަށިގަނޑަށް އަޔޯޑިން ނަގާ ހަމައެކަނި ސެލްތަކަކީ ތައިރޮއިޑް ގްލޭންޑް ގައި ހިމެނޭ ސެލް ތަކެވެ.\nހަށިގަނޑުގައި މެޓަބޮލިޒަމްގެ ބައެއް މަސައްކަތްތައް ތަންޒީމު ކުރުމުގައިވާ ޝާމިލްވާ ތައިރޮއިޑް ހޯރމޯން ތައް މިގްލޭންޑުން އުފައްދައި ދޫކުރެއެވެ. މީގެ އިތުރުން ކުޑަކުދިންގެ ހަށިގަނޑުގައި ކަށިތައް ހެދިބޮޑުވުމަށާއި، ސިކުނޑިއާއި އެއާއި ގުޅިފައިވާ ނާރުތަކުގެ ނިޒާމްގެ ހެދިބޮޑުވުމުގައި ވެސް މިގޮށް މުހިއްމު ދައުރެއް އަދާކުރެއެވެ. ތައިރޮއިޑް ހޯރމޯން ތައް ދޫކުރުން ކޮންޓްރޯލް ކުރަނީ ސިކުނޑީގެ ތެރޭގައިވާ ޕިޓޫއިޓަރީ ގްލޭންޑް އިންނެވެ. ތައިރޮއިޑް ހޯރމޯން ތަކަކީ ލޭގެ ޕްރެޝަރު، ހިތުގެ ވިންދު، ހަޖަމުކުރުމުގެ މަސައްކަތް، މަސްތަކުގެ ހަރަކާތްތައް، އަދި ނަސްލު އުފެއްދުމުގެ މަސައްކަތްތައް ފުރިހަމަކޮށް ހިންގުމުގައި އެހީތެރިވެދޭ ހޯރމޯން ތަކެކެވެ. އެހެންކަމުން ސިކުނޑި ހެދިބޮޑުވުމަށް ކުއްޖާގެ ތުއްތު ދުވަސްވަރު ނުވަތަ ޅައުމުރުގައި އެކަށޭނަ ވަރަށް ތައިރޮއިޑް ހޯރމޯން ތައިރޮއިޑް ގްލޭންޑުން އުފައްދަން ޖެހެއެވެ.\nތައިރޮއިޑް ހޯރމޯން ތައް އުފެއްދުން ކޮންޓްރޯލްކުރަނީ ސިކުނޑީގެ ތެރޭގައިވާ ޕިޓޫއިޓަރީ ގްލޭންޑް(Pituitary gland) އިން ދޫކުރާ ތައިރޮއިޑް ސްޓިމިއުލޭޓިންގ ހޯރމޯން(TSH) އިންނެވެ. ތައިރޮއިޑް ހޯރމޯން އުފައްދައި ދޫކުރަން ފަށާނީ ޕިޓޫއިޓަރީ ގްލޭންޑް އިން ތައިރޮއިޑް ސްޓިމިއުލޭޓިންގ ހޯރމޯން ދޫކުރުމުންނެވެ. އެހެންކަމުން ހަށިގަނޑުގައި ތައިރޮއިޑް ހޯރމޯން މަދުވެއްޖެނަމަ، ޕިޓޫއިޓަރީ ގްލޭންޑް އިން ތައިރޮއިޑް ސްޓިމިއުލޭޓިންގ ހޯރމޯން ދޫކުރާނެއެވެ. އަދި އެއާއި ވިދިގެން ތައިރޮއިޑް ގްލޭންޑް އިން ތައިރޮއިޑް ހޯރމޯން ތައް އުފައްދައި ދޫކުރަން ފަށާނެ އެވެ. އަދި އުފެދުނު ތައިރޮއިޑް ހޯރމޯންތައް ލޭގެ އާރަށް ވާޞިލްވެ، ހަށިގަނޑުގައި މެޓަބޮލިޒަމްގެ މަސައްކަތްތައް ކޮންޓްރޯލް ކުރުމުގައި ހަރަކާތްތެރިވަމުން ގެންދާނެ އެވެ.\nޕިޓޫއިޓަރީ ގްލޭންޑްގެ މަސައްކަތްތައް ކޮންޓްރޯލްކުރަނީ ސިކުނޑީގެ ތެރޭގައިވާ ހައިޕޯތަލަމަސް(Hypothalamus) އިންނެވެ. ހައިޕޯތަލަމަސް އިން ތައިރޯޓްރޮޕިން ރިލީސިންގ ހޯރމޯން(TRH) ދޫކުރެއެވެ. މިއީ ޕިޓޫއިޓަރީ ގްލޭންޑް އިން ތައިރޮއިޑް ސްޓިމިއުލޭޓިންގ ހޯރމޯން ދޫކުރުމަށް ބާރުއަޅާ ހޯރމޯން އެކެވެ.\nތައިރޮއިޑް ގްލޭންޑް އިން އުފައްދައި ދޫކުރާ ހޯރމޯންތައް\n(1) – ޓްރައި އައޯޑޯ ތައިރޮނީން (Tri-iodothyronine/T3): ޓްރައި އައޯޑޯ ތައިރޮނީން އަކީ ތައިރޮއިޑް ހޯރމޯން އެކެވެ. ތައިރޮއިޑް ހޯރމޯންތަކުގެ ތެރެއިން މިހޯރމޯން އުފައްދައި ދޫކުރަނީ ތައިރޮއިޑް ގްލޭންޑް ތެރޭގައި ހުންނަ ”ތައިރޮއިޑް އެޕިތީލިއަލް ސެލް”(Thyroid epithelial cell) ތަކުންނެވެ. މިއީ ތައިރޮކްސިން އާ އެއްގޮތް ކަމެއް ހުންނަ ނަމަވެސް މާހަރަކާތްތެރި ހޯރމޯން އެކެވެ. މިހޯރމޯން އާއި ތައިރޮކްސިން އާއި ހުރި ތަފާތަކީ މިހޯރމޯންގައި ތައިރޮކްސިން އަށްވުރެ ކޮންމެ މޮލިކިއުލް އެއްގައި އެއް އަޔޮޑިން އެޓަމް މަދުވާނެއެވެ. އަދި ނިސްބަތުން މިހޯރމޯން އުފައްދާ މިންވަރު ވެސް މަދުވާނެއެވެ. ތައިރޮއިޑް ހޯރމޯންތަކުގެ ތެރެއިން އެންމެ ބާރުގަދަ ހޯރމޯން އަކީ މިއީއެވެ. ހަށިގަނޑުގެ ފިނިހޫނުމިން، ހިތުގެ ވިންދުޖެހުން، އަދި ހަށިގަނޑު ބޮޑުވުން ފަދަ ކަންތައްތަކަށް މިހޯރމޯން ބާރު ފޯރުވައެވެ.\n(2) – ތައިރޮކްސިން (Thyroxine / T4): ތައިރޮކްސިން އަކީ ތައިރޮއިޑް ގްލޭންޑް ގައި ހުންނަ ”ފޮލިކިއުލާ ސެލް”(Follicular cell) ތަކުން އުފައްދައި ދޫކުރާ މައިގަނޑު ހޯރމޯން އެވެ. ލޭގެ ތެރެއަށް ވާޞިލްވާ 99 އިންސައްތަ ތައިރޮކްސިން ހުންނަނީ ”ތައިރޮކްސިން ބައިންޑިންގ ގްލޯބިއުލިން”(TBG) ކިޔާ ޕްރޮޓީން އަކާ ތަތްވެފައެވެ. މީގެ އިތުރުން ”އަލްބިޔުމިން”(Albumin) އަދި ”ޓްރާންސްތައިރެޓިން”(Transthyretin) ކިޔާ ޕްރޮޓީން ތަކާ ބާކީ ހުރިބައި ތަތްވެއެވެ.\nހަށިގަނޑުގައި ހިގާ މެޓަބޮލިޒަމްގެ މަސައްކަތް ކޮންޓްރޯލް ކުރުމުގަޔާއި ޖިސްމާނީ ގޮތުން ހަށިގަނޑު ބޮޑުވުމުގެ މަސައްކަތުގައި ތައިރޮކްސިން ބައިވެރި ވެއެވެ. ކުޑަކުދިންގެ ހަށިގަނޑުގައި ކަށިތަކާއި، ސިކުނޑިއާއި ނާރުތަކުގެ ނިޒާމްގެ ބައިތައް އުފެދި ބޮޑުވުމުގައި ވެސް މިގްލޭންޑުން ދޫކުރާ ހޯރމޯންތަކުގެ ދައުރެއް ވެއެވެ. ތައިރޮއިޑް ހޯރމޯން ދޫކުރުން ކޮންޓްރޯލްކުރަނީ ޕިޓޫއިޓަރީ ގްލޭންޑް އެވެ. މީގެ އިތުރުން ތައިރޮއިޑް ހޯރމޯން އަކީ ހިތުގެ ވިންދު، ލޭގެ ޕްރެޝަރު، ހަޖަމުކުރުން، މަސްތަކުގެ ހަރަކާތްތައް، އަދި ނަސްލު އުފެއްދުމުގެ މަސައްކަތްތައް ހަމަހަމަކަންމަތީ ސާބިތުކަމާއެކު ބެހެއްޓުމަށް އެހީތެރިވެދޭ ހޯރމޯން ތަކެކެވެ.\n(3) – ކެލްސިޓޯނިން (Calcitonin): ކެލްސިޓޯނިން އަކީ 32 އެމިނޯ އެސިޑް އެކުލެވޭ ޕޮލިޕެޕްޓައިޑް ހޯރމޯން އެކެވެ. މިހޯރމޯން އުފައްދައި ދޫކުރަނީ ތައިރޮއިޑް ގްލޭންޑް ގައި ހުންނަ ”ޕެރަފޮލިކިޔުލަރ ސެލް”(Parafollicular cell) ތަކުންނެވެ. މިހޯރމޯން އަކީ ހަށިގަނޑުގައި ހިންގާ ކެލްސިއަމް އަދި ފޮސްފަރަސް ގެ މެޓަބޮލިޒަމްގެ ހަރަކާތުގައި ބައިވެރިވާ ހޯރމޯން އެކެވެ. ލޭގައި ކެލްސިއަމް އެކުލެވޭ މިންވަރު ދަށްކުރުމަށް މިހޯރމޯން ބާރުއަޅައެވެ.\nތައިރޮއިޑް ގްލޭންޑްގެ ބައެއް ބަލިތައް\nހައިޕަރތައިރޮއިޑިޒމް (Hyperthyroidism): ހައިޕަރތައިރޮއިޑިޒަމް އަކީ ތައިރޮއިޑް ގްލޭންޑް ގެ މަސައްކަތް ހަލުވިވެ، އާދަޔާ ޚިލާފަށް ތައިރޮކްސިން، އަދި ޓްރައި އަޔޯޑޯ ތައިރޮނީން، އުފައްދައި، ލޭގެ ތެރެއަށް ދޫކުރަން ފެށުމުން ކުރިމަތިވާ ހާލަތެކެވެ. ތައިރޮއިޑް ގްލޭންޑް އިން ތައިރޮއިޑް ހޯރމޯން (ތައިރޮކްސިން، އަދި ޓްރައި އަޔޯޑޯ ތައިރޮނީން،) އުފެއްދުން އިތުރުކުރުވާ ވަރަށް ގިނަ ސަބަބުތައް ހުރެއެވެ. އޭގެތެރޭގައި ގްރޭވްސް ބަލި، ތައިރޮއިޑް ގްލޭންޑް ދުޅަވުން، ތައިރޮއިޑް ގްލޭންޑްގައި ގަނޑުއުފެދުން، ވިހެއުމަށްފަހު ތައިރޮއިޑް ގްލޭންޑް ދުޅަވުން، އަންހެނުންގެ ބިސް އުފައްދާ ތަނުގައި ޓިއުމަރުގެ ވައްތަރެއް އުފެދުން، އަދި ބައެއް ކަހަލަ ބޭސް ތައް ބޭނުންކުރުން ހިމެނެއެވެ.\nހައިޕަރތައިރޮއިޑިޒަމް ހުންނަމީހަކު އަވަހަށް ހިތްހަމަނުޖެހި ރުޅިއައުން، ކަންތައް ކުރުމުގައި ގޮތެއް ނިންމަން ނޭގުން، ދާހިއްލުން، ހޫނަށް ކެތްކުރަން އުދަގޫވުން، އަވަހަށް ވަރުބަލިވުން، ނިދަން އުދަގޫވުން، ހިތުގެ ވިންދު އަވަސްވުން، އަންހެންކުދިންނަށް ޕީރިއަޑް އިންތިޒާމު ނުވުމާއި މާއަވަސް އަވަހަށް ޕީރިއަޑްވުން، މަސަލްތަކުގައި ވާގިނެތުން ހިމެނެއެވެ. މިމައްސަލަ ހުންނަމީހުން އެކަށީގެންވާ މިންވަރަށް ކާނާބޭނުންކުރިއަސް ބަރުދަން ލުއިވެގެން ދާތަން ފެންނާނެއެވެ. ހަމައެއާއެކު ލޯހިރުވުމާއެކު ލޮލަށްބަލާލީމާ ހީވާނީ ކަޅިއަޅައިގެން ހުންނަހެންނެވެ. ބައެއްފަހަރު ލޮލުގެ ކައިރިފަށުގައި ހުންނަ ޓިޝޫތައް ހުންނާނީ ހަލާކުވެ ދުޅަވާގޮތް ވެފައެވެ.\nހައިޕޯތައިރޮއިޑިޒަމް (Hypothyroidism): ހައިޕޯތައިރޮއިޑިޒަމް އަކީ ތައިރޮއިޑް ގްލޭންޑްގެ މަސައްކަތް ދަށަށްދިއުން ނުވަތަ ދަށްވުމެވެ. ތައިރޮއިޑް ގްލޭންޑްގެ މަސައްކަތް ދަށްވުމުގެ މާނައަކީ އެގްލޭންޑް އިން އުފައްދާ ހޯރމޯން އުފެއްދުން ދަށްވުމާއި، ނުވަތަ އެއިން އުފައްދާ ހޯރމޯންގެ ބޭނުން ހަށިގަނޑަށް އެކަށޭނަ ގޮތުގައި ނުކުރެވުމެވެ.\nހައިޕޯތައިރޮއިޑިޒަމްގެ ސަބަބުން ފެނިދާނެ އަލާމާތްތަކުގެ ތެރޭގައި، ވަރުބަލިވުން، ގައިގެ ހަކަތަ ދަށްވުން، ތެދުވެ އުޅެން އުދަނގޫވުން، އަބަދު ނިދިއައިސްފައި ހުންނަހެން ހީވުން، ކާމިންވަރާއި އަޅާ ބަލާއިރު ހަށިގަނޑުގެ ބަރުދަން އިތުރުވެގެން ދިއުން، ހަމުގައިވާ ފެނުގެ ބައި މަދުވެ، ހަންގަނޑު ހިކިވެ، ކުރަކިވުން، ބޮލުން އިސްތަށި ފޭބުން، މުޅި ގައިގައި ރިހުން، ހުޅުތަކުގައި ރިހުން، ހަތަރެސްފައިގެ ބާރުދަށްވަމުން ދިއުން، މިޒާޖު ގޯސްވެ އަވަހަށް މާޔޫސްވުން، ބަނޑުހަރުވުން، މައްސަރު ކަންތައް ތަރުތީބުން ކޮންމެ މަހަކު ނުޖެހުން، ދަރިމައިނުވުން، ލޮލުގެ ފެނުމާއި، ކަންފަތުގެ އަޑުއިވުމުގައި މައްސަލަތައް ދިމާވުން ފަދަ ކަންތައްތައް ހިމެނެއެވެ.\nގްރޭވްސް ބަލި (Grave’s disease): ގްރޭވްސް ބައްޔަކީ ހައިޕަތައިރޮއިޑިޒަމް މެދުވެރިވާ އެންމެ އާންމު އެއް ސަބަބެވެ. މިއީ ދިފާޢީ ނިޒާމަށް ދިމާވާ ބައްޔެކެވެ، ގްރޭވްސް ބަލި ޖެހުމުން ދިފާޢީ ނިޒާމުން އާދަޔާ ޚިލާފު ހަށިދަމަނަ ތަކެއް އުފެއްދުމުން، ތައިރޮއިޑް ގްލޭންޑުން ހޯރމޯންތައް އުފައްދައި ދޫކުރާ މިންވަރު އިތުރުވެ، ތައިރޮއިޑް ގްލޭންޑް ދުޅަވެ ބޮޑުވެއެވެ. ނަތީޖާއެއްގެ ގޮތުން “ގޮއިޓަރ” އުފެދެއެވެ. ސީދާ ބަލި ޖެހޭ ވަކި ސަބަބެއް ޔަގީންކަމާއި އެކު އަދި ހޯދިފައި ނުވާ ދިފާޢީ ނިޒާމަށްޖެހޭ މިބަލި އަންހެނުންނަށް ކުރިމަތިވާ ނިސްބަތް އިތުރުވެފައި ގިނައެވެ. އަދި ޒުވާނުންނާއި ދެބައި އުމުރުގެ މީހުންނަވެސް ޖެހޭ ނިސްބަތް މައްޗެވެ.\nގްރޭވްސް ބަލި ޖެހުމުން ފެނިދާނެ އަލާމާތްތަކުގެ ތެރޭގައި އެއްލޯ ނުވަތަ ދެލޯ މާބޮޑަށް ބޭރަށް ނިކުމެފައި ހުރުން، ފައިދުޅަވެ، ފޮއްސިވެ، ފެންޖަމާވުން، ވަރުބަލިވުން، ބަރުދަން ލުއިވުން، މާގިނައިން ކާހިތްވުން، ހިތުގެ ވިންދު ޖެހުން އަވަސްވުން، ހަށިގަނޑުގެ މަސްތަކުގެ ބާރުދެރަަވުން ފަދަ ކަންތައްތައް ހިމެނެއެވެ.\nހައިޕަރތައިރޮއިޑިޒމްހައިޕޯތައިރޮއިޑިޒަމްއިންސާނާގެ ހަށިގަނޑުތައިރޮއިޑް ގްލޭންޑްގްރޭވްސް ބަލިޞިއްޙަތު ބްލޮގްޑރ. ޢަބުދުލް ޢަޒީޒު ޙަމީދު


Addu ge viyafaari hulhuvaagadi kulliakah badhalu kurumuge viyafaariverinq kanboduvun faalhukoffi - AO News\nއައްޑޫގެ ވިޔަފާރި ހުޅުވާގަޑި ކުއްލިއަކަށް ބަދަލުކުރުމުން ވިޔަފާރިވެރިން ކަންބޮޑުވުން ފާޅުކޮށްފި\nއައްޑޫސިޓީގެ މޭޔަރ އަބްދުﷲ ސާދިގު/ ފޮޓޯ ޒަޔާން އޭއޯނިއުސް\nކޮވިޑް 19 އާއި ގުޅިގެން ރައްކާތެރިކަމުގެ ފިޔަވަޅެއްގެ ގޮތުގައި ކަމަށް ބުނެ، އައްޑޫސިޓީކައުންސިލުން އައްޑޫސިޓީގެ ފިހާރަތަކާއި ކެފޭ/ ރެސްޓޯރެންޓްތައް ވަކި ގަޑިތަކެއްގައި ހުޅުވުމަށް ހެދި ގަވާއިދަށް އައްޑޫގެ ވިޔަފާރިވެރިންނާއި ރައްޔިތުން ހިތްހަމަ ނުޖެހުން ފާޅުކޮށްފިއެވެ.\nމި ކަމާއި ގުޅޭ ގޮތުން ވިޔަފާރިވެރިން ބުނެފައިވަނީ މާލޭގައި ވެސް އަދި ރާއްޖޭގެ އެހެން ރަށެއްގައި ވެސް ނެތް ހަރުކަށި ފިޔަވަޅުތަކެއް ކުއްލިއަކަށް އައްޑޫސިޓީގައި އެޅުމުން ދޭހަވަނީ އެހެންތަންތަނުގައި ނެތް އިތުރު ނުރައްކާތެރި ކަންތައްތަކެއް އައްޑޫގައި އުޅެނީ ކަމަށް ކަމަށެވެ.\nކޮވިޑް19 އާއި ގުޅިގެން އައްޑޫ ސިޓީ ކައުންސިލުން އިއްޔެ އާންމުކޮށްފައިވާ އިއުލާނެއްގައި ބުނެފައިވަނީ އިއްޔެ ހަވީރު 6:00 ގެ ފަހުން އައްޑޫގެ ފިހާރަތަކާއި ކެފޭ/ރެސްޓޯރަންޓްތަކުން ހިދުމަތްތައް ދެވޭނީ ހެނދުނު 6:00 އިން އިރުއޮއްސި 6:00 އަށް ކަމަށެވެ. އަދި ކައުންސިލުން މިފަދައިން ނިންމާފައިވަނީ ޑިރެކްޓަރ ޖެނެރަލް (ޑީޖީ) އޮފް ހެލްތު އާއި އެކު މަޝްވަރާކުރުމަށްފަހު، އައްޑޫ ކޮވިޑް ޓާސްކްފޯސް އިން ވެސް ނިންމައިގެން ކަމަށް އައްޑޫ ސިޓީގެ މޭޔަރ އަބްދުﷲ ސޯދިޤް(ސޯބެ) ވަނީ ވިދާޅުވެފައެވެ.\nކައުންސިލުން ބުނެފައިވަނީ މި އުސޫލުތަކާ ހިލާފުވާ ނަމަ ގާނޫނީ ފިޔަވަޅު އަޅާނެ ކަމަށެވެ.\nއަދި، އެއްވެސް ސަރަހައްދެއްގައި ވިޔަފާރި ކުރާ ގަޑިތަކަށް ބަދަލުގެންނާން އެއްވެސް ލޯކަލް ކައުންސިލަކަށް އަންގާ، ނުވަތަ އިރުޝާދު ދީފައެއްވެސް ނުވާނެ.\n— Health Protection Agency (@HPA_MV) March 26, 2020\nމިކަމާ ގުޅިގެން އެޗްޕީއޭން ބުނެފައިވަނީ އެއްވެސް ސަރަހައްދެއްގައި ވިޔަފާރި ކުރާ ގަޑިތަކަށް ބަދަލު ގެންނަށް އެއްވެސް ލޯކަލް ކައުންސިލަކަށް އަންގާ އިރުޝާދު ދީފައި ނުވާނެ ކަމަށެވެ. އަދި މާލެ ފިޔަވައި އެއްވެސް ސަރަހައްދެއްގައި މިފަދަ ޚިދުމަތް ދިނުން ހުއްޓާލަން އެއްވެސް ސިފައެއްގައި އެ އިދާރާއިން އަންގާފައި ނުވާނެ ކަމަށެވެ.\n“މިއީ ވިޔަފާރިވެރިން ވަރަށް ބޮޑަށް ކަންބޮޑުވާ ކަމެއް. ކޮވިޑްގެ ނުރައްކާ އައްޑޫގައި ބިރުވެރި ދަރަޖައަކަށް ގޮސްފައިވާނަމަ ވަގުތުން ވަގުތަށް މިތިބީ ވިޔަފާރި ހުއްޓަން. ޑީޖީ އާއި މަޝްވަރާކޮށްފައި ކައުންސިލުން މިގޮތަށް ނިންމާނަމަ މިފަދަ ހަރުކަށި ފިޔަވަޅެއް އަޅަން ނިންމި ސަބަބު އެނގެން ބޭނުންވޭ. ކޮވިޑް 19 އިން ރައްޔިތުންނާއި އާއިލާ ރައްކާތެރިކުރަން އަހަރެމެން އެންމެންވެސް ބޭނުންވޭ. އަހަރެމެން ވިޔަފާރިވެރިންގެ ފަރާތުން ބޭނުންވާ ކޮންމެ ކަމެއް ކޮށްދިނުމަށް ތައްޔާރަށް މިތިބީ. އެކަމަކު މާލެފަދަ ތޮއް ޖެހިފައި އޮތް ތަނެއްގައި ނާޅާ ފިޔަވަޅެއް އައްޑޫގައި އެޅުމަކީ ކަންބޮޑުވާން ޖެހޭ ކަމެއް” އައްޑޫގެ ވިޔަފާރިވެރިއަކު “އޭއޯ ނިއުސް” އަށް މައުލޫމާތު ދެއްވަވަމުން ކިޔައިދިނެވެ.\nވިޔަފާރިތައް ހުޅުވާ ގަޑިތައް ކަނޑައެޅުން ގާނޫނީ ގޮތުން އޮންނަނީ އިކޮނޮމިކް މިނިސްޓްރީއަށް ކަމަށާއި ހެލްތު އިމަޖެންސީ އެއްގައި އެހެން އޮތޯރިޓީއެއްގެ ގަވާއިދުތަކަށް ބަދަލު ގެނެވޭނީ ފަރާތަކީ ހަމަ އެކަނި އެޗްޕީއޭކަމަށް ހިތަދޫގައި ފުޅާ ދާއިރާއެއްގައި ވިޔަފާރިކުރާ ވިޔަފާރިވެރިއަކު ބުންޏެވެ. އެ ވިޔަފާރިވެރިޔާ ބުނީ ފުލުހުންގެ ފަންކްޝަން އަކީ ގަވާއިދު ތަންފީޒުކުރުންކަމަށްވާއިރު ފުލުހުން ވެސް ވިދާޅުވަނީ ކަންތައްތައް ކުރިއަށް ގެންދަން ޖެހޭ ގޮތް ނޭނގިފައި ތިއްބެވިކަމަށް ކަމަށެވެ.\nމިކަމާ ގުޅިގެން ސަރުކާރުގެ ތަރުޖަމާނު މަބްރޫކް އަޒީޒް ވިދާޅުވެފައިވަނީ އައްޑޫސިޓީ ކައުންސިލުން މިގޮތަށް ނިންމާފައިވަނީ ހެލްތް ޕްރޮޓެކްޝަން އެޖެންސީ (އެޗްޕީއޭ) އަށް އެނގިގެން ނޫންކަމަށެވެ.\n“ކޮރޯނާ ވައިރަހާ ގުޅިގެން 12 ގަޑިއިރަށް ވިޔަފާރި ކުރުމުގެ ހުއްދަ ދޭ ކަމަށް ވާނަމަ ވިޔަފާރި ކުރެވޭނެ އެންމެ އެކަށީގެންވާ ގަޑިތަކެއް ދޭން ވަނީ. ސްކޫލްތަކާއި އޮފީސްތަައް ބަންދު ދުވަސްވަރެއްގައި ހެނދުނު6ޖަހާއިރު ފިހާރަތައް ހުޅުވުމަކީ ބޭކާރު ކަމެއް. މިހާރު އޮތްގޮތުން ހީވަނީ ކޮރޯނާގެ ބިރުވެރިކަން އައްޑޫގައި އޮތީ ރޭގަނޑު6އިން ހެނދުނު6ޖަހަން ދެން ހެން” ފޭދޫގެ ވިޔަފާރިވެރިއަކު ކިޔައިދިނެވެ.\nގިނަ ވިޔަފާރިވެރިން ބުނެފައިވަނީ ކިރިޔާވެސް ފިހާރައަށް އެއްޗެއް ލިބި ވިޔަފާރި ކުރެވެނީ ރޭގަނޑު ގަޑިކަމަށް ވާއިރު މިފަދަ ގޮތަކަށް ގަވާއިދުތައް ހެދުމުން ވިޔަފާރިތައް އިތުރަށް އިނދަޖެހޭނެ ކަމަށެވެ.\n“އަހަރެމެންގެ ތެރޭގައި މީހުންގެ ދިރިއުޅުމަށް ބަލާއިރު ވިޔަފާރިކުރަން ނިކުންނަނީ ރޭގަނޑު. މިފަދަ ނިންމުމެއް ނިންމިއިރު ވިޔަފާރިވެރިންގެ ލަފާހޯދި ނަމަވެސް ރަނގަޅު. ބެލުމެއް ނެތި ހަދާ މިފަދަ ގަވާއިދުތަކުން ވިޔަފާރިވެރިތަކަށް އިތުރަށް ދަތިކުރުމުގެ ފިޔަވަޅު މިއެޅެނީ” އެހެން ވިޔަފާރިވެރިއަކު ކިޔައިދިނެވެ.\nގިނަ ވިޔަފާރިވެރިންގެ ބަހަކީ މުޅި ދުނިޔެއަށް އިގްތިސާދީ ބޮޑު ހީނަރުކަމެއް އައިސްފައިވާ މި ދަނޑިވަޅަކީ ވިޔަފާރިވެރިންނަށް ވެސް ދަތި ދުވަސްތަކެއް ކަމަށެވެ. އަދި މިކަމުގެ އަސަރު ވިޔަފާރިތަކަށް ވަރަށް ބޮޑަށް ކުރަމުންދާ މި ދަނޑިވަޅު ކައުންސިލުން ހެދި ގަވާއިދުގެ ދަށުން އިތުރަށް ވިޔަފާރިކުރުމަށް ދަތިވެފައިވާ ކަމަށެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭކޮވިޑް-19އައްޑޫސިޓީއައްޑޫސިޓީ ކައުންސިލްވިޔަފާރިވެރިން


މިސުކޫލަށް މިދަންނަވާ މަޤާމްތަކަށް ޓީޗަރުން ބޭނުންވެއްޖެ\nމި ސުކޫލަށް ދާއިމީ ޓީޗަރުން ހޯދުމަށް ކުރެވުނު ނަމްބަރ GS-85/IUL/2019/18 އިޢުލާން ބާތިލުކޮށް އަލުން އެ މަޤާމްތަކަށް ޓީޗަރުން ހޯދުމަށް އިޢުލާން ކުރަމެވެ.\nJ-272091 , J-259763, J-306138\nJ-272083 , J-272082\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12ޑިސެމްބަރ 2019 ވާބުރާސްފަތިދުވަހުގެ13:00 ގެކުރިން ފިއްލަދޫ ސްކޫލްގެއޮފީހަށެވެ. ވަޒީފާއަށްއެދޭފޯމާއިލިއުންތައްއީމެއިލް[email protected] މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ އެކަނޑައަޅާދުވަހުގެ އަދަދަށް ވަޒީފާ އަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 13ޑިސެމްބަރ 2019 އާއި 28 ޑިސެމްބަރ 2019 އާއި ދެމެދުގެ ތާރީޚެއްގައި ފިއްލަދޫ ސްކޫލް ގައެވެ.\nމި އިޢުލާނުގެ ދަށުން މަތީގައިވާ ޝަރުތު ހަމަވާ ފަރާތެއް ދާއިމީ މަޤާމަށް ނުލިބިއްޖެނަމަ، ތިރީގައިވާ ޝަރުތު ހަމަވާ ފަރާތެއް ރިލީފް މަޤާމަކަށްއެކަޑަމިކް އަހަރު ނިމެންދެން ނެގުމަށް ހަމަޖެހިފައިވެއެވެ.\nއިތުރު ޢިނާޔަތްތައް:ސިވިލްސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން ފިއްލަދޫ ސުކޫލުގެ ނަންބަރު 6500536 ފޯނަށް ގުޅުއްވުން އެދެމެވެ.\n- މިސުކޫލަށް މިދަންނަވާ މަޤާމްތަކަށް ޓީޗަރުން ބޭނުންވެއްޖެ


Lanka ge tourism dhashah, Raajje ah othee kon gotheh?\nފަތުރުވެރިންތަކެއް ރާއްޖޭގައި.-- ފޮޓޯ: އެމްބީއާރް\nލަންކާގެ ޓޫރިޒަމް ދަށަށް، ރާއްޖެ އަށް އޮތީ ކޮން ގޮތެއް؟\nއަވައްޓެރި ސްރީ ލަންކާ އަށް މި މަހުގެ 21 ވަނަ ދުވަހު ދިން ޓެރަރިސްޓް ހަމަލާ އާ ގުޅިގެން އެ ގައުމުގެ ޓޫރިޒަމް އިންޑަސްޓްރީ ވަނީ ވަރަށް ބޮޑަށް ދަށްވެފަ އެވެ. އެގޮތުން، އެ ގައުމަށް އަންނަ މީހުންގެ 30 ޕަސެންޓް މަދުވެ، 1.5 ބިލިޔަން ޑޮލަރުގެ ގެއްލުމަކާ ކުރިމަތިވާނެ ކަމަށް ވަނީ ލަފާކުރެވިފަ އެވެ.\nލަންކާގެ ވެރިރަށް ކޮލަމްބޯގެ މަތީފެންވަރުގެ ތިން ހޮޓަލަކާއި، ތިން ފައްޅިއަކަށް އަމާޒުކޮށްގެން ދިން ބޮމުގެ ހަމަލާތަކާއި އެކު މުޅި ސައުތު އޭޝިޔާ ސަރަހައްދު މި ވަނީ އެލާޓް ވެފަ އެވެ. އޭގެ ސަބަބުން ލަންކާގެ އިތުރުން މި ސަރަހައްދުގެ ގައުމުތަކަށް ވެސް ތަފާތު ގޮންޖެހުންތައް ކުރިމަތިވާނެ އެވެ.\nއެގޮތުން ރާއްޖެ އަށް އެކަމުން ދިމާވާނެ އެންމެ ބޮޑު ގޮންޖެހުމަކީ، އިގްތިސާދުގެ ބޮޑު ބައެއް ހިއްސާކުރާ ޓޫރިޒަމް އިންޑަސްޓްރީ އަށް ކޮށްފާނެ ނުރަނގަޅު އަސަރެކެވެ. ނަމަވެސް ލަންކާ ހަމަލާ އާ ގުޅިގެން ރާއްޖޭގެ ޓޫރިޒަމް އިންޑަސްޓްރީ އަށް ކުރިމަތިވާނީ ކިހާވަރެއްގެ ގެއްލުމަކަށް ކަމެއް ބުނަން އަދި މާ އަވަހެވެ.\nއިނަ މޯލްޑިވްސްގެ މެނޭޖިން ޑައިރެކްޓަރު މުހައްމަދު ފިރާގު ވިދާޅުވީ، ލަންކާ ހަމަލާގެ ސަބަބުން ރާއްޖޭގެ ޓުރިޒަމަށް ވެސް އޭގެ ނޭދެވޭ އަސަރު ކުރާނެ ކަމަށެވެ. އެކަމަކު، ސީދާ ރާއްޖެ އަށް ޒިޔާރަތްކުރާ ގެސްޓުންނަށް، އެކަމުގެ ސަބަބުން އެހާ ބޮޑު ބަދަލެއް އަންނާނެ ކަމަށް ދެކިނުލައްވާ ކަމަށް ފިރާގު ވިދާޅުވި އެވެ.\n"ކޮންމެ ގޮތެއް ވިޔަސް މުޅި މި ރީޖަން މިހާރު މިއޮތީ އެލާޓް ވެފައި. އެހެންވީމާ އޭގެ އަސަރު ކުރާނެ... ބައެއް ގެސްޓުންނަކީ ރާއްޖެ އާއި ލަންކާ އަށް ކޮމްބައިން ކޮށް ބުކިން ހަދައިގެން އަންނަ މީހުން. މިހާރު ވެސް ފާހަގަކޮށްލެވޭ ވަރަށް [ކޮންބައިން] ބުކިންތައް އެބަ ކެންސަލްވޭ،" ފިރާގު ވިދާޅުވި އެވެ.\nއޭނާ ވިދާޅުވީ މިފަދަ ވަގުތުތަކުގައި ރިސޯޓްތަކުގެ ސެކިއުރިޓީ ވަރުގަދަކުރަން ޖެހޭ ކަމަށެވެ. އަދި ރިސޯޓްތަކަކީ ސަލާމަތީ ގޮތުން ވަރުގަދަ ފިޔަވަޅުތަކެއް އެޅިފައިފާ ތަންތަނުގެ ގޮތުގައި ފެނިގެން ދިއުމުން، ލަންކާ ހަމަލާގެ ސަބަބުން ރާއްޖޭގެ ޓޫރިޒަމަށް ކޮށްފާނެ ނޭދެވޭ އަސަރުތައް ކުޑަ ކުރެވޭނެ ކަމަށް ފިރާގު ވިދާޅުވި އެވެ.\n"މިސާލަކަށް ކޮންމެ ކޮންމެ ވަގުތަކު މީހުންނަށް ނޭރޭ ގޮތަށް ސެކިއުރިޓީ ވަރުގަދަކޮށް، ރިސޯޓްތަކަކީ ސޭފް ތަންތަނުގެ ގޮތުގައި އިންޑަސްޓްރީން އެބަޖެހޭ އެފަދަ އެޝުއަރެންސެއް [ގެސްޓުންނަށް] ދޭން،" ފިރާގު ވިދާޅުވި އެވެ.\nފިރާގުގެ އިތުރުން ވިލާ ހޮޓެލްސް އެންޑް ރިސޯޓްސްގެ ގުރޫޕް ޖެނެރަލް މެނޭޖަރު ގައިސަރު ނަސީމް ވެސް ވަނީ ލަންކާގެ ހަމަލާ އާ ގުޅިގެން ރާއްޖޭގެ ފަތުރުވެރިކަމަށް އަސަރު ކުރާނެ ކަމަށް ވިދާޅުވެފަ އެވެ. ނަމަވެސް ފިރާގު ފާހަގަ ކުރެއްވި ގޮތަށް، ސީދާ ރާއްޖެ އަންނަ ގެސްޓުންގެ އަދަދު އެހާ ބޮޑަށް މަދުނުވާނެ ކަމަށް ގައިސަރު ވެސް ލަފާކުރެ އެވެ.\nއެގޮތުން ގައިސަރު ވެސް ވިދާޅުވީ ރާއްޖެ އާއި ލަންކާ އަށް އެއްކޮށް ބުކިން ހަދައިގެން ފަތުރުވެރިން ޒިޔާރަތް ކުރާއިރު، ލަންކާގެ ހަމަލާ އާ ގުޅިގެން އެފަދަ ބުކިންތަކަށް އަސަރު ކުރާނެ ކަމަށެވެ. އެކަމަކު މިހާތަނަށް އެހާ ބޮޑަށް އޭގެ އަސަރު ފާހަގަ ކުރެވިފައި ނުވާ ކަމަށް ގައިސަރު ވިދާޅުވި އެވެ.\nގައިސަރު ވިދާޅުވީ ރާއްޖޭގެ ޓޫރިޒަމް އިންޑަސްޓްރީ އަށް ކޮށްފާނެ ނޭދެވޭ އަސަރު ކުޑަ ކުރުމަށް އިތުރަށް މާކެޓް ކުރަން ޖެހޭ ކަމަށެވެ. ފިރާގު ވެސް ވަނީ އެކަން ފާހަގަކޮށް، އިތުރަށް ރާއްޖެ މާކެޓް ކޮށްގެން ޓޫރިޒަމް ކުރިއަރުވަން މަސައްކަތް ކުރަންޖެހޭ ކަމަށް ވިދާޅުވެފަ އެވެ.\nރާއްޖޭގެ އިތުރުން އަވައްޓެރި އިންޑިއާގެ ޓޫރިޒަމަށް ވެސް ލަންކާގެ ޓެރަރިސްޓް ހަމަލާގެ ސަބަބުން ނޭދެވޭ އަސަރުތަކާ ކުރިމަތިވާނެ ކަމަށް އެ ގައުމުން ވަނީ ބުނެފަ އެވެ. އަދި އެފަދަ ކަންކަން ކުޑަކުރުމަށް އެ ގައުމުން ވެސް މާކެޓިން ވަރުގަދަ ކުރަމުން އަންނަ ކަމަށް، މީޑިއާ ރިޕޯޓްތައް ބުނެ އެވެ.\nއިންޑިއާ އިގްތިސާދު ފަތުރުވެރިކަން ލަންކާ ލަންކާ-ރާއްޖެ


ހިޔަރަކާތްވިލޭރޭ – DhiSalafiyyah\n04/07/2012 ބިދުޢަ, ޢަޤީދާއާއި ފިރުޤާތައްއައްޝައިޚް ޢިމްރާން މުޙައްމަދު ޢަލީ\nޝަޢުބާންމަހަކީ ރަސޫލާ صلى الله عليه وسلم ވަރަށް ޚާއްޞަ ޤަދަރެއް ދެއްވިމަހެކެވެ. އަދި އެމަހުގައި އެކަލޭގެފާނު ނުހަނު ގިނައިން ރޯދަވެސް ހިއްޕަވާއުޅުއްވިއެވެ.1\nނަމަވެސް ޝަޢުބާންމަހާ ބެހޭގޮތުން ޞައްޙަ ޙަދީޘްތަކާ އަދި ޟަޢީފް ޙަދީޘްތައް ވާރިދުވެފައިވެއެވެ. އަދި ކިއެއް ހެއްޔެވެ. މައުޟޫޢު ޙަދީޘްތައް(މީހުން ހަދާފައިވާ ޙަދީޘްތައް)ވެސް ވާރިދުވެފައިވެއެވެ. އަދި މިފަދަ މައުޟޫޢު ޙަދީޘްތަކުގެ މައްޗަށް ބާޠިލު ޢަޤީދާތައްވެސް މީސްތަކުން ޤަބޫލުކޮށް އުޅެއެވެ. އެހެންކަމުން އަޅުގަނޑުމެންގެ މައްޗަށް އޮތީ ޞައްޙަމަގު ހޯދައި އެގޮތުގައި ފައިތިލަ ޘާބިތުރުމެވެ. އަދި ރަސޫލާ صلى الله عليه وسلم ބަޔާންކޮށްދެއްވި ގޮތަށް މެނުވީ ﷲއަށް އަޅުކަން އަދާނުކުރުމެވެ.\nދިވެހި ބަސްފޮތް ބުނާ ގޮތުން ”ހިޔަ” އަކީ ހިސާބުގެ ވަކި ޢަދަދެކެވެ. އާދެ! 96 އެވެ. އެހެންވީމާ، ހިޔަރަކާތޭ ބުނާ ބުނުމުގައި އޮންނަ ”ހިޔަ” އަކީ 96އެވެ. ދެން އޮތް އަނެއް ބަހަކީ ”ރަކާތް” މި ބަހެވެ. މި ބަހުގެ އަސްލަކީ ޢަރަބި ބަހުގެ ”الركعة” މި ބަހެވެ. އެއީ ދިވެހިން ކިޔާ ގޮތަށް ނަމަ ”ރަކްޢަތް” މި ބަހެވެ. ތަޢުރީފު، ތާރީފަށް ބަދަލުވީ ގޮތަށް ރަކުޢަތް ”ރަކާތް” އަށް ބަދަލުވީ އެވެ. އެހެންވީމާ، ”ހިޔަ ރަކާތް” މި ބަހުގެ މާނައަކީ، 96 ރަކުޢަތްކަމަށް ބެލެވެ އެވެ.\nޝަޢުބާންމަހު 15 ވިލޭރެއާ ގުޅުވައިގެން ދިވެހިންގެ ބައެއް މީހުން ވަރަށް ވިޔަޔާ ނުދާ ޢަޤީދާތައް ގެންގުޅެ އެވެ. އޭގެތެރޭން ބުހުތާނު ތިން ދޮގެއް މަޝްހޫރުވެފައިވެ އެވެ. އެއް ވާހަކައަކީ، ކައު އިތުރު ނަބިއްޔާ صلى الله عليه وسلمގެ ދަނބިދަރިކަލުން ސައްޔިދިނާ ޢަލީގެފާނާއި، މާތް ނަބިއްޔާ صلى الله عليه وسلم ގެ ލޮބުވެތި ދަރިކަނބަލުން އައްސައްޔިދާ ފާޠިމަތުގެފާނާ ބެހޭގޮތުން ދައްކާ ހުތުރުވާހަކަ އެކެވެ…\n1 ވަނަ ވާހަކަ\nދިވެހިންގެ ބައެއް މީހުން އެމީހުންގެ ދަރީންނަށް ކިޔައިދޭ ގޮތުގައި، ޝަޢުބާންމަހު ފަނަރަ ވިލޭރޭ އައްސައްޔިދާ ފާޠިމާ ރަޟިޔަﷲ ޢަންހާ ދަމުނަމާދުފުޅަށް ތެދުވެވަޑައިގަތެވެ. އެ ހިނދު އެކަމަނާގެ ފިރިކަލުން، މާތް ﷲ ރުއްސުއްލެއްވި ސައްޔިދިނާ ޢަލީގެފާނު رضي الله عنه އެކަމަނާއަށް ބޭނުންފުޅުވި އެވެ. ސުންނަތް ނަމާދަކަށްވާތީ، އެ ކަމަނާ ނަމާދު ދޫކޮށްލައްވައި، ފިރިކަލުންނަށް އިޖާބަ ދެއްވި އެވެ. އެ އަށްފަހު، އަލުން ”ޠާހިރުވެވަޑައިގެން” ވުޟޫކުރައްވައި ނަމާފުޅަށް ހަށަންބެންނެވި އެވެ. އަނެއްކާ ވެސް ފިރިކަލުންގެ ވިދާޅުވުން ތަކުރާރު ކުރެއްވި އެވެ. މި ގޮތުގައި މި ޢަމަލު، 96 ފަހަރު އެރޭގައި ތަކުރާރުވި އެވެ.\nކޮންމެއަކަސް، އަނެއް ދުވަހު މި ކަން ކައު އިތުރު މާތް ނަބިއްޔާ صلى الله عليه وسلم އަށް އެނގިވަޑައިގެންފި ކަމަށްވެއްޖެ އެވެ. އެ ހިނދު ޢަލީގެފާނު رضي الله عنه ގެންނަވައި ރެވި ނާޅިއެއް އަތްޕުޅަށް ދެއްވިޔޯލަ އެވެ. އޭގައިވަނީ ވަރަށް ކުދި ކުދި ރެތްވާއި، ބޮޑެތި އޮއްޓަރުތަކެކެވެ. ޢަލީގެފާނު ކުރައްވަންވި ކަމަކީ، އެދެބައި ވަކިކޮށް ބައިއެޅުއްވުމެވެ. އެ ގޮތުން އެ އުނިވެގެން ދިޔައީ، އެކަލޭގެފާނުގެ ގައިކޮޅުގައިވާ އަނެއް ޖިންސަށް ބޭނުންފުޅުވުމުގެ ޣަރީޒާގެ ބާރުން ދެބައިކުޅަ އެއްބަޔޯލަ އެވެ. نعوذ بالله އެވެ. ކޮންފަދަ ހުތުރުވާހަކަ އެއްތޯ އެވެ؟ ޔަޤީނެވެ. ”ދޫނިފުޅުވާހަކަ” ”މުސަޅުފުޅުވާހަކަ” ފަދަ، އަސްލެއް ނެތް ބުހުތާނެކެވެ. ކޮންމެޔަކަސް މިވާހަކަ ގަބޫލުކޮށްގެން ކިޔައި އުޅޭ މީހުންގެ ފަރާތުން އެނގިފައިވާ ގޮތުގައި އެރެޔަށް ހިޔަރަކާތޭ ކިޔުނީ ފާޠިމަތުގެފާނު މި ކުރެއްވި ހިޔަ ރަކުޢަތަށް ނިސްބަތްކޮށެވެ.\n2 ވަނަ ވާހަކަ\nކަންމިހެން އޮތް ނަމަވެސް، މި ދުވަހުގެ ޙުރުމަތްކަނޑައި، ދެމީހަކު ދިގުމަސް މަރަން ނިކުތްކަމަށްވެ އެވެ. ދިގުމަހު ކެޔޮޅުކަން ކޮށްލާހިތުން ނިކުތް ދެމީހެކެވެ. މި މީހުންނަށް ވީގޮތް އެނގިވަޑައިގަންނަވާތޯ އެވެ؟ ރާމާމަކުނުގެ އަސްލަކީ މި ދެމީހުންނެވެ؟ މި ދެމީހުންކުރެ އެކަކު ބަދަލުވީ އަންހެން ރާމާމަކުނަކަށެވެ. އަނެކަކު ބަދަލުވީ ފިރިހެން ރާމާމަކުނަކަށެވެ…\n3 ވަނަ ވާހަކަ\nހިޔަރަކާތާގުޅޭ ތިންވަނަ ވާހަކައެއް ވެސް އެބަ އޮވެ އެވެ. އެ ވާހަކައިގައި ބުނާ ގޮތުން، ހިޔަރަކާތްވިލޭރޭ، މޫނުބަލާ ލޯގަނޑުން މޫނު ބެލުމަކީ ރަނގަޅުކަމެއް ނޫނެވެ. ސަބަބަކީ، އެ އަހަރުތެރޭ މަރުވާނެ މީހުން އެރޭ ލޯގަނޑުން ފެންނައިރު ބޮލެއް ނުހުންނާނެ ޔޯލަ އެވެ. ފެންނާނީ ކަރުން ތިރި އެވެ. އެހެންވެގެން އެރޭ މީހުން ފެންވަރައި ރީތިވުމުގައި ވެސް ލޯގަނޑު ވަރަށް ބޭނުން ނުކުރާނެ އެވެ…2\nހިޔަރަކާތްވިލޭރޭ ޚާއްޞަ ނަމާދެއްކުރުން\nއަޅުކަމެއް ﷲ ގެ ޙަޟްރަތުގައި މަޤްބޫލު އަޅުކަމަކަށްވަނީ އެއަޅުކަމުގައި ދެ ޝަރުތެއް އެކުލެވުމުންނެވެ. އެއީ އިޚްލާޞްތެރިކަމާއެކު ﷲއަށް އެކަނި އަދާކުރާ އަޅުކަމަކަށްވުމާއި ރަސޫލާ صلى الله عليه وسلم އުނގަންނަވާދެއްވި ގޮތަށް އެކަން އަދާކުރުމެވެ. މިގޮތުން އަޅުކަންތައްކުރުމުގައި ރަސޫލާ صلى الله عليه وسلم ގެންނެވި ގޮތަށް ތަބާވުމަކީ ލާޒިމުކަމެކެވެ.\nޝައުބާންމަހުގެ ވަކި ދުވަހެއް ކަނޑަނާޅާ ވީހާވެސް ގިނަ ހެޔޮޢަމަލުތައް އެމަހުގައި އަދާކުރަމަކީ އެދެވިގެންވާ ކަމެކެވެ. ނަމަވެސް ޝައުބާން މަހުގެ ވަކިދުވަހެއް އެއީ އަޅުކަންކުރުމަށް ޚާއްޞަދުވަހެއްކަމުގައި ޘާބިތުވާ ޞައްޙަ ދަލީލެއްނެތެވެ. އަދި ޝައުބާންމަހުގެ ވަކި ދުވަހެއްގައި ކުރާ އަޅުކަމަށް ޚާއްޞަ ޤަދަރެއް ދިނުމަކީ ބިދުޢައެއްކަމުގައި ޢިލްމުވެރިން ކަނޑައަޅުއްވާފައިވެއެވެ. ނަމަވެސް ގިނަ އިސްލާމީ މުޖުތަމަޢުތަކުގައި ޝައުބާންމަހުގެ ފަނަރަވިލޭރޭ، ރޭއަޅުކަމަށް ޚާއްޞަކޮށް އުޅެއެވެ. އަދި 15 ވަނަ ދުވަހަ ރޯދަހިފުމަށް ޙާއްޞަކުރެއެވެ.\nމިލިޔުމުގެ ފެށުމުގައި ބަޔާންކޮށްފައިވާ 96 ރަކުޢަތްކުރުމަކީ ސުންނަތެއްކަމަށް އެނގޭކަށް ނެތެވެ. މިކަމާ އެންމެ ގާތްކުރާ ޙަދީޘްއަކީ ސަތޭކަ ރަކުޢަތްކުރުމަށް އައިސްފައިވާ ޟަޢީފު ޙަދީޘެކެވެ. އަލްޢައްލާމާ އައްޝައުކާނީ رحمه الله އަންނަނިވި ޙަދީޘް އާ ބެހޭގޮތުން ވިދާޅުވެފައިވެއެވެ:\n(ضعيف) ((يَا عَلِيُّ، مَنْ صَلَّى مِائَةَ رَكْعَةٍ لَيْلَةَ النِّصْفِ مِنْ شَعْبَانَ يَقْرَأُ فِيْ كُلِّ رَكْعَةٍ بِ(فَاتِحَةِ الكِتَابِ) وَ(قُلْ هُوَ اللهُ أَحَدٌ) عَشْر مَرَّاتٍ، قَضَى الله لَهُ كُلَّ حَاجَةٍ…))\nމާނައީ: “އޭ އަލީގެފާނެވެ. ޝައުބާންމަހުގެ ފަނަރަވިލޭރޭ ސަތޭކަ ރަކުޢަތްކޮށްފިމީހެއްގެ އެންމެހާ ޙާއްޖަތްތައް ﷲތަޢާލާ ފުއްދަވާދެއްވައެވެ. އެނަމާދުގެ ކޮންމެ ރަކުޢަތެއްގައި ފާތިޙާ ސޫރަތުގެ އިތުރުން އިޚްލާޞް ސޫރަތް ދިހަފަހަރު ކިޔަވާނީއެވެ.”\nމިއީ މައުޟޫޢު(ބަޔަކު ހަދާފައިވާ) ޙަދީޘްއެކެވެ. މިޙަދީޘްގައި އޮތްގޮތަށް ކަންކުރާމީހާއަށް ލިބޭ ޘަވާބު ޞަރީޙަކޮށް ބަޔާންކޮށްދެއްވާފައި އެލަފްޒުން، ޙަދީޘް ވަކިކުރަން އެނގޭ ބޭފުޅުންނަށް ޝައްކުނުވާނެވަރަށް މިއި ހަދާފައިވާ ޙަދީޘެއްކަން އެނގެއެވެ. އަދި މިޙަދީޘް ރިވާކޮށްފައިވަނީ މަޖްހޫލުންތަކެކެވެ. (ކޮން ބައެއްކަން ނޭނގޭ ބައެކެވެ.) އަދި މިނޫނަސް އެހެން މަގުމަގުން މިޙަދީޘް ހަދަހަދައިގެން މަޖްހޫލުން ރިވާކޮށްފައިވެއެވެ… [الفوائد المجموعة للشوكاني / ص: 63 / طبعة: المكتب الإسلامي ]\nއަދިވެސް ހިޔަރަކާތްވިލޭރޭގައި ދިވެހިން އެހެން ނަމާދެއްވެސް ކުރެއެވެ. އެއީ ހަރަކުޢަތުގެ ނަމާދެކެވެ. ކޮންމެ ދެރަކުޢަތަކަށްފަހު ޔާސީން ސޫރަތް ކިޔަވާ ޚާއްޞަ ދުޢާއެއްކުރަމުންނެވެ. މިއީވެސް ޞޫފީންގެ ބައެއްމީހުން ތަޢާރަފްކޮށްފައިވާކަމެކެވެ. އަބްދުއްސަލާމް އައްޝުޤައިރީ رحمه الله ވިދާޅުވެފައިވެއެވެ:\nޝައުބާންމަހުގެ ފަނަރަވިލޭރޭ – ދެރަކުޢަތްދެމެދު ޔާސިންސޫރާތްކިޔުމާއި ދުޢާކުރުމާއެކުކުރާ – ހަރަކުޢަތުގެ ނަމާދަކީ ދީނަށް އާކަމެކެވެ. އަދި ހަމަކަށަވަރުން އެއީ ރަސޫލުންގެ ސައްޔިދު (މުޙައްމަދު صلى الله عليه وسلم)ގެ ސުންނަތާވެސް ޚިލާފުކަމެކެވެ. އެކަންކުރަނީ މުޞީބާތްތަކުން ސަލާމަތްވުމަށާއި ޢުމުރުދިގުކުރުމަށާއި އަދި ފުދުންތެރިވުމަށްޓަކައެވެ. “الإحياء” ޝަރަޙަކުރެއްވި ބޭފުޅާ ވިދާޅުވެފައިވެއެވެ: މިއީ ޞޫފީންގެ ފަހުގެ ބޮޑުން ފޮތްތަކުގައި މަޝްހޫރުވެފައިވާ ނަމާދެކެވެ. އެނަމާދަށާއި އޭގެ ދުޢާއަށް ޞައްޙަ ދަލީލެއްވާކަމަށް ތިމަންނުދެކެމެވެ…” [السنن والمبتدعات للشقيري / ص: 138 / فصل: في حديث وصلاة ودعاء ليلة النصف / طبعة: مكتبة ابن تيمية ]\nއަދި ސުޢޫދީ ޢަރަބިއްޔާގެ ކުރީގެ މުފްތީ، ސަމާޙަތުއް ޝައިޚް ޢަބްދުލްޢަޒީޒް އިބްނު ބާޒު رحمه الله ވިދާޅުވެފައިވެއެވެ: “… އަދި ބައެއްމީހުން އަލަށް އުފައްދާފައިވާ ބައެއް ބިދުޢަތަކުގެ ތެރޭގައި: ޝައުބާންމަހުގެ ފަނަރަ ވިލޭރޭ ޙަފްލާބޭއްވުން ހިމެނެއެވެ. އަދި އެދުވަސް ރޯދިހިފުމަށް ޚާއްޞަކުރުންވެސްއެވެ. އެކަމަށް ބުރަވުން ހުއްދަވާފަދަ ދަލީލެއްނުވެއެވެ. އެޙަދީޘްތަކަކަށް ބަރޯސާވުން ހުއްދަނުވާފަދަ ޟަޢީފު ޙަދީޘްތަކެއް އެކަމުގައި ވާރިދުވެފައިވެއެވެ. އެ ރޭ ނަމާދު ކުރުމުގެ މާތްކަމާ ބެހޭގޮތުން ދަންނައެވެ. ފަހެ އެހުރިހާ ޙަދީޘްތަކަކީވެސް މީހުން ހަދާފައިވާ ޙަދީޘްތަކެވެ. އެކަމަށް ޢިލްމުގެ އަހުލުވެރިންވަނީ ސަމާލުކަން ގެންނަވާފައެވެ…”3\nހިޔަރަކާތްދުވަހު އަދި އޭގެ ކުރީދުވަހު ނަފާލިބެނިވި މަސައްކަތްތައްކުރުން\nއަޅުގަނޑުމެންގެ ޝަރީޢަތަކީ ފުރިހަމަ ޝަރީޢަތެކެވެ. އެޝަރީޢަތުގައި މަނާކުރެވިފައިވާ ކަންކަންވަނީ ތަފްޞީލުކޮށް ބަޔާންކޮށްދެވިފައެވެ. މިގޮތުން ހިޔަރަކާތްދުވަހު އަދި އޭގެ ކުރީދުވަހު ނަފާލިބެނިވި މަސައްކަތްތައްކުރުން މަނާކުރާ ޞައްޙަ ޙަދީޘެއްވެސް އަދި ޟަޢިފު ޙަދީޘެއްވެސް އޮތްކަން އިނގޭކަށްނެތެވެ.\nމީސްތަކުން ކިޔައި އުޅޭ ވާހަކަތަކަށް ބިނާކޮށް ޝަރުޢީ ޙުކުމެއް ބިނައެއް ނުކުރެވޭނެއެވެ. ﷲ ތަޢާލާ އަކީ އެންމެ ޢަދުލުވެރި ފަރާތެވެ. އެއިލާހު ޢުޤޫބާތްދެއްވުމުގައިވެސް ޢަދުލުވަންތަވެވޮޑިގެންވެއެވެ. އެހެންކަމުން އެދުވަހު މަސައްކަތްކުރުމަކީ ހުއްދަކަމެކެވެ.\nއިސްވެ ބަޔާންކުރެވުނު ފަދައިން ބައެއް މީހުން ޤަބޫލުކުރާ ގޮތުގައި ހިޔަރަކާތްވިލޭރޭ ލޯގަނޑު ބެލުމުން އެއަހަރު މަރުވާނޭމީހުން އެނގޭނެއެވެ. މިބައިމީހުން މިފަދައިން ހީކުރާ އެންމެ ބޮޑު އެއްސަބަބަކީ އެރެއަކީ ނިޔާ ކަނޑައެޅުއްވޭ ރޭކަމަށް މިބައިމީހުން ޤަބޫލުކުރުމެވެ. އަންނަނިވި އާޔަތުގެ މުރާދަކީ ހިޔަރަކާތްވިލޭރޭކަމަށް މިބައިމީހުން ހީކުރެއެވެ.\n﴿فِيهَا يُفْرَقُ كُلُّ أَمْرٍ حَكِيمٍ﴾ (سورة الدخان ٤)\nމާނައީ: ” އެ ރޭ ކަނޑައެޅިގެންވާ ކޮންމެކަމެއް ބަޔާންކުރައްވައެވެ.”\nނަމަވެސް މިއާޔަތުގެ އަޞްލު މުރާދަކީ ލައިލަތުލް ޤަދްރި ވިލޭރެއެވެ. އެހެނީ އާޔަތަށް ބަލާލުމުން އިނގެނީ ކަންތައްތައް ކަނޑައެޅެނީ ޤުރުއާން ބާވާލެއްވުނު ރޭގައި ކަމަށެވެ. އެއީ ލައިލަތުލް ޤަދްރި ވިލޭރެއެވެ. މިއާޔަތުގެ ކުރީ އާޔަތުންވެސް އެކަން ދޭހަވެއެވެ. ﴿إِنَّا أَنزَلْنَاهُ فِي لَيْلَةٍ مُّبَارَكَةٍ ۚ إِنَّا كُنَّا مُنذِرِينَ﴾ (سورة الدخان ٣)\nމާނައީ: “ހަމަކަށަވަރުން ތިމަންރަސްކަލާނގެ އެ ބާވައިލެއްވީ (އެބަހީ: قرآن) ބަރަކާތްތެރިވެގެންވާ ރެޔެއްގައެވެ. ހަމަކަށަވަރުން އިންޛާރުކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ.”\nމިސޫރަތުގެ ތަފްސީރުގައި އިބްނު ކަޘީރު رحمه الله ވިދާޅުވެފައިވެއެވެ: ““އެ ރޭ ކަނޑައެޅިގެންވާ ކޮންމެކަމެއް ބަޔާންކުރައްވައެވެ.” އެބަހީ: ލައިލަތުލް ޤަދްރިވިލޭރޭގައެވެ.”\nއަދި އިންސާނާ މަރުވާނޭ ބިން އޭނާއަށް ނޭނގޭފަދައިން މަރުވާނޭ ވަޤުތެއްވެސް ނޭނގޭނެއެވެ. އެއީ ﷲ ތަޢާލާ ޚާއްޞަވެވޮޑިގެންވާ ޣައިބުގެ ޢިލްމުގެ ތެރެއިން ހިމެނޭކަމެކެވެ.\n﴿… وَمَا تَدْرِي نَفْسٌ بِأَيِّ أَرْضٍ تَمُوتُ …﴾ (سورة لقمان ٣٤)\nމާނައީ: “… އަދި އެއްވެސް ނަފްސަކަށް އެ ނަފްސެއް މަރުވާނީ ކޮންބިމެއްގައި ކަމެއް ނޭނގޭނެއެވެ. …”\nއަދިވެސް އެއިލާހު ވަޙީކުރެއްވިއެވެ. ﴿قُل لَّا يَعْلَمُ مَن فِي السَّمَاوَاتِ وَالْأَرْضِ الْغَيْبَ إِلَّا اللَّـهُ…﴾ (سورة النمل ٦٥)\nމާނައީ: “ކަލޭގެފާނު ވިދާޅުވާށެވެ. اﷲ އަށް މެނުވީ އުޑުތަކާއި ބިމުގައިވާ އެކަކަށްވެސް ޣައިބު ގައިވާކަމެއް ނޭނގޭނެއެވެ. އަދި އެބައިމީހުން އަލުން ދިރުއްވައި، މަޙްޝަރަށް ފޮނުއްވާހުށީ ކޮންއިރަކުންކަން އެބައިމީހުންނަކަށް ނުމެއެނގޭމެއެވެ. …”\nޝައުބާން މަހަކީ ރޯދަހިފުން އިތުރުކުރުން ސުންނަތްވެގެންވާ މަހެކެވެ.\nއެމަހުގެ ވަކި ދުވަހެއް ކަނޑައެޅުމެއްނެތި ރޯދަހިފުމާއި އެހެނިހެން އަޅުކަންތައް އިތުރުކުރުން އެދެވިގެންވެއެވެ.\nހިޔަރަކާތްވިލޭރޭ ނުވަތަ ޝައުބާންމަހުގެ އެހެން ރެއެއްގައިވެސް ޚާއްޞަނަމާދެއްކުރުން ޘާބިތުވެފައިނުވެއެވެ. މިގޮތުން ހިޔަރަކާތްވިލޭރޭކުރާ6ރަކުޢަތުގެ ނަމާދުކުރުމަކީ (ދެރަކުޢަތްދެމެދުގައި ޔާސީންސޫރަތާއި ޚާއްޞަ ދުޢާއެއްކިޔައިގެން) ބިދުޢައެކެވެ.\nހިޔަރަކާތްވިލޭރޭ މޫނު ބަލާ ލޯގަނޑުބެލުން އެއީ ހުއްދަކަމެކެވެ. އަދި އެރޭ ލޯގަނޑަށް ބަލާއިރު، އެއަހަރު މަރުވާނޭ މީހުންގެ ބޯ ލޯގަނޑުން ނުފެންނާނެކަމަށް ކުރެވޭ އިޢުތިޤާދަކީ ބާޠިލު އިޢުތިޤާދެކެވެ.\nހިޔަރަކާތްދުވަހު އަދި އޭގެ ކުރީދުވަހު ނަފާލިބެނިވި މަސައްކަތްތައްކުރުން އެއީ ހުއްދަކަމެކެވެ. އަދި އެދުވަހު މަސައްކަތްކުރުމުން މަކުނުތަކަކަށް ބަދަލުވެދާނެއޭ ބުނާ ބަހަކީ ބޯދާ ޚުރާފީ ވާހަކައެކެވެ.\n ޝައުބާން މަހާ ބެހޭގޮތުން އިތުރު ތަފްޞީލު ދެނެގަތުމަށް މިލިޔުން ވިދާޅުވާށެވެ.\n މިލިޔުމުގައިވާ ދިވެހިންގެ ޘަޤާފަތާ ގުޅުންހުރި މައުލޫމާތުތައް ނަގައިފައިމިވަނީ އަލްފާޟިލް އާދަމް ނަސީރު އިބްރާހީމް (ހިޔަރަކާތްވިލޭރޭ) މިނަމުގައި ލިޔުއްވާފައިވާ ލިޔުމަކުންނެވެ. އެލިޔުމުން އުނިކުރެވިފައިވާ ބައިތައް (…) މިއަލާމާތުން ފާހަގަ ކުރެވިފައިވާނެއެވެ.


ޓެރަރިސްޓަކީ ތިބާ ނޫނީ އަޅުގަނޑުބާ؟ - MV Times\nޓެރަރިސްޓަކީ ތިބާ ނޫނީ އަޅުގަނޑުބާ؟\n7 December 27th, 2012 - 9:24 AM\nޓެރަރިޒަމް ނުނީ ޓެރަރިސްޓުންނަކީ އެކިގައުމުތަކުގައި އެގައުމެއްގެ ސަލާމަތައް ދިމާވާ އެންމެބޮޑު އެއްނުރައްކާ ކަމަށް ސިއްކަ ޖެހިފައިވާ އެއްބިރެވެ. މީގެ ނުރައްކާތެރިކަން މަސްތުވާތަކެތި، މާރާމާރި އަދި އެކިކަހަލަ ލާއިންސާނީ ޖަރީމާތަކައްވުރެށް ބޮޑުކަމަށް މިބައިމީހުން ސިފަކުރެއެވެ. ޓެރަރިޒަމް ހަމައެކަނި ލޭބަލް ކުރެވެނީ ޖާނުންފިދާވުން ނޫނީ ބަޑީގެ ބޭނުންކުރުން ނޫނީ ގަތުލްއާމު ހިންގުމަށް އެކަންޏެއްނޫނެވެ. ގައުމަށް ނުރައްކާ ތެރިވާ ނޫނީ ގައުމުގެ ކުރިމަގު ނޫނީ ގައުމުގެ ފަރުދުންނަށް ޖިސްމާނީ ނޫނީ ނަފްސަނީ ހާނިއްކައެއްކުރުން ނޫނީ ކުރާނޭކަމަށް ބިރުދެއްކުމަށްވެސް ޓެރަރިޒަމް ކިޔާއުޅެއެވެ.\nނަމަވެސް ޓެރަރިޒަމުގެ ބިރު ހަމައެކަނި ދައްކާފައިވަނީ ހައްދުފަހަނަ އަޅާފައިވާ ޖަމާއަތްތަކުން އެކަނިނޫންކަން ދުނިޔޭގެ ތާރީހުން ހެކިދެއެވެ. ގައުމުތަކުގެ ސަރުކާރުތަކުންވެސް އެބައިމީހުން ބޭނުންވާ އަމިއްލަ އެދުންތަކާއި އެޖެންޑާތައް ހާސިލުކުރުމަށްޓަކައި މިއިބާރާތުގެ ބޭނުން ވަނީ އެތަކެއްފަހަރު އެކިސިފަސިފާގައި ބޭނުން ކޮއްފައެވެ. މިފަދަ އޮޅުވާލުންތަކާއި ފަސާދަވެރިކަން ފެތުރުމަށް އިންގިރޭސި ބަހުން ޕްރޮޕަގެންޑާއޭ ކިޔައި އުޅެއެވެ.\nދެވަނަ ބޮޑުހަންގުރާމަ ފެށުމުގެ އަސްލުކަމުގައިވާ އެޑޮލްފް ހިޓްލަރު ދެކޭ ގޮތުގައި އާރިއަން ނަސްލުގެ މީހުންނަކީ ހުރިހާ އިންސާނީ ދަރަފަސްކޮޅަށްވުރެއް މާމަތިވެރި ވެގެންވާ ބައެކެވެ. ނަމަވެސް އެދުވަސްވަރު ޖަރުމަނާއި ޔޫރަޕުގައި ޔަހޫދީން ދިޔައީ މިއާރިޔާން ނަސްލުގެ މީހުންގެ ބިންތަކާއި ވިޔަފާރިތަކުގައި ކުރިހޯދަމުންނެވެ. މިކަމާއި ހިޓްލަރު ވަރަށް ބޮޑަށް ހިއްޕުޅާނުވިއެވެ. އަދި ނަސްލީތަފާތުކުރުމުގެ ބޮޑު ޕްރޮޕަގެންޑާއެއް 1933 ވަނަ އަހަރު ޖަރުމަނުގެ ވެރިކަން ނަޒީންނަށް ލިބުމާއިއެކީހެން ފެށިއެވެ.\nސެޕްޓެމްބަރ 1، 1939 ގައި ޖަރުމަނުން ޕޮލެންޑު ހިފިއެވެ. އަދި 1941 ގައި މިބައިމީހުން ސޮވިއެޓް ޔޫނިއަންއަށް އަތްގަދަކުރިއެވެ. އަދި ނާޒީއިން ޔަހޫދީން ނައްތާލުމުގެ ޕްރޮޕަގެންޑާ ޖެނުއަރީ 20، 1942 ގައި ވަންސީ ކޮންފަރެންސްގައި އިއުލާން ކުރިއެވެ. ނާޒިންގެ އަމާޒަކައްވީ ޔޫރަޕުގެ ހުރިހާ ގައުމުތަކުން ޔަހޫދީން ނައްތާލުމެވެ. މި ޕްރޮޕަގެންޑާއަށް "އެންމެ ފަހުގެ ހައްލު" ގެނަމުން ނަންދެވުނެވެ.\nމިގަތުލުއާމު 1942 ވަނަ އަހަރު އިއުލާން ކުރުމުގެ ކުރިން ނުރަސްމީ ސިފައެއްގައި ވަނީ ފަށާފައެވެ. ނާޒީއިން ޖަރުމަނުގެ އާންމު ރައްޔިތުންނަށް މިބައިމީހުން ފަށަން މިއުޅޭ ގަތުލުއާމު އޮޅުވާލިއެވެ. މިގޮތުން އެކި މީޑިއާތަކާއި، ރޭޑިއޯ، ޓީވީ ފިލްމު އަދި ނޫސްމަޖައްލާ މެދުވެރިކޮށް ޖަރުމަނު މީހުންގެ ހިތްތަކުގައި ޔާހޫދީންނާއި ދޭތެރޭ ނަފުރަތު އުފައްދަން ފެށިއެވެ. ޖަރުމަނުގެ ކިޔަވާކުދިންނަށް ޔަހޫދީންނާއި ދޭތެރޭ ނަސްލީތަފާތު ގެންގުޅެން ހިތްވަރުދީ ނަފުރަތު އުފެދޭ ފޮތްތަކުން އުންގަނައިދޭން ފެށުނެވެ. މިގޮތުން 1941 ވަނަ އަހަރު ޕޮލެންޑުގައި ނެރެވުނު ލުއި ފޮތެއްގައި ޖަރުމަނުގެ ސަރުކާރުން ދަނީ ޔަހޫދީންނަށް އެކި އެކި ރޮގުތަކުން ކުރި އެރޭނޭ ގޮއްތައް ހޯދައިދެމުންކަން ލިޔެފައިވެއެވެ. މިގޮތުން ޔަހޫދީންލައްވާ ސޫޕު ބަދިގެތައް ހިންގުމާއި، ހޮސްޕިޓަލްތައް ސާފުކުރުމާއި އެކިކަހަލަ ވޮކޭޝަނަލް މަސައްކައްތައް ދަސްކޮއްދެމުން ދާކަމަށް ޖަރުމަނުގެ ސަރުކާރުން ލިޔެފައި ވެއެވެ. އަދި އެހެންމެ 1942ވަނަ އަހަރު ޖަރުމަނުގައި ނެރޭ ހަފްތާގެ ނޫހެއްކަމުގައިވާ "ޑަރް ސްޓުރުމާ" ގެ ފުރަތަމަ ސަފުހާގެ އެންމެ ތިރީގައި "ޔަހޫދީންނަކީ އަހަރުމެންނަށް ހުރި ވަބާއެއް" މިހެން ލިޔެފައި ވެއެވެ. މިނޫހުގެ ބައިމިލިއަން ކޮޕީ ކޮންމެ ހަފްތާއެއްގެ ތެރޭގައި ޖަރުމަނުގައި ބަހައެވެ.\nއަދި މިކަން ހުދު ޔަހޫދީންނައްވެސް ދިޔައީ އޮޅުވާލަމުންނެވެ. މިގޮތުން ޔަހޫދީން ގާތުގައި ތިބައިމީހުން ޖަރުމަނުގެ ސިޓީއެރިއާއިން މިޑީޕޯޓު ކުރެވެނީ ރަށްފުށު ހިސާބަކަށްކަމަށް ބުނެ ޕާސްޕޯޓުގައި "އިވެކިއުއޭޓަޑް" ސަރުކަރުން ޖަހަންފެށިއެވެ. ހަގީގާތުގައި މިބައިމީހުން މިގެންދެވެނީ "އޯއުޝްޓްވިޒް" އަދި އެފަދަ އެތަކެއް ޖަލުތަކަށާއި ކޮންސެންޓްރޭޝަން ކޭމްޕްތަކަށްކަން މިބައިމީހުނަށް އޮޅުވާލެވުނެވެ. އޯއުޝްވިޒް އަކީ އެތަކެއް ގޭސް ޗެމްބާ ހިމެނޭ ޑެތް ކޭމްޕެކެވެ.\nމިޔަހޫދިންތައް މިފަދަ ޑެތް ކޭމްޕްތަކަށް ގެންދިއުމުގެ ކުރިން ރަށްފުށު ހިސާބުތަކުގައި އެކަހެރިކޮއް ބޭތިއްބެވުނެވެ. އަދި ޖަރުމަނުގެ އާންމުން މިސަރަހައްދުތަކަށް ޒިޔާރަތްކޮއްފާނެތީވެ ނާޒީއިން ދިޔައީ ޔަހޫދީންނަކީ ވަރަށް ނުރައްކާތެރި ގައިންގަޔަށްއަރާ ބައްޔެއް ޖެހިފައިވާ ބައެއްކަމަށް އެގައުމުގެ އާމުރައްޔިތުނަށް ވިސްނައި ދެމުންނެވެ. މިގޮތުން މިޔަހޫދީ އާބާދީތަކަށް ފެނާއި ކާނާ ލިބުން ހުއްޓުއްވައި ޓައިފަސް އަދި ކޮލެރާފަދަ އެތަކެއް ބަލިތަކެއް އެބައިމީހުންގެ އާބާދީގެ ތެރޭގައި ފެތުރިއެވެ.\nދެވަނަ ބޮޑު ހަގުރާމާގެ އެންމެ ހޫނުގައިވެސް މިނަޒީންގެ ބޭނުމަކަށް ވެފައި އޮތީ އެބައިމީހުން ބޭނުންވާ ޕްރޮޕަގެންޑާ ހާސިލުކުރުމެވެ. ޔާހުދީ އާބާދީ ނައްތާލުމެވެ. މިކަންތައް މިބައިމީހުންކުރީ ރައްޔިތުންނަށް އެހެން ސިފައެއްގައި ނަމަވެސް އާންމު ދުޝްމަނެއް ނުނީ "ޓެރަރިސްޓުން" ތަކެއް އުފައްދައި، އެޕްރޮޕަގެންޑާގެ ދަށުންނެވެ.\nއެކާވީސް ވަނަ ގަރުނަށް ބަލަމާ ހިންގާށެވެ. 2001 ވަނަ އަހަރު ސެޕްޓެމްބަރ 11 ވަނަ ދުވަހު އެމެރިކާގެ ނިއުޔޯކުގައި ހުންނަ ޓުވިން ޓަވަރާއި ޕެންޓަގަންއަށް ދެވުނު ޓެރެރިސްޓް ހަމަލާތަކާއި ގުޅޭގޮތުން އެތަކެއް ސުވާލުތަކެއް އެބަހުއްޓެވެ. ކިހިނެތްތޯ އަފްޤާނިސްތާނުގެ ފަރުބަދަމަތީގައި ދިރިއުޅޭ ޖަމާއަތަކައް ދުނިޔޭގައި ހުރި އެންމެ ވަރުގަދަ އެއްގައުމުގެ ދިފާއީ ނިޒާމް ފޫއަޅުވާލެވެންވީ، އަދި މިފަދަ ހަމަލާއެއް ރާވަމުންދާކަން އެމެރިކާއަށް ވަފާތެރިވާ ގައުމުތަކުގެ ޖާސޫސީ އިދަރާތަކުން އެމެރިކާގެ ސަރުކާރައް އަންގަމުން ދިޔަނަމަވެސް މިމައުލުމާތުތަކަށް ގަސްތުގައި އެމެރިކާ ސަރުކަރުން އިހުމާލު ވެފައިވާކަމަށް ގިނަބަޔަކު ޝައްކުކުރެއެވެ.\nގިނަ ބަޔަކު ދެކާގޮތުގައި 11/9 ގެ ޓެރަރިސްޓް ހަމަލާ ރާވާފައިވަނީ އެމެރިކާގެ ސަރުކާރާއި ، ސީ.އައި.އޭ ، ޕެންޓެގަން އަދި އެމެރިކާގެ ނޭޝަނަލް ސެކިއުރިޓީއާއިގުޅިގެނެވެ. މިކުރެވޭ ޝައްކުތަކަށް ބާރުލިބިދޭ ކަންތައްތަކުގެ ތެރޭގައި 11/9 ވީއަންގާރަ ދުވަހު އެމެރިކާގެ ވައިގެ ސެކިއުރިޓީގެ ހަރަކާތްތައް ނޯތް އެމެރިކަން އެއިރޯސްޕޭސް ޑިފެންސް ކޮމާންޑު (NORAD)ން ވަނީ ދެގަޑިއިރަށް ހުއްޓާލާފައި، މަތިންދާ ބޯއްޓަކުން ޖެހި ޓްވިން ޓަވަރުގެ ދެބިލްޑިންގެ ބިމާއި ހަމައަށް ވަނީ ޑެމޮލިޝްޑް ވެފައެވެ. ބިލްޑިންގ ސެވަން މަތިންދާ ބޯއްޓެއް ނުޖެހި ވަނީ ގޮވާފައި، އަދި ޕެންޓެގަންއަށް ވައްޓާލެވުނު ބޯއްޓު އަދިއަދާށް ޖެހެންދެއްވެސް ފެންނަން ނެތުންކަހަލަ އެތަކެއް ސުވާލުތަކެއް އުބަހުއްޓެވެ. ނަމަވެސް މި ޓެރަރިސްޓް ހަމަލާތަކުން އެމެރިކާގެ ރައްޔިތުނަން އެސަރުކާރުން އާ ދުޝްމަނެއް އުފައްދައި ދިނެވެ. ބިން ލާދީންއެވެ. އަލް-ޤައިދާ ނަމަކަށް ކިޔާ ހައްދުފަހަނަ އަޅާފައިވާ ޓެރަރިސްޓް ޖަމާތެކެވެ. އަދި މިޖަމާއަތުގެ ނުރައްކާތެރިކަމާއި ބިންލާދީން އާއި އަލްޤައިދާގެ ފަރާތުން އަތުވެދާނެ ޖާނުންފިދާވުން ކަހަލަ އެތަކެއް ބިރުވެރި ހަމަލާތަކަކާއި މަންޒަރުތަކެއް އެމެރިކާގެ މީޑީއާތަކުން އާންމުންނަށް ކުރަހައިދީ އެބައިމީހުންގެ ސިކުންޑިތަކާއި ކުޅެލިއެވެ.\nމިހާރު ސުވާލަކީ ކީއްކުރަން ތޯ 11/9 ގުޅޭގޮތުން އެތަކެއް ސުވާލުތަކެއް ކުރަމުން ދަނިކޮށް "ވޯ އޮން ޓެރަރް" އޭ ކިޔާފައި އެމެރިކާއާއި އެމެރިކާއަށް ވާގިދޭ ލަޝްކަރުތައް އަފްޤާނިސްތާނަށް އަރަންވީ؟ ޖަވާބަކީ އެމެރިކާއިން ބޭނުންވަނީ ހަގުރާމައެއްކުރުމަށެވެ. އަދި މިހަގުރާމަ ކުރުމަށް ފަންޑު ހޯދަންޖެހޭނީ އެމެރިކާގެ ރައްޔިތުންގެ އަތުން ނެގޭ ޓެކުސް ފައިސާއިންނެވެ. މިހެންކަމުން މިފައިސާތައް ރައްޔިތުންނަށް އޮޅުވާލައި އެބައިމީހުން ބިރުވެރި ކަމެއްގެ ތެރޭގައި ބައިތިއްބައިގެން ބޭނުންކުރެވޭނެކަން އެމެރިކާގެ މަހުޖަނުންނަށް ވިސްނެއެވެ.\nނާޒި ޖަރުމަނާއި 11/9 މިސާލަށް ވިސްނާލުމުން އެއްގޮތް އެތައްކަމެއް ފަހާގަ ވެގެންދެއެވެ. އެއްކަމެއްގެ ގޮތުން މިދެގައުމުންވެސް ރައްޔިތުންނަށް އޮޅުވާލުމަށްޓަކައި އެއްކަމެއްކޮށް ނުވަތަ އެއްވާހަކައެއް ދައްކަން ފަށައެވެ. އަދި މިވާހަކަތައް ވަކި ވަރަކައްވުރެއް ގިނައިން ތަކުރާރުކޮށް އެކަމެއް ނުވަތަ އެވާހަކައެއް ގަބޫލުކުރުރެވޭ މިންގަޑަށް ރައްޔިތުންނަށް އޮޅުވާލައެވެ. ނާޒީންގެ މިނިސްޓަރ އޮފް ޕްރޮޕަގެންޑާ ޖޯސެފް ގޮއެބެލް ބުނާގޮތުން ދޮގަކީ ދޮގެއްކަމަށް ހާމަނުކޮއް، އެދޮގު ތަކުރާރުކުރުމުން ރައްޔިތުން ގަބޫލުކުރާނެއެވެ. ސައިކޮލޮޖިސްޓުން މިކަމަށް ކިޔަނީ "އިލޫޝަން އޮފް ޓުރޫތް" ނޫނީ ހުވަފެނީ ތެދު، ސައިކޮލޮޖިސްޓުން ދެކޭގޮތުގައި މުޖުތަމައެއްގެ ތެރޭގައި ވަކި ބަޔަކީ މުޖުތަމައަށް ހުރި ގެއްލުމެއްކަމާއި، ގައުމަށާއި ގައުމުގެ ފަރުދުންނަށް ހުރި ނުރައްކަލެއްކަމަށާއި އަދި މުޖުތަމައުގެ އެއްބަޔަކީ ގައުމުގެ ހަމަޖެހުމަށް ހުރި ބޮޑު ގޮންޖެހުމެއް ނޫނީ "ޓެރާރް" އެއްކަމަށް ލޭބަލް ކުރަން ފެށިއްޖެނަމަ މުޖުތަމައުގައި އުޅޭ އާންމު ފަރުދުން މިކަން ގަބޫލު ކުރާލޭ ފަސޭހަވެއެވެ. އަދި މިކަންކަމުގައި ދުނިޔޭގެ އެކިއެކި ސަރުކާރުތަކުން އެންމެ ބޮޑަށް ބޭނުންކުރާ ވަސީލަތަކީ އެގައުމެއްގެ މީޑިއާތަކެވެ. އަދި މިގޮތުން ސަރުކާރު ތަކުން އެކިސިފަސިފާގައި މުޖުތަމައަށް ޓެރެރިސްޓުންގެ ފަރާތުން ލިބިދާނޭ ގެއްލުންތަކާއި އެކިއެކި ހާލަތްތަށް ތަސްވީރުކޮއް އާންމު ފަރުދުންނަށް އޮޅުވާލައި ނުތަނަވަސްކަމެއްގެ ތެރެއަށް މުޅި މުޖުތަމައު ވައްޓާލައެވެ. މިހެންކަމުން މިބިރުވެރި ކަމުން ސަލާމަތްވުމަށްޓަކައި ސަރުކާރަށް އިތުބާރުކޮށް ރައްޔިތުން ސަރުކާރުގެ މައްޗަށް ބަރޯސާވާންފަށައެވެ.\nމިގޮތުން ސަރުކާރުތަކުން އާންމު ދުޝްމަނެއް ނުނީ ޓެރަރިސްޓެއް ވުޖޫދަށް ނެރެއެވެ. އަދި މީގެ ސަބަބުން އާބާދީގެ ބޮޑުބައެއް މިޓެރަރިސްޓުންނަކީ ކުރިން ނަންގަނެވުނު ކަންތައްތައް ކުރުމުގެ ޤާބިލުކަންހުރި ބައެއްކަމަށް ޤަބޫލުކުރަން ފަށައެވެ. މިނަފްސާނީ ބިރުވެރިކަމުގެތަރޭގައި ސަރުކާރުން ބޭނުންވާ ގޮތަކަށް މުޖުތަމައު ބައިބައި ކުރެވި ބޮޑު ފިތުނަވެރި ކަމެއްގެ ތެރެއަށް ގައުމު ދުއްވާލައެވެ. މީގެސަބަބުން ސަރުކާރަށް އެމުޖުތަމައެއް ކޮންޓްރޯލްކޮއް ބައްޓަންކޮށް އެސަރުކާރުގެ އެޖެންޑާ ފުރިހަމަކުރުމަށް ބޭނުންވާ ގާނޫނާއިގަވައިދުތައް އެގައުމުގެ ގާނޫނު ހަދާ މަޖްލީސްތަކުން ފާސްކުރެއެވެ.\nމިހާހިސާބުން އަޅުގަނޑުމެންގެ މުޖުތަމައަށް ބަލާލަމާ ހިންގަވާށެވެ. އެއްބަޔަކު އަނެއްބަޔަކަށް ހައްދުފަހަނަ އަޅާފައި ތިބި ބައެކޭގޮވައި، އެއްބަޔަކު އަނެއްބަޔަކަށް ދިމާލަށް ތީޔައީ ލާދީނީ ބަޔެކޭގޮވައި ތީކޮރަޕްޓް ބަޔެކޭ އަދި ގައުމުގެ ޙާއިނުންނޭ ގޮވާހެދުމަކީ މިމުޖުތަމައުގައި މިހާރު އާންމު ކަމެކެވެ. މިކަންވެސް ވާނީ މިހެންތާއެވެ. ޑިމޮކްރަސީގައި ހިޔާލްފާޅުކުރުމުގެ މިނިވަންކަންވެސް އޮންނަނީތާއެވެ.\nއެހެނަސް މީގެ އެންމެ ނުރައްކާފައްތަރައް މިފިތުނަވެރިކަމާއި ބިރުވެރިކަން ދަނީ ސަރުކާރުން ވަކި ފަރާތްތަކަކީ ޓެރަރިސްޓުންނޭ ނުވަތަ ގައުމަށް ހުރި ނުރައްކަލެކޭ ބުނެ ލޭބަލް ކުރާ ހިސާބުންނެވެ. މިގޮތުން މިބިރުވެރިކަން ގައުމުގެ ރައްޔިތުންނަށް ދައްކައިދިނުމުގެ ގޮތުން ރަށުތެރެއަށް އެތަކެއް ފުލުހުން ފޯރިމަރަން ނެރުމާއި، ރައްޔިތުން ކޮންމެ ހަތަރު އަގޮޅިއަކުން ޗެކްކުރުމާއި، ނުރަސްމީ ކާފިއުތައް ހިންގުމާއި އެކިއެކި މީޑިއާތަކާއި ފަރާތްތައް މެދުވެރިކޮށް ވަކިބަޔަކު ވަކިގޮތަކަށް ލޭބަލްކޮށް އެމީހުންނަކީ ޓެރެރިސްޓުންނޭބުނެ، މުޖުތަމައުގައި ދިރިއުޅޭ އާންމު ފަރުދުންގެ ހިތްތަކަށް ބިރުވެރިކަން ވައްދައި ވަކި ބަޔަކާއި ދޭތެރޭ ނަފުރަތަތެރިކަން އުފައްދައި މުޅިގައުމު ފަސާދައީގެ ތެރެއަށް ވައްޓާލައެވެ.\nމިހެން މިކަންވާނަމަ، މިގައުމުގެ އަސްލު ޓެރެރިސްޓުން ނަކީ ކޮބާތޯ؟\nމިއީ ޓައިމްސް އަށ ްކިހިނެތް ލިބުނު ފޮޓޯއެއްތޯ އަހާލަން ބޭނުން.\nބަލަ ޓެރަރިސްޓޭ ތިގޮވަނީ ލާދީނީ މީހުނޭ… ކަލޭތީ ޓެރަރިސްޓެއް..\nކޯޓު އަމުރެއްނެތި އެމްއެންބީސީއަށް ވަދެ އެތަނުގައި ވީޓީ އަޅުވައި.. އެތަނުގެ ދޮރަށް ބަޑިޖަހާ ދޮރުހަލާކުކޮށްލައި.. މުވައްޒަފުންނަށް ގައިގައި ތަޅާ އަނިޔާ ކުރިއިރު އެކަން ޓެރަރިޒަމަށް ނުވެފައި.. ރައްޔިތުންގެ ބައަކު ނުކުމެ ވީޓީވީއަށް ގާބުރިއެއް އެއްލީމާ އެކަންޓެރަރިޒަމަށް ވުމުން، އަޅުގަނޑަށް އެނގޭ ތިދަންނަވާ ޓެރަރިޒަމް ހުރިގޮތް…\nވަރަށް މައުލޫމާތު މުއްސަނދި ލިއުމެއްކަމަށްފެނޭ… އެކަމަކު ދަންކޮޅެއް ބޮޑަށް ދިވެހިންގެ ވާހަކަ އިތުރުކޮށްލިނަމަ ސަޅިވީސް..\nޓެރަރިސްޓަކީ ގ.ކެނަރީގޭ މުހައްމަދު.. އާބިދާގޭ މުހައްމަދު… ގާޒީން ހައްޔަރުކުރާ މުހައްމަދު…\nޓެރަރިސްޓުންނަކީ ފަހަރިން ގަޔަށް އަރާމީހުން!! އަންހެނުންނަށް އަނިޔާ ކުރާމީހުން!! ގާނޫނީ ވެރިކަން ވައްޓާ މީހުން!! ފޮރިން އިންވެސްޓުތައް ގައުމުން ފޮނުވާލާ މީހުން!! ޓެރަރިސްޓުންނަނަކީ ދީނުގަ ނަމުގަ އުޅޭ މުނާފިގުން!!


އިލެކްޝަންސް ކޮމިޝަންގެ "ކުރިމަގުގެ ރޭވުން" ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\n15 ސެޕްޓެންބަރު 2021، ރިފަރެންސް: SA/NRFN/2021/10\nއިލެކްޝަންސް ކޮމިޝަންގެ ރައީސް އަލްފާޟިލް ފުޢާދު ތައުފީޤު، ކޮމިޝަންގެ ނައިބު ރައީސް އަލްއުސްތާޛު އިސްމާޢީލް ޙަބީބު، ކޮމިޝަންގެ ކުރީގެ ރައީސުން، ކޮމިޝަންގެ މެންބަރުން، ދައުލަތުގެ މުއައްސަސާތަކުގެ އިސްވެރިން، ސިޔާސީ ޕާޓީތަކުގެ ވެރިން، މަދަނީ ޖަމުޢިއްޔާތަކުގެ އިސްވެރިން، އަދި މި ޖަލްސާއަށް ވަޑައިގެން ތިއްބެވި އެންމެހައި ބޭފުޅުން؛\nއާދެ، އެންމެ ފުރަތަމަވެސް ބައިނަލްއަޤްވާމީ ޑިމޮކްރަސީ ދުވަހުގެ ތަހުނިޔާއާއި ހެޔޮއެދުންތައް، ދިވެހިރާއްޖޭގެ ލޮބުވެތި ރައީސުލްޖުމްހޫރިއްޔާއަށާއި، ދިވެހިރާއްޖޭގެ އެންމެހައި ރައްޔިތުންނަށް އަޅުގަނޑު ވަރަށް އިޚްލާޞްތެރިކަމާއެކު އަރިސްކުރަން.\nއާދެ، ޒަމާނީ ޑިމޮކްރަސީއެއް ދިވެހިރާއްޖެއަށް ގެނައުމަށްޓަކައި، ބުރަ މަސައްކަތްތަކެއް ކުރެއްވި އެންމެހައި ބޭފުޅުންނަށް އަޅުގަނޑު އިޚްލާޞްތެރިކަމާއެކު ޝުކުރު ދަންނަވަން. އަދި މިއަދު އަޅުގަނޑުމެން ޚިދުމަތުގެ އަގުވަޒަންކޮށް، އެބަޔަކަށް ލިޔުންތަކާއި އަދި ހަނދާނީ ފިލާ ލިބުނު އެންމެހައި ފަރާތްތަކަށްވެސް، އެ ކުރެއްވި މަސައްކަތްތައް ފާހަގަކޮށް، އެ ފަރާތްތަކަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، އަޅުގަނޑުމެން މިއަދު ބައިނަލްއަޤްވާމީ ޑިމޮކްރަސީ ދުވަސް ފާހަގަކުރަމުންދާއިރު، އަޅުގަނޑުމެންނަށް އިއްޔެ މި ފެނިގެން ދިޔައީ އެމެރިކާގެ ނިއުޔޯކްގައި، އ.ދ.ގެ މައި އިދާރާގައި އ.ދ.ގެ 76 ވަނަ އާންމު ޖަލްސާގެ ރިޔާސަތާ ދިވެހިރާއްޖޭގެ ފޮރިން މިނިސްޓަރ ޢަބްދުﷲ ޝާހިދު ޙަވާލުވެވަޑައިގެންނެވިތަން. އާދެ، މިކަމުން ރަމްޒުކޮށްދެނީ، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ، އާދެ، މި ސަރުކާރުގެ ޚާރިޖީ ސިޔާސަތުގެ ހަރުދަނާކަން. އާދެ، މިއިން ދޭހަކޮށްދެނީ ބައިނަލްއަޤްވާމީ ދުނިޔެއިން މިއަދު ދިވެހިރާއްޖެ ބަލައިގެންފައިވާ މިންވަރު. އާދެ، މިއިން ދައްކުވައިދެނީ ޤައުމު ކިތަންމެ ކުޑަ ނަމަވެސް، އަޅުގަނޑުމެންގެ އަޑު މުޅި ދުނިޔޭގައި ހުރި މިންވަރު. އާދެ، މިއީ ބޮޑެތި ބާރުތައް ކުރިމަތީގައި، ދުނިޔޭގެ ބޮޑެތި ޤައުމުތައް ކުރިމަތީގައި ރާއްޖެއަކީ، މުހިންމު ޤައުމެއްކަން ދައްކުވައިދޭ އަލިގަދަ ހެތްކެއް.\nއާދެ، ޒަމާނީ ޑިމޮކްރަސީއަކަށް ވާޞިލުވުމަށްޓަކައި މިއަދާ ހަމައަށް އައުމަށްޓަކައި ވަރަށް ގިނަ ބަޔަކު ވަރަށް ގިނަ ޤުރުބާނީތަކެއް ވަނީ ވެފައި. 2008 ވަނަ އަހަރު އަޅުގަނޑުމެންނަށް ލިބިގެންދިޔަ އާ ޤާނޫނުއަސާސީން ވަނީ ޒަމާނީ ޑިމޮކްރަސީއަކަށް މަގުފަހިކޮށްދީފައި. އާދެ އަޅުގަނޑު މިއަދު ދަންނަވާލަން އޮތީ، އަޅުގަނޑުމެންނަށް ލިބިގެންދިޔަ، މި ފެހި ޤާނޫނުއަސާސީން ލިބިދިން އެންމެ ބޮޑު އެއް ޙައްޤު ކަމަށްވާ އާދެ، ވޯޓުލުމުގެ ޙައްޤު، ވަކިން ޚާއްޞަކޮށް، 18 އަހަރުން މައްޗަށް ލިބިގެންދިޔަހިނދު، އަޅުގަނޑުމެން އެއްގޮތަކަށްވެސް ޤަބޫލުކޮށްގެނެއް ނުވާނެ، ހަމައެކަނި ދެފުށް ފެންނަ އިންތިޚާބުތަކެއް އަޅުގަނޑުމެންނަށް ބޭއްވުމަކުން ނިމުނީ ކަމަކަށް.\nއާދެ، އަޅުގަނޑުމެން އަބަދުވެސް ވިސްނަން އެބަޖެހޭ ޑިމްކޮރަސީ ނެގެހެއްޓުމުގައި، މިނިވަންކަމާއި ހަމަހަމަކަން އެންމެންގެ މެދުގައި ދެމެހެއްޓުމަށްޓަކައި އިންސްޓިޓިއުޝަންތައް، ހުރިހާ ތަނެއް ރަނގަޅަށް މަސައްކަތްތައް ކުރަން އެބަޖެހޭ. އެއްވެސް މީހެއްގެ ޙައްޤު ގެއްލިގެން ނުދާނެފަދަ ގޮތަކަށް އަޅުގަނޑުމެންގެ ކަންތައްތައް އަބަދުވެސް ތަރުތީބުކޮށް ބަހައްޓަން އެބަޖެހޭ.\nއާދެ އެނގިވަޑައިގަންނަވާނެ، ޑިމޮކްރަސީގެ ބޭނުމަކީ ރައްޔިތުން ބާރުވެރިކުރުވުން. މިއަދު ވެރިކަން ހިނގަމުން މިދަނީ ރައްޔިތުން އެދޭގޮތަށް. އެހެންވީމާ، އަޅުގަނޑުމެން ކުރާ ކޮންމެ ކަމެއްގައިވެސް ރައްޔިތުންގެ ބަސް އެހުމަކީ އެއީ، އަޅުގަނޑުމެން އަބަދުވެސް ހަނދާނުގައި ބަހައްޓަންޖެހޭނެ އެއްޗެއް. އާދެ، ދެންމެ ސީ.އެޗް.އެސް.އީ.ގެ ދަރިވަރު އެ ވިދާޅުވިގޮތަށް، އެ ބޮޑުއެތި ކުޑައެތި ކާލާ ދުވަސްވަނީ މާޒީވެ ގޮސްފައި. އެހެންވީމާ، އަޅުގަނޑުމެން ކުރާ ކޮންމެ ކަމެއްގައިވެސް، ހަމަހަމަ އުސޫލުތައް، ހަމަހަމަކަން ގެންގުޅުމަކީ ކޮންމެހެން އަޅުގަނޑުމެން އެކަން ކުރަންޖެހޭނެ ކަމެއް. އާދެ، އަޣުލަބިއްޔަތަށް ތަބާވުމަކީ އެއީ، އަޅުގަނޑުމެން ހިތާއި ރޫޙުން އެކަމެއް ބަލައިގަންނަން ޖެހޭނެ ކަމެއް.\nއާދެ، އަޅުގަނޑު ވަކިން ޚާއްޞަކޮށް ފާހަގަކޮށްލަން ބޭނުން، ޑިމޮކްރަސީ ދެމެހެއްޓުމުގައި، އާދެ، މިއަދު ވެރިކަމުގެ ނިޒާމު، ވަކިން ޚާއްޞަކޮށް، މަލްޓި ޕާޓީ ޑިމޮކްރަސީއެއް ދިވެހިރާއްޖޭގައި އޮތް ހިނދު، ދެމެހެއްޓުމަށްޓަކައި ވަކިން ޚާއްޞަކޮށް އަޅުގަނޑުމެންނަށް ކުރީގައި ގެއްލިފައި އޮތް އެތައް ޙައްޤުތަކެއް ވަކިން ޚާއްޞަކޮށް، އަންހެން ބޭފުޅުންނަށް ލިބިފައިވާކަން އަޅުގަނޑު ފާހަގަކޮށްލަން ބޭނުން. އާދެ، އަޅުގަނޑުމެންނަށް ޤައުމެއްގައިވެސް އެއްވެސް ކަމެއްގައި ތަރައްޤީއާ ހަމައަށް މިދެވެނީ ހަމަހަމަކަން އޮވެގެން. އެހެންވީމާ، އަޅުގަނޑު މިއަދު ވަކިން ޚާއްޞަކޮށް، ހުރިހާ މުއައްސަސާތަކަށްވެސް ދަންނަވާލަން ބޭނުންވަނީ، އަޅުގަނޑުމެން މި ހަމަހަމަކަން ޤާއިމުކޮށް، ވަކިން ޚާއްޞަކޮށް، އަންހެން ބޭފުޅުންނަށް ސިޔާސީ މައިދާނުގައި ބައިވެރިވުމުގެ ފުރުޞަތު އަޅުގަނޑުމެން ދުވަހެއް ދުވަހަކަށް އިތުރުކުރަން އެބަޖެހޭ.\nއާދެ، އެނގިވަޑައިގަންނަވާނެ، މިއަދުގެ ކެބިނެޓަށް ބެލި ނަމަވެސް، އަދި މުއައްސަސާތަކަށް ބެލި ނަމަވެސް، އަދި ކައުންސިލްތަކަށް ބެލި ނަމަވެސް، މިއަދު މިވަނީ، އެ ފުރުޞަތު އެތައް ގުނައެއް ފަހިވެގެން ގޮސްފައި. އާދެ އަޅުގަނޑުމެންނަށް ނުކުރެވޭނެ ހަމަ އެއްވެސް ކަމެއް ނެތް. އަޅުގަނޑުމެން އެންމެން އެކުގައި މަސައްކަތްކޮށްފިނަމަ. މިއަދު އަޅުގަނޑުމެން ވިސްނާލަން އެބަޖެހޭ މުޅި ދުނިޔެ، މުޅި ޤައުމު މިއޮތީ ޕެންޑަމިކެއްގައި. އާދެ، ދަތި އުނދަގޫ ކަންތައްތަކެއް ތަޙައްމަލު ކުރަމުންދާ ވަގުތެއްގައި. އަޅުގަނޑުމެންނަށް މިވަނީ ތިމާވެށީގެ އެކިއެކި މައްސަލަތަކެއް ކުރިމަތިވެފައި. ދުނިޔެ ހޫނުވުމާއި، ކަނޑުގެ ލޮނުގަނޑު އުސްވުމާއި، އަޅުގަނޑުމެންގެ ރަށްތަކުގެ ގޮނޑުދޮށްތައް ގިރައިގެން ދިޔުމާއި، އެތައް ކަންތައްތަކެއް އަޅުގަނޑުމެންނަށް މިވަނީ އެކަމުގެ ސަބަބުން ގިނަ ގެއްލުންތަކެއް މެދުވެރިވެފައި.\nއާދެ، ހަމަމިއާއެކު، ޕެންޑަމިކްގައި އަޅުގަނޑުމެންނަށް މިވަނީ އިޤްތިޞާދީ ގޮތުން އެތައް ގިނަ ގެއްލުންތަކެއް ކުރިމަތިވެފައި. ސްކޫލްތައް ބަންދުވެ، ތަޢުލީމީ ގޮތުން އެތައް ބޮޑު ގޮންޖެހުންތަކަކާ އަޅުގަނޑުމެންނަށް ކުރިމަތިވެގެން ވަނީ ގޮސްފައި. ވިޔަފާރިތައް ހުއްޓި، އަޅުގަނޑުމެންގެ ނަފްސާނީ ދުޅަހެޔޮކަމަށް ގިނަގުނަ އަސަރުތަކެއް މިވަނީ ކޮށްފައި. އަޅުގަނޑު މިއަދު ހަމަ ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ދަންނަވާލަން ބޭނުންވަނީ މި ވަގުތަކީ މިއީ، ޑިމޮކްރަސީއަށްޓަކައިވެސް، އަޅުގަނޑުމެންގެ ޤައުމަށްޓަކައިވެސް، އަޅުގަނޑުމެންގެ އަންނަން އޮތް ޖީލުތަކަށްޓަކައިވެސް، އަޅުގަނޑުމެންގެ ހަމަޖެހުމާއި އަޅުގަނޑުމެންގެ ކުރިއެރުމަށްޓަކައިވެސް، އެންމެން އަތުގުޅައިލައިގެން މަސައްކަތް ކުރަންވީ ވަގުތޭ. އަޅުގަނޑުމެންނަށް ގެއްލިގެންދިޔަތަން އަނބުރާ ހޯދުމަށް، އަޅުގަނޑުމެން އެކުގައި މަސައްކަތް ކުރަންވީ ވަގުތޭ. އަޅުގަނޑުމެންގެ ތެރޭގައި އެކި ފަރާތްތަކުގެ އެކި މީހުންގެ ޚިޔާލާއި ފިކުރުގައި ތަފާތުތަކެއް ހުރެދާނެ. އެހެންނަމަވެސް، އަޅުގަނޑުމެން އުފާކުރަންޖެހޭ ކަމަކީ އަޅުގަނޑުމެން ދިވެހިން، އަޅުގަނޑުމެން އެއްބަހަކުން ވާހަކަދައްކާ، އަޅުގަނޑުމެން އެއް ދީނެއްގެ ބަޔަކު، އަޅުގަނޑުމެން ދެކޮޅުވެރިވެގެން، އަރައިރުންވެގެން އަޅުގަނޑުމެންނަށް ލިބޭނީ ކޮން ކުރިއެރުމެއްތޯ؟\nއާދެ، މިފަދަ ދުވަހެއްގައި އަޅުގަނޑު މިކަމުގައި ހަމަ އިލްތިމާސްކޮށް، ކުރިއަށް އޮތް ދުވަސްތަކުގައި ވަކިން ޚާއްޞަކޮށް، އަޅުގަނޑުމެންގެ ޤައުމު އާރާސްތުކޮށް، ތަރައްޤީއަށް ވާޞިލުވުމަށްޓަކައި، މި ދެންނެވިހެން އެންމެން އަތުގުޅައިލާފައި، ހަމަޖެހުން ޤާއިމުކުރުމަށްޓަކައި އަބަދުވެސް އަޅުގަނޑުމެން އިސްކަންދޭންޖެހޭނެ ވާހަކަ އަޅުގަނޑު ހަމަ ދަންނަވާލަން.\nއާދެ، މިފަދަ ފުރުޞަތެއް އަޅުގަނޑަށް ދެއްވީތީވެ، އިލެކްޝަންސް ކޮމިޝަންގެ ރައީސް އަދި ކޮމިޝަންގެ އެންމެހައި މެންބަރުންނާ ހުރިހާ މުވައްޒަފުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. އަދި މި މަސައްކަތުގައި ވަކިން ޚާއްޞަކޮށް، އިލެކްޝަންސްގެ މި މަސައްކަތުގައި އެކި ގޮތްގޮތުން، އެހީތެރިކަން ފޯރުކޮށްދެއްވަމުން ގެންދިޔަ ފަރާތްތަކާއި، އަދި މިހާރުވެސް ފޯރުކޮށްދެއްވަމުން ގެންދަވާ އެންމެހައި ފަރާތްތަކަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، އަޅުގަނޑުގެ ދުޢާއަކީ، އަޅުގަނޑުމެން މި ކުރާ މަސައްކަތުގައި اللَّـهُ سُبْحَانَهُ وَتَعَالَىٰ ބަރަކާތްލައްވައި އަޅުގަނޑުމެންގެ ޤައުމަށް އަދަށްވުރެ ފަހި މާދާމާއެއް މިންވަރުކުރެއްވުން.


Note cosmetics ah Laamun ves bodu tharuheebeh | Mihaaru\nނިއު އެޑިޝަންގެ ގިފްޓްޕެކްގެ ނަސީބުވެރިންތަކެއް-- ފޮޓޯ: ނިއު އެޑިޝަން\nނޯޓް ކޮސްމެޓިކަށް ލާމުން ވެސް ބޮޑު ތަރުހީބެއް\n22 ސެޕްޓެމްބަރ 2019 - 15:12 1 comment\nދިވެހި ޒުވާން އަންހެން ކުދިންގެ މެދުގައި މަޝްހޫރު ނޯޓް ކޮސްމެޓިކްސްގެ މޭކަޕަށް ލ. އަތޮޅުން ބޮޑު ތަރުހީބެއް ލިބެމުން އަންނަ ކަމަށް ނިއު އެޑިޝަނުން ބުނެފި އެވެ.\nނިއު އެޑިޝަނަކީ ރާއްޖޭގައި ނޯޓް ކޮސްމެޓިކްސްގެ އޮތޮރައިޒްޑް ޑިސްޓްރިބިއުޓާ އެވެ. ނޯޓް އަކީ ދުނިޔޭގެ ފާހަގަކޮށްލެވޭ މޭކަޕް ބްރޭންޑުތަކުގެ ތެރެއިން ފާހަގަކޮށްލެވޭ އެއް ކުންފުންޏެވެ. މި ކުންފުނީގެ އުފެއްދުންތައް މުޅި ރާއްޖޭގައި މިހާރު ވެސް ވަރަށް މަޝްހޫރެވެ.\nނިއު އެޑިޝަނުން ބުނީ ލ. އަތޮޅުގައި ނޯޓް ކޮސްމެޓިކްސް އަށް ޑިމާންޑް ބޮޑުވުމާ ގުޅިގެން އެ އަތޮޅުން އެ ބްރޭންޑުގެ މޭކަޕް ލިބޭނެ އިންތިޒާމް ހަމަޖައްސައިދިނުމަށް އެދި މެސެޖްތައް ލިބެމުން އަންނަ ކަމަށެވެ. މި ބްރޭންޑަށް އެ އަތޮޅުގައި ޑިމާންޑު ބޮޑުވެފައިވަނީ މި މޭކަޕަކީ ދިވެހިންގެ ހަމާ ގުޅޭ ހަރަދު ކުޑަ މޭކަޕަކަށް ވާތީ ކަމަށް ލާމުގެ ބައެއް ޒުވާނުން ބުނެ އެވެ.\n"އަޅުގަނޑުމެންނަށް އާދޭ މިހާރު ވަރަށް ގިނަ ރިކުއެސްޓް ނޯޓް ކޮސްމެޓިކްސް ލ. އަތޮޅުން ލިބޭނެ ގޮތް ހަދައިދިނުމަށް އެދި. އެ އަތޮޅުގެ ކުދިން ބުނާގޮތުގައި މި ބްރޭންޑުގެ މޭކަޕަކީ އެ ކުދިންގެ ހަމާ ވަރަށް ގުޅޭ އެއްޗެއް. މި ބޭނުންކުރުމުން އެއްވެސް ގެއްލުމެއް ނުވާ ކަމަށް އެ ކުދިން ބުނޭ،" ނިއު އެޑިޝަންގެ އޮފިޝަލަކު ބުންޏެވެ.\nނިއު އެޑިޝަނުން ވަނީ ލ. އަތޮޅުގައި ނޯޓަށް އޮތް ތަރުހީބުގެ ސަބަބުން އެ އަތޮޅުގައި ނޯޓުގެ ގިފްޓް ޕެކް ވެސް ބަހައިފަ އެވެ.\nނޯޓް ކޮސްމެޓިކްސް އަކީ ފަތްޕިލާވެލިންނާއި ގުދުރަތީ އެކި މާއްދާތައް ބޭނުންކޮށްގެން އުފައްދާ މޭކަޕް ސާމާނުތަކެކެވެ. އެހެންކަމުން މި މޭކަޕަކީ ހަލާލު މޭކަޕްގެ ތެރޭގައި ހިމެނޭ މޭކަޕް ބްރޭންޑެކެވެ. މިއީ ވެސް ދިވެހިންނަށް މި މޭކަޕް ކަމުދާ އެއް ސަބަބެވެ.\nއިތުރު ލިޔުންތައް ލ. އަތޮޅު ވިޔަފާރި ޕްރޮމޯޝަން މޭކަޕްކުރުން


“ހައްދު” ޕްރިމިއާ ކޮށްފި – RIKAZStudio\nޚަބަރު ފިލްމީ މަޝްރަޙް\n07/09/2017 އަޙްމަދު ރަޝީދު ހައްދު, ފައްތާހު\nފައްތާހު އަދި ބަތަލާ ނިއުމާ މުހައްމަދު ޕްރޮޑިއުސްކުރި ފިލްމު ‘ހައްދު’ އިއްޔެ ހަވީރު ޝްވެކް ސިނަމާގައި ބޭއްވި ރެޑްކާޕެޓް ހަފްލާއެއްގައި ޕްރިމިއަރ ކޮށްފި އެވެ. ފިލްމު ޕްރިމިއަރ ކޮށްދެއްވީ އެންވާރަމެންޓަލް ޕްރޮޓެކްޝަން އޭޖެންސީ (އީޕީއޭ) ގެ ޑިރެކްޓަރ ޖެނެރަލް އިބްރާހިމް ނައީމް އެވެ. މި ފިލްމަކީ ވަކި ލިމިޓެއްގެ ތެރޭގައި އުޅެން ޖެހުމުން ދިމާވާ މައްސަލަތަކެއް ދައްކުވައިދޭ ފިލްމެކެވެ.\nފައްތާހުގެ ޓްރޭޑްމާކް ސްޓައިލްގައި ފިލްމުގެ މަންޒަރުތައް ނަގާފައިވާ ‘ހައްދު’ ގެ 18 ޝޯވް މާލޭ ޝްވެކް ސިނަމާ އާއި ހުޅުމާލެ ޝްވެކް ސިނަމާ އަދި އޮލިމްޕަހުގައި އަޅުވާނެ އެވެ. ފިލްމުގެ އެއް ޕްރޮޑިއުސަރު އަދި ޑައިރެކްޓަރު އަބްދުލްފައްތާހު ބުނީ އެ ފިލްމު ބަލަން ކޮންމެެހެން މާލެ އަންނަން ނުޖެހޭނެ ކަމަށާއި ހުޅުމާލޭގަ އާއި ރާއްޖޭގެ މީހުން އެންމެ ގިނަ ހިސާބުތަކުގައި ފިލްމު އަޅުވާނެ ކަމަށެވެ. އައްޑު އަތޮޅު އަދި ހދ. ކުޅުދުއްފުށީގައި ފިލްމުގެ ޕްރިމިއާ ހަފްލާއެއްވެސް ބާއްވާނެ އެވެ. އެ ދެ ޝޯވެސް މިހާރު ވަނީ ފުލްވެފަ އެވެ.\nފިލްމު އެޅުވުމުގެ ކުރިން ވެސް ދިވެހި އެހެން ފިލްމެއް “ހައްދު” އާ އަޅައިނުކިޔޭނެ ކަމަށް ފައްތާހު ބުނެފައިވާއިރު، ޕްރިމިއާ ހަފުލާގައި އޭނާ ވިދާޅުވީ ހައްދަކީ ދެން ދިވެހި ފިލްމްތަކުގެ ބެންޗްމާކަށް ވާނެ ކަމަށެވެ. އެގޮތުން ފުރަތަމަ ފަހަރަށް 5.1 ސައުންޑް (ސަރައުންޑް ސައުންޑް) ހަދާފައިވާ ފިލްމަކަށް ހައްދު ވާނެ ކަމަށް އޭނާ ބުންޏެވެ. އަދި މި ފިލްމުގެ ހުރިހާ މަންޒަރަކާއި ނެގުންތަކާއި އެކްޓިން ވެސް ތަފާތެވެ.\nމި ފިލްމުގެ ލީޑުރޯލު ކުޅެފައިވަނީ އަހްމަދު ޝިބާން، މަރިޔަމް އައްޒަ އަދި އައިމިނަތު ރިޝްފާ އެވެ. ޝިބާނަކީ ފިލްމީ ދާއިރާއަށް މުޅިން އަލަށް ނުކުތް ތަރި އެކެވެ. ސަޕޯޓިން ތަރިންގެ ގޮތުގައި އަލީ އާޒިމް (ދޮން އައްޔަ) މުހައްމަދު ރަޝީދު (ދަރާ)، މަރިޔަމް ޝަކީލާ، ފައުޒިއްޔާ ހަސަން ފެނިގެންދެ އެވެ. އަދި ހާއްސަ ފެނިލުމެއްގައި ނުޒުހަތު ޝުއައިބު (ނުޒޫ) އަދި ނޫސްވެރިޔާ އަހްމަދު ފައިރޫޒް ފެނިގެންދެ އެވެ.\nހައްދުގެ ސްކްރީންޕްލޭ ހަދާފައިވަނީ މަހުދީ އަހްމަދު އެވެ. ފިލްމުގައި ހަ ލަވައެއް ހިމެނޭއިރު ލަވަތައް ކިޔާފައިވަނީ މުހައްމަދު އަބްދުލް ގަނީ (ތޭރަވާ) އާއި އަންހެނުން މަރިޔަމް އަޝްފާ އަދި އެ ދެ މީހުންގެ ދަރިފުޅު ޔޫސުފް އަލްސަން އެވެ. ފިލްމުގެ ކޮންމެ ލަވައެއްގެ މަސައްކަތް ކޮށްފައިވަނީ ވަކި މިއުޒީޝަނެއް ކަމަށް ފައްތާހު ކުރިން ބުނެފައިވެ އެވެ.\nހައްދަކީ ފައްތާހުގެ 12 ވަނަ ފީޗާ ފިލްމެވެ. ފިލްމީ ދާއިރާގައި 21 އަހަރުގެ ތަޖުރިބާ ލިބިފައިވާ ފައްތާހުގެ 2014 ގައި ރިލީޒް ކުރި “އާދޭސް” އަށް ފަހު ފައްތާހު ޑައިރެކްޓްކުރި ހައްދުގައި ވެސް ތަފާތު ކަމެއް ކޮށްލާފައިވެ އެވެ. މި ފިލްމުގައި ހާއްސަ ފެނިލުމެއްގެ ގޮތުގައި، ރާއްޖެ ޓީވީގެ ކުރީގެ ނޫސްވެރިޔާ އަހްމަދު ފައިރޫޒު ދައްކާލާފައިވެ އެވެ. ފައިރޫޒު ފެނިގެން ދަނީ، ފިލްމުގައި އައިމިނަތު ރިޝްފާގެ އަލަތު ފިރިމީހާގެ ގޮތުގަ އެވެ. ކުޅަދާނަ ނޫސްވެރިއެއްގެ އިތުރުން ފައިރޫޒުގެ މި ފެނިލުމުގައި އޭނާ އެކްޓިން ވެސް ވަރަށް ރަނގަޅު ކަމަށް މިހާތަނަށް ފެނިފައިވާ ޓްރެއިލަރ އިންވެސް އެނގެއެވެ.\n← ޒަޚަމް ގެ އޮރިޖިނަލް ވާހަކަ ‘ޞާއިޤާ’ ތަރުޖަމާ ކޮށްގެން ގެނެސްދިނުމުގެ މަސައްކަތް ފަށަނީ\nކަވަޗް….ކާލީ ޝަކްތިޔޯނ ސޭ: ނާގިން އަށްވުރެން ވަރުގަދަ ސީރީޒްއެއް\n12/06/2016 އަޙްމަދު ރަޝީދު Comments Off on ކަވަޗް….ކާލީ ޝަކްތިޔޯނ ސޭ: ނާގިން އަށްވުރެން ވަރުގަދަ ސީރީޒްއެއް\nވާށޭ މަށާ އެކީ ގެ ޓިކެޓް ގަން-ފޮނަދޫން ޑެލިވަރީ ކޮށްދެނީ\n22/04/2016 އަޙްމަދު ރަޝީދު Comments Off on ވާށޭ މަށާ އެކީ ގެ ޓިކެޓް ގަން-ފޮނަދޫން ޑެލިވަރީ ކޮށްދެނީ\nވާށޭ މަށާ އެކީ: 01 މެއި ގައި ލ. ފޮނަދޫގައި ގަމާާއި ފޮނަދޫގައި ތިބި ބެލުންތެރިންނަށް ޓިކެޓް ވިއްކަން ފަށަނީ\n30/04/2016 އަޙްމަދު ރަޝީދު Comments Off on ވާށޭ މަށާ އެކީ: 01 މެއި ގައި ލ. ފޮނަދޫގައި ގަމާާއި ފޮނަދޫގައި ތިބި ބެލުންތެރިންނަށް ޓިކެޓް ވިއްކަން ފަށަނީ


ޑިމޮކްރެސީ އާއި ޝުރާގެ ފަރަޤަކީ ކޮބާ؟ ރައްޔިތުންގެ މަޖިލިހަށް ވަނުމުގެ ޙުކުމަކީ ކޮބާ؟ – ۞ Haqqu.info\nالشيخ ناصر الفهد ޢަޤީދާ ފިޤްހު ތަޥްޙީދާއި ޝިރްކު\nޑިމޮކްރެސީ އާއި ޝުރާގެ ފަރަޤަކީ ކޮބާ؟ ރައްޔިތުންގެ މަޖިލިހަށް ވަނުމުގެ ޙުކުމަކީ ކޮބާ؟\n06/09/2016 19/02/2017 القاهر بالله\nސުވާލު: ޑިމޮކްރެސީގެ މާނައަކީ ކޮބައިހެއްޔެވެ؟ އަދި ޑިމޮކްރެސީ އާއި ޝޫރާގެ ހުރި ތަފާތަކީ ކޮބައިހެއްޔެވެ؟ ރައްޔިތުންގެ މަޖިލިހަށް ވަނުމުގެ ޙުކުމަކީ ކޮބައިހެއްޔެވެ؟\nޑިމޮކްރެސީ ބުނާގޮތުގައި (ޙުކުމްކުރުމާއި ކަނޑައެޅުމުގެ) ބާރުތައް ވަނީ ރައްޔިތުންގެ އަތުގައެވެ. އެހެންކަމުން، އޭގެ މާނައިން ޑިމޮކްރެސީ އަކީ ކުފުރެކެވެ. ބާރުވަނީ ﷲ ` އަށް އެކަންޏެވެ. އަދި އިންސާނުންނަށް އެއިން ބައިއެޅިފައެއް ނުވެއެވެ. ޑިމޮކްރެސީ އަކީ ޝޫރާއާއި މުޅިން ތަފާތު އެއްޗެކެވެ. ޑިމޮކްރެސީގައި ކޮންމެކަމެއްވެސް ބަދަލުވުން އެކަށީގެންވެ، މަޝްވަރާކުރެވިދާނެއެވެ. އެހެނަސް ޝޫރާ ކަނޑައެޅެނީ ހަމައެކަނި ސާފު އަދި އެއަކަށް ޤިޔާޞެއްކުރެވޭނޭ އެހެން ޙުކުމެއް ނެތް ކަމެއްގައެވެ. ޑިމޮކްރެސީގައި އެންމެންނަށްވެސް ވޯޓުލެވިދާނެއެވެ. ޝޫރާ ކުރެވެނީ ހަމައެކަނި މަދު ޢިލްމުގެ ވެރިބަޔަކަށެވެ.\nރައްޔިތުންގެ މަޖިލިހުގައި ބައިވެރިވުމަކީ، ނުރައްކާތެރި ކުފުރުގެ ޢަމަލެކެވެ. އެހެނީ އޭގައި އިސްލާމީ-ނޫން އަދި ޝަރީޢަތާއި ޚިލާފު ޤާނޫނު ހަދާ މަޖިލިހެއްގެ ބާރު ބަލައިގަންނަށް ޖެހެއެވެ. މީގެ އިތުރުން ރައްޔިތުންގެ މަޖިލިހުގައި ބައިވެރިވުމަށް އޭގެ ޤާނޫނަށް ކިޔަމަންތެރިވުން ލާޒިމުކުރެއެވެ. އެ (ޤާނޫނު) އަކީ ކުފުރުގެ ލިޔުންގަނޑެކެވެ.\nސުވާލު: [އަހަންނަކީ ޑިމޮކްރެޓް އެކޭ] ނުވަތަ [އަހަރެން ޑިމޮކްރެސީއަށް ޝަޢުޤުވެރިވަމޭ] ބުނާމީހާ، އޭގެ ހަޤީޤީ ބަރުދަން އޭނާއަށް ނޭގި އަދި އޭގެ މާނައަކީ [ޝޫރާ] ކަމަށް ހީކުރާނަމަ، އޭނާގެ ޙުކުމަކީ ކޮބައިތޯއެވެ؟\nއޭނާއަށް [ޑިމޮކްރެސީ] މިލަފްޠުގެ މާނަ ނޭނގޭނަމަ، އަދި އެއީ (އެބަހީ އެލަފުޠުގެ މާނައަކީ) ޝޫރާކަމަށް ހީކުރާނަމަ، ނޫނީ ޑިމޮކްރެސީ އަކީ ކޮބައިކަން އޭނާއަށް ނޭގި އޭނާ މާނަކުރަނީ އެއިން ޝޫރާނަމަ، ދެން އޭނާ އަކީ ކާފަރެއް ނޫނެވެ. އެހެނަސް އޭނާ ރަނގަޅުކޮށްދިނުން ތިބާގެ މައްޗަށް ލާޒިމްވެގެންވެއެވެ. އަދި އެދެ ލަފްޠު ދެމެދުގައި ބޮޑު ފަރަޤެއް ވާކަން ބަޔާންކޮށްދޭން ޖެހޭނެއެވެ. އޭނާއަށް ޑިމޮކްރެސީގެ މާނަ އެނގޭނަމަ، އަދި އޭނާގެ ނިޔަތަކީ (ސީދާ) އެއީކަމަށް ވާނަމަ، ފަހެ، އޭނާއަކީ ކާފަރެކެވެ.\nޖަވާބުދެއްވީ އައްޝައިޚް ޝެއިޚް ނާޞިރު އަލް ފަހްދު (ސުޢޫދީ ޠާޣޫތުގެ އަނިޔާވެރި ޖަލުން ޝައިޚް މިނިވަން ކުރައްވާށިއެވެ!)\nފަޠުވާ ސުވާލާއިޖަވާބު ޑިމޮކްރެސީ\nފޮތް: ފެހި ދޫނިތަކެއްގެ ތެރޭގައި… ޝަހީދުންގެ ޛިކުރާ